އޭލެވެލް އިމްތިހާނުގައި އެންމެ މަތީ ވަނަ ހާސިލް ކުރާ ދަރިވަރުންނަށް ރައީސުލްޖުމްހޫރިއްޔާ ދެއްވާ ސްކޮލަރޝިޕް މަދުކުރުމަށް ކުރެވޭ މަޝްވަރާތައް ހުއްޓާލުމަށް ގޮވާލަން – Maldivian Democratic Party\n15 ޑިސެމްބަރު 2015\nއޭލެވެލް އިމްތިހާނުގައި އެންމެ މަތީ ވަނަ ހާސިލް ކުރާ ދަރިވަރުންނަށް ރައީސުލްޖުމްހޫރިއްޔާ ދެއްވާ ސްކޮލަރޝިޕް މަދުކުރުމަށް ކުރެވޭ މަޝްވަރާތައް ހުއްޓާލުމަށް ގޮވާލަން\nއޭލެވެލް އިމްތިހާނުގައި އެންމެ މަތީ ވަނަ ހޯދާ ދަރިވަރުންނަށް ރައީސުލްޖުމްހޫރިއްޔާ ދެއްވާ ސްކޮލަރޝިޕް މަދުނުކުރެއްވުމަށާއި ސްކޮލަރޝިޕްގައި ފޮނުވާ ގިނަ ދަރިވަރުން ތަރައްޤީ ވެފައިވާ ޤައުމުތަކަށް ނުފޮނުއްވަން ސަރުކާރުގެ މަތީފެންވަރުގައި ކުރެވޭ މަޝްވަރާތައް މިހާރުން މިހާރަށް ހުއްޓާލުމަށް ދިވެހިރައްޔިތުންގެ ޑިމޮކްރަޓިކް ޕާޓީގެ ޒުވާނުންގެ ހިތްވަރުގެ ފާރާތުން ގޮވާލަމެވެ.\nދިވެހިރާއްޖޭގެ އާބާދީގެ އެންމެ ބޮޑު ބައެއް ހިއްސާ ކުރަނީ ޒުވާނުން ކަމުގައިވާއިރު މަތީ ތަޢުލީމުގެ ފުރުޞަތު އެންމެ ފުޅާމިންވަރަށް ޒުވާނުންނަށް ހުޅުވިފައި އޮތުމަކީ ދިވެހިރާއްޖޭގެ މުސްތަޤްބަލް ދެމެހެއްޓެނިވި ގޮތެއްގައި ބިނާކުރުމަށް އެންމެ މުހިއްމު އެއްކަން ކަމުގައި ޒުވާނުންގެ ހިއްވަރުން ޤަބޫލުކުރަމެވެ.\nދިވެހިރާއްޖޭގައި ސާނަވީ ތަޢުލީމު ފުރިހަމަ ކުރާ ދަރިވަރުންގެ ތެރެއިން މަތީ ތަޢުލީމުގެ ފުރުޞަތު ލިބެނީ އެންމެ %6 ދަރިވަރުންނަށް ކަމުގައި ވަރލްޑް ބޭންކުގެ ދިރާސާއިން ހާމަވެއެވެ. ދިވެހިރާއްޖޭގެ އާބާދީގެ ތިންބައިކުޅާ އެއްބަޔަށްވުރެ ގިނައީ ޒުވާނުންކަމަށްވާއިރު މަތީ ތަޢުލީމުގެ ފުރުޞަތު ލިބޭ ދަރިވަރުންގެ ނިސްބަތް މިހާ ދަށްވުމަކީ އިންތިހާއަށް ކަންބޮޑުވާކަމެކެވެ. ދެމެހެއްޓެނިވި ތަރައްޤީ ކަށަވަރުކުރުމަށް އެންމެ މުހިއްމީ ހުނަރުވެރި ޒުވާނުން ކަމުގައިވާތީ ޒަމާނުއްސުރެ ރައީސުލްޖުމްހޫރިއްޔާ އޭލެވެލް އިމްތިޙާނުގައި އެންމެ މަތީ ވަނަ ޙާސިލްކުރާ ދަރިވަރުންނަށް ދެއްވާ ސްކޮލަރޝިޕް ކުއްލިގޮތަކަށް މަދުކުރެއްވުމުން ޒުވާނުންނަށް މަތީ ތަޢުލީމު ހާސިލްކުރުމަށް ލިބޭ މަދު ފުރުޞަތު އެތައް ގުނައަކުން މަދުވެގެންދާނެއެވެ.\nކުއްލި ގޮތަަކަށް މިފަދަ ބޮޑު ބަދަލެއް ގެނައުމުން މިކަމުގެ ގެއްލުން އެންމެ ބޮޑަށް ލިބޭނީ ފުދުންތެރިކަން ކުޑަ ޢާއިލާތަކަށް ނިސްބަތްވާ ދަރިވަރުންނަށެވެ. އަދި މިފަދަ ސިޔާސަތުގެ ސަބަބުން މާޒީގައި އަޅުގަނޑުމެން ތަހައްމަލް ކުރަން ޖެހުނު ފަދަ މުއްސަނދިންގެ ގާތުގައި ސަލާން ޖެހުމުގެ ސަގާފަތް އަނެއްކާވެސް އިއާދަވާނެއެވެ. އަދި މިކަމުގެ ސަބަބުން ޒުވާނުންގެ މައްޗަށް މަހުޖަނުންނާއި ސިޔާސީ ފަރާތްތަކުގެ ނާޖާއިޒު ނުފޫޒު ފޯރުވުމަށް ފުރުޞަތު ހުޅުވިގެންދެއެވެ. ސްކޮލަރޝިޕްގެ ފުރުޞަތުތައް ކުޑަކުރުމަށް ސަރުކާރުގެ ވިސްނުން ހުރިއިރު މަތީ ތައުލީމު ހާސިލްކުރުމަށް އެދޭ ދަރިވަރުންނަށް ސްޓުޑެންޓް ލޯން ސްކީމުންވެސް އެދެވޭ ފައިދާ ނުލިބެއެވެ. ދަރިވަރުން ތައުލީމު ހާސިލްކުރުމަށް އެދޭ ގިނަ ދާއިރާތަކަށް ލޯން ދޫނުކުރުމާއި އަދި ރާއްޖޭއިން ތައުލީމު ހާސިލްކުރެވޭ ދާއިރާއެއްކަމުގައިވާނަމަ އެދާއިރާތަކަށް ލޯން ދޫނުކުރުމަކީ ދަރިވަރުން އިޚްތިޔާރު ކުރާ ތަނެއްގައި ކިޔެވުމަށް އެޅޭ ހުރަހެކެވެ. އަދި ހަމަމިއާއެކު މޯލްޑިވްސް ނޭޝަނަލް ޔުނިވަރސިިޓީން މަތީ ތައުލީމު ހާސިލްކުރުމަށް ބޮޑެތި ހުރަސްތަކެއް ހުންނަކަން ފާހަގަ ކުރަމެވެ.\nމި ފުުރުޞަތުގައި ވޮކޭޝަނަލް ޓްރެއިންނގެ ފުރުޞަތުތައް ދިވެހި ޒުވާނުންނަށް ބޭނުންވެފައިވާ މިންވަރާ ގާތަށްވެސް ފަހިވެފައިނުވާކަން ކަންބޮޑުވުމާއެކު ފާހަގަކުރަމެވެ. މިކަމުގެ ސަބަބުން ވަޒީފާ ހޯދުމަށް ޒުވާނުންނަށް އެތައް ދަތިތަކާ ކުރިމަތިވެ، ވަޒީފާ ނެތި، މުޖުތަމައުގައި ބާކީވެގެންދާ ޒުވާނުން މިއަދު އަނެއްކާވެސް އިތުރުވަމުންދެއެވެ. އަދި މިކަމަކީ ބޮޑެތި ޖިނާއީ ކުށްތަކުގައި ޒުވާނުން ބައިވެރިވެރިވުމަށް ފުރުޞަތު ބޮޑުވެގެންދާކަމެކެވެ.\nރާއްޖޭގެ ޒުވާނުންގެ ހުރިހާކަމެއްވެސް ގުޅިފައިވަނީ ޒުވާން އުމުރުގައި ތައުލީމުގެ އުނގެނުމަށް ހުރި ފުރުޞަތު ތަކެއްގެ މައްޗަށެވެ. ތައުލީމީ ދާއިރާގެ ކަންކަން ދޯދިޔާގޮތަކަށް ގޮސް އެކަމުގެ ސަބަބުން ލިބޭ ގެއްލުމުގެ އަގު ވަޒަން ކުރެއްވޭވަރަށްވުރެ މާ ބޮޑެވެ. ތައުލީމީ ދާއިރާގެ ސިޔާސަތަކީ ދުވާލަކު އެއްފަހަރަު ބަދަލު ކުރާ އެއްޗަކަށް ވެގެން ނުވާނެއެވެ. ތައުލީމާ އަދި ޒުވާނުންނާ ގުޅޭ ސިޔާސަތުތަކަކީ އެކަމާ މެދު ފުޅާ ދާއިރާއެއްގައި މަޝްވަރާކުރެވި ދުރުރާސްތާއަށް ޕްލޭން ކުރެވިގެން ތަންފީޒުކުރަންޖެހޭނެ ސިޔާސަތުތަކެކެވެ. އެހެންކަމުނ މިފަދަ ދޯދިޔާ ނިންމުންތަކާ މަޝްވަރާތަކުން ދުރުވުމަށް މިނިސްޓްރީ އޮފް އެޑިއުކޭޝަނަށާއި ރައީސުލްޖުމްހޫރިއްޔާއަށް ގޮވާލަމެވެ.\nބަޔާން ނެރުނީ: އެމް.ޑީ.ޕީގެ ޒުވާނުންގެ ހިއްވަރު\nތާރީޚް: 15 ޑިސެމްބަރ 2015


އިސްރާއީލުން ޣާޒާއަށް ބޮން އަޅަން ފަށައިފި – Haftha\nMon, 25 May, 2020, 11:11 pm\nއިސްރާއީލުން ޣާޒާއަށް ބޮން އަޅަން ފަށައިފި\nއިސްރާއީލުގެ ޔަހޫދީ އަސްކަރިއްޔާއިން ޣާޒާގައި ހަރަކާތްތެރިވާ ހަމާސް ޖަމާއަތުގެ ޓާގެޓްތަކަށް ވަރުގަދަ ހަމަލާތަކެއް ދޭން ފަށައިފިއެވެ.\nޣާޒާގެ އުތުރުގައި އުޅޭ އާންމުން މިއަދު ހަވީރު ސިއްސުވާލީ ބާރުގަދަ ގޮވުންތަކެއްގެ އަޑާއެކުއެވެ. ފަލަސްތީނުގެ މީޑިއާ ރިޕޯޓްތައް ބުނާގޮތުގައި، އިސްރާއީލުން ފޮނުވާލި ހަމަލާ އަމާޒުވީ ޣާޒާގެ ޚާން ޔޫނިސްގެ އިރުމަތީ ފަރާތުގައި އޮންނަ ދަނޑުވެރިކަން ކުރާ ސަރަހައްދަކަށެވެ.\nއޭގެ އިތުރުން ޣާޒާ ކޮންޓްރޯލް ކުރަމުންދާ ހަމާސް ޖަމާއަތަށް ނިސްބަތްވާ ހުސް އިމާރާތްތަކަކަށް ވެސް އިސްރާއީލުން ބޮމުގެ ހަމަލާތަކެއް ދީފައިވާއިރު، ހަބަރުތައް ބުނާގޮތުން، ޣާޒާގެ މީހުން ބައިބޯ ސަރަހައްދެއްގެ މެދުހުރި އިމާރާތަކަށް ބޮން އެޅުމުގެ ސަބަބުން އެ އިމާރާތް ވަނީ ބިމާ ހަމަވެފައެވެ.\nއިސްރާއީލުން ޣާޒާއަށް ވަރުގަދަ ހަމަލާތަކެއް ދޭން މި ފެށީ، ޣާޒާއިން އިސްރާއީލަށް މިއަދު ފޮނުވާލި ކަމަށް ބުނާ ހަމަލައެއް މެދުތެރޭ އިސްރާއީލުގެ ގެއަކަށް އަމާޒުވެ ހަތް މީހުން ޒަހަމްވުމާ ގުޅިގެން އޭގެ ރައްދެއްގެ ގޮތުންނެވެ.\nއިސްރާއީލުން ތުހުމަތު ކުރާ ގޮތުގައި އެ ހަމަލާ ދީފައިވަނީ ހަމާސް ޖަމާއަތުންނެވެ.\nހަމާސްގެ ޕޮލިޓިކަލް ޗީފް އިސްމާއިލް ހަނިއްޔާ ވަނީ، އިސްރާއީލުން ދޭ ހަމަލާތަކަށް އެކަތި ގަނޑަކަށް ވުމަށް ގޮވާލައިފައެވެ.\n“ފަލަސްތީނުގެ އަމާޒަށް އެކި ފަހަރު މަތިން ވަނީ ހަމަލާދީފަ. ގުދުސް، ހުޅަނގު އައްސޭރީ އަދި ޣާޒާގައި ވެސް. އޭގެ އިތުރުން އިސްރާއީލުގެ ޖަލުތަކުގައި ވެސް. މި އަނިޔާވެރިކަމާ ކުރިމަތިލާންވީ މުޅި ގައުމު އެކީގައި. އެކުވެރި އަރަބި ގައުމުތަކުގެ އެއްބާރުލުމާއެކީގައި،” އޭނާ ވިދާޅުވެފައިވެއެވެ.\nޣާޒާގެ ހެލްތު މިނިސްޓްރީގެ ތަރުޖަމާން އަޝްރަފް އަލް ގުދްރާ ވެސް ވިދާޅުވީ، ހަމަލާތަކާ ގުޅިގެން ހޮސްޕިޓަލްތަކާއި މެޑިކަލް ޕޮއިންޓްތައް ތައްޔާރީ ހާލަތަށް ގެނެސް ހައި އެލާޓަށް ގެނެސްފައިވާ ކަމަށެވެ.\nއަދި އިސްރާއީލުން ދޭ ހަމަލާތަކަށް ރައްކާތެރިވެ ތިބުމަށް ހެލްތު މިނިސްޓްރީން ވަނީ ޣާޒާގެ ރައްޔިތުންނަށް ގޮވާލައިފައެވެ.


Menbarun bunaa baheh Minister zahaa eh naahaa, dhen othee fendhee kathilumuge vaguthu? - One Online\nމީގެކުރިން ބޭއްވި ރައްޔިތުންގެ މަޖިލީހުގެ ޖަލްސާއެއްގައި ފިޝަރީޒް މިނިސްޓަރު ޒަހާ ވަހީދު، މެންބަރުން ކުރެއްވި ސުވާލުތަކަކަށް ޖަވާބު ދެއްވަނީ --- ފޮޓޯ: މަޖިލިސް އިދާރާ\nމެންބަރުން ބުނާބަހެއް މިނިސްޓަރު ޒަހާއެއް ނާހާ، ދެން އޮތީ ފެންދީ ކަތިލުމުގެ ވަގުތު؟\nރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހުގެ ސަރުކާރަކީ ކޯލީޝަން ސަރުކާރެކެވެ. އެހެންކަމުން ވަޒީރުންގެ މަޖިލިސް ބެހިފައިވަނީވެސް ކޯލީޝަންގެ މައްޗަށެވެ. ނަމަވެސް ކޯލީޝަންގައި ހިމެނޭ މައި ޕާޓީ އެމްޑީޕީގެ 65 މެންބަރުންގެ ބޮޑު އަޣުލަބިއްޔަތެއް އޮންނަަ ރައްޔިތުންގެ މަޖިލީހުން، ކޯލީޝަންގައި ހިމެނޭ އެހެން ޕާޓީތަކުގެ ވަޒީރުންނަށް އާއްމުކޮށްވެސް ފާޑުކިޔަމުންދެއެވެ.\nއެމްޑީޕީ އެމްޕީން އާއްމުކޮށް ފާޑު ވިދާޅުވާ ވަޒީރުންގެ ތެރޭގައި، އަދާލަތު ޕާޓީއަށް ނިސްބަތްވެ ވަޑައިގަންނަވާ، ހޯމް މިިނިސްޓަރު އިމްރާން އަބުދުﷲ އާއި، އެމްއާރްއެމް އަށް ނިސްބަތްވެވަޑައިގަންނަވާ، ފިޝަރީޒް އެންޑް އެގްރިކަލްޗާ މިނިސްޓަރު ޒަހާ ވަހީދާއި، ޖޭޕީގެ ސްލޮޓްގައި، ވަޒީރުންގެ މަޖިލީހުގައި ހިމެނިވަޑައިގަންނަވާ، ޓްރާންސްޕޯޓް އެންޑް ސިވިލް އޭވިއޭޝަން މިނިސްޓަރު އާއިޝަތު ނަހުލާ އާއި، ޓޫރިޒަމް މިިނިސްޓަ އަލީ ވަހީދު، ހެލްތު މިނިސްޓަރު އަބްދުﷲ އަމީން އަދި ކޮމިޔުނިކޭޝަން މިނިސްޓަރު މުހައްމަދު މަލީހު ޖަމާލު ހިމެނިވަޑައިގަންނަވަ އެވެ.\nއެގޮތަށް މީގެ ކުރިން އެމްޑީޕީގެ ހިޓް ލިސްޓުގައި ހިމެނިވަޑައިގެންނެވި އަދާލަތު ޕާޓީއަށް ނިސްބަތްވެވަޑައިގަންނަވާ، ކުރީގެ ޖެންޑާ މިނިސްޓަރު ޝިދާތާ ޝަރީފް އިސްތިއުފާދެއްވީ ވެސް، އެމްޑީޕީ މެންބަރުންގެ ޕްރެޝަރުތަކުގެ ތެރޭންނެވެ. ޝިދާތާ އިސްތިއުފާ ދެއްވިއިރު، އޭނާގެ މައްޗަށް އެމްޑީޕީ މެންބަރުން ބޮޑެތި ތުހުމަތުތަކެއް ކޮށް، އޭނާ މިނިސްޓަރު ކަމުގެ މަގާމުގައި ހުންނަވަން ނުފެންނަ ކަމަށް އެމްޑީޕީގެ ޕީޖީ ގުރޫޕުގެ 45 މެންބަރުންގެ އިއްތިފާގުން ވަނީ ފާސްކޮށްފައެވެ. އަދި ޝިދާތާ މަގާމުގެ މަސްއޫލިއްޔަތުތަކަށް އިހުމާލު ވެފައިވާކަމަށް ބުނެ ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅައި، މަގާމުން އިސްތިފާ ނުދެއްވައިފި ނަމަ، އިތުބާރު ނެތް ކަމުގެ މައްސަލަ މަޖިލީހަށް ވައްދާނެ ކަމަށް ވެސް އެމްޑީޕީ މެންބަރުން ވަނީ އިންޒާރު ދީފައެވެ.\nމިހާރު އަނެއްކާވެސް އެމްޑީޕީ މެންބަރުން މިވަނީ އެހެން ވަޒީރަކަށް އިހުމާލުގެ މައްސަލައިގައި ޓާގެޓް ކޮށްފައެވެ. އެއީ ފިޝަރީޒް އެންޑް އެގްރިކަލްޗާ މިނިސްޓަރު ޒަހާ ވަހީދެވެ. ޒަހާގެ މައްޗަށް ވެސް އެމްޑީޕީ މެންބަރުން ކުރާ ތުހުމަތަކީ، މަގާމުގެ މަސްއޫލިއްޔަތު އަދާ ނުކުރުމުގެ ތުހުމަތެވެ. އެ ތުހުމަތާއެކު އެމްޑީޕީގެ ބޮޑު އަޣުލަބިއްޔަތު އޮތް، ރައްޔިތުންގެ މަޖިލީހުގެ ގަވާއިދު ކޮމިޓީން ވަނީ ޒަހާގެ މައްސަލަ ރައްޔިތުންގެ މަޖިލީހަށް ފޮނުވައި ބަހުސް ފަށައިފައެވެ.\nމަސްވެރިކަމުގެ ގާނޫނުގެ ދަށުން ހެދުމަށް ލާޒިމް ކޮށްފައިވާ ގިނަ ގަވާއިދުތަކެއް ނިންމާފައި ނުވާކަން ފާހަގަ ކޮށް އެ ކޮމިޓީން މަޖިލީހަށް ފޮނުވި ރިޕޯޓްގައި ވަނީ، މިނިސްޓަރު ޒަހާ ޒިންމާ އަދާ ނުކުރެއްވުމުގެ ސަބަބުން، މިނިސްޓްރީން ގާނޫނާ ހިލާފުވެފައިވާ ކަމަށެވެ.\nގާނޫނުގައި، ވަކި ގޮތަކަށް އަމަލު ކުރަންވާނެ ކަމަށް ކަނޑައެޅިގެން ބަޔާންކޮށްފައި ވާނަމަ، އެއީ އެ ގާނޫނުން އުފައްދާ، ބަރީއަވުމެއް ނެތް ވާޖިބެއް ނުވަތަ އިލްތިޒާމެއްކަމުގައި ބަލަންވާނެ ކަމަށް، މާނަ ކުރުމުގެ ހަމަަތައް ބަޔާން ކުރުމުގެ ގާނޫނުގެ 37 ވަނަ މާއްދާގައި ބަޔާންކުރާ ކަމަށް މަޖިލީހުގެ ގަވައިދު ކޮމެޓީގެ ރިޕޯޓްގައި ބުނެފައި ވެއެވެ.\n"ކަން މިހެން އޮތްއިރު މަސްވެރިކަމުގެ ގާނޫނުން ވަރަށް ސާފުކޮށް މިނިސްޓްރީއަށް މަތިކޮށްފައިވާ މަސްއޫލިއްޔަތު، ގާނޫނުގައި ކަނޑައަޅާފައިވާ މުއްދަތުގައި އަދާނުކުރުމުގެ ސަބަބުން، އަދި އެ މުއްދަތު ފަހަނައަޅައި ދިޔަފަހުން މިއަދާ ހަމަޔަށްވެސް އެ މަސްއޫލއިްޔަތު އަދާކޮށްފައި ނުވުމުން އެ މިނިސްޓްރީން އެ ގާނޫނާ ހިލާފައިވާކަމަށް ކޮމިޓީން ގަބޫލު ކުރާ ކަމަށާއި، މިނިސްޓަރު ނަންގަވަން ޖެހިވަޑައިގަންނަވާ ޒިންމާ ނަންގަވާފައި ނުވާކަމަށް ކޮމިޓީން ނިންމާފައިވާ ކަމަށް،" ކޮމިޓީ ރިޕޯޓްގައި ވެއެވެ.\nއެ މައްސަލައިގައި، ކޮމިޓީއަށް ވަޑައިގަތުމަށް މިނިސްޓަރަށް ދެންނެވި ވަގުތަކީ މަސައްކަތް ހުރިގޮތުން ކޮމިޓީއަށް ވަޑައިގެންނެވޭނެ ވަގުތަކަށް ނުވުމުން މިނިސްޓްރީގެ އެހެން ބޭފުޅުންނާ ބައްދަލުކުރަން ނިންމައި، ކޮމިޓީން ރިޕޯޓް އެކުލަވާލާފައިވަނީ މިނިސްޓަރުގެ ބަހެއް ނުހިމަނައެވެ. ކޮމިޓީން ރިޕޯޓް އެކުލަވައިލާފައިވަނީ ސްޓޭޓް މިނިސްޓަރު ހަސަން ރަޝީދާއި، ޑިރެކްޓާ ޖެނެރަލް އާދަމް ޒިޔާދާއި އެސިސްޑެންޓް ޑިރެކްޓާ އައިމިނަތު ލުބުނާ އާއި ސީނިއާ ލީގަލް އޮފިޒަރު ނިހާމް ޖައުފަރު ދެއްވި މައުލޫމާތު ހިމަނައިގެންނެވެ.\nކޮމިޓީ ރިޕޯޓް އެކުލަވާލި ފަހުން އެ މައްސަލަޔަށް ޖަވާބުދާރީވެ، މިނިސްޓަރު ޒަހާ މަޖިލީހަށް ސިޓީ ފޮނުއްވާފައިވާއިރު، ކޮމިޓީން ބުނާ ގަވާއިދުތަކުގެ މައްސަަލައިގައި، ޒަހާ ވަނީ އެކި މަރުހަލާ ތަކުގައި ވާހަކަދައްކަވައިފައެވެ. އެކަމާގުޅިގެން، އެންމެފަހުން މިދިޔަ ހަފްތާގައި ޒަހާ ވިދާޅުވެފައިވަނީ، އާ ގާނޫނުގައި ކަނޑައަޅައިފައިވާ ގަވައިދުތައް އެކުލަވައިލުމަށްވުރެ މިވަގުތު މުހިއްމީ ޔޫރަޕިއަން ޔޫނިއަން، އީޔޫގެ ރިކޮމެންޑޭޝަންގައިވާ ކަންކަން ނިންމުން ކަމަށެވެ.\nދެހާސް ފަނަރަ ވަނަ އަހަރުން ފެށިގެން ރާއްޖޭގެ މަސްވެރިކަމުގައި ހުރި އަދި މަސްވެރިކަމުގައި ކުރެވޭ ބައެއް ކަހަލަ ގާނޫނާއި ގަވައިދާ ހިލާފު ކަންކަމާއި ގުޅިގެން ގިނަ ރިކޮމެންޑޭޝަން ތަކެއް އީޔޫއިން ދީފައި ކަމަށް ޒަހާ ވިދާޅުވިއެވެ. އެކަންކަން ނިންމުން މިނިސްޓްރީއަށް މުހިއްމު ވީ އެ ރިކޮމަންޑޭޝަންތަކުގެ މަސައްކަތް ނުނިންމައި ރާއްޖެއިން ބޭރަށް މަސް އެކްސްޕޯޓު ނުކުރެވޭނެތީ ކަމަށްވެސް މިިނިސްޓަރު ވިދާޅުވިއެވެ. އެހެންކަމުން އެތެރޭގެ ގަވައިދުތައް ނިންމުމަށްވުރެ އަވަހަށް އީޔޫގެ ރިކޮމެންޑޭޝަންތަކުގެ ކަންކަން ނިންމުން މުހިއްމު ކަމަށާއި، އެއީ މަސް އެކްސްޕޯޓު ނުކުރެވުމުގެ ސަބަބުން މަސްވެރިކަމުގެ ސިނާއަތަށް ކުރާނެ އަސަރުން ގައުމު ސަލާމަތް ކުރުމަށް ނިންމި ނިންމުމެއް ކަމަށް ވެސް މިނިސްޓަރު ޒަހާ ވިދާޅުވިއެވެ. އަދި ސަރުކާރު ހުޅުވޭއިރު މަސްވެރިކަމުގެ ހުރިހާ ގަވައިދުތަކެއް ހުންނާނީ އެޓާނީ ޖެނެރަލް އޮފީހަށް ފޮނުވިފައި ކަމަށް މިނިސްޓަރު ޒަހާ ވިދާޅުވިއެވެ. މިނިސްޓްރީގެ މުވައްޒަފުން ގަވައިދުތައް ނިންމުމުގެ މަސައްކަތް ގޭގައި ތިބެގެންވެސް ކުރަމުން އަންނަ ކަމަށް މިނިސްޓަރު ވިދާޅުވިއެވެ.\nއެކަން އެހެން އޮތްނަމަވެސް ކޮމެޓީ ރިޕޯޓް މިވަނީ މަޖިލީހަށް ހުށަހަޅައި ބަހުސް ފަށައިފައެވެ.\nއެރިޕޯޓަށް އިއްޔެ ކުރިޔަށް ދިޔަ ބަހުސްގައި، އެ މައްސަލަޔަށް ވާހަކަ ދެއްކެވި ހުރިހާ މެންބަރުންހެން ވަނީ ޒަހާގެ އިސްތިއުފާއަށް ގޮވައިފައެވެ. އަދި ހަމަ އާއްމު ބީދައިން، އިސްތިއުފާ ނުދެއްވައިފިނަމަ އިތުބާރު ނެތް ކަމަށް ފާސްކޮށް މަގާމުން ވަކިކުރުމުގެ އިންޒާރުވެސް ދީފައެވެ.\nއެގޮތަށް ގިނަ މެންބަރުންތަކެއް ރައްޔިތުންގެ މަޖިލީހުގެ އިއްޔެގެ ޖަލްސާގައި އިންޒާރު ދީފަިއވާއިރު، މަކުނުދޫ ދާއިރާގެ މެންބަރު މުހައްމަދު ރާއީ ވިދާޅުވީ، މާގިނަ ދުވަހެއް ނުވެ ފިޝަރީޒް މިނިސްޓަރު ޒަހާ ވަހީދުގެ އިތުބާރު ނެތްކަމުގެ ވޯޓު ނަގައި މަގާމުން ވަކިކުރާނެ ކަމަށެވެ. މީގެ އިތުރުން ކޯލީޝަންގެ އެހެން ވަޒީރުންނަށްވެސް މެންބަރު ރާއީ ވަނީ އިންޒާރު ދެއްްވައިފައެވެ.\nރާއީ ވިދާޅުވީ، ކޯލީޝަންގެ ރަޖާ އަޅައިގެން ފިލައި ތިއްބެވި އެހެން ވަޒީރުންވެސް ސަރުކާރު ފެއިލްކޮށްލަން މަސައްކަތް ކުރާނަމަ އިތުބާރު ނެތްކަމަށް ވޯޓު ނަގައި ބޭރު ކުރާނެ ކަމަށެވެ. އަދި އެކަމަށް ހުރިހާ މެންބަރުން ވޯޓު ދެއްވުމަށްވެސް ރާއީ އެދިވަޑައިގެންނެވިއެވެ.\nރައްޔިތުންގެ މަޖިލީހުގެ ކުރިޔަށް ހުރި ޖަލްސާތަކަށް ބަލާއިރު، ދެން އެންމެ އަވަހަށް ޖަލްސާއެއް ބާއްވާނީ، މިރޭ 11:30 ގައެވެ. އެހާ ދަން ގަޑީގައި ބާއްވާ މަޖިލިސް ޖަލްސާޔަށް އެޖެންޑާ ކޮށްފައި ވަނީވެސް އެންމެ މައްސަލައެކެވެ. އެއީ މިނިސްޓަރު ޒަހާ މަގާމުގެ މަސްއޫލިއްޔަތު އަދާ ނުކުރާ ކަމަށްބުނެ، އެކަމަށް މަޖިލީހުން ގޮތެއް ނިިންމުމުގެ މައްސަލައެވެ. އެހެންކަމުން މިރެޔަކީ ބޮޑު ރެޔަކަށްވެސް ވެދާނެއެވެ.\nޒަހާޔަށް ފެންދީ، ކަތިލުމުގެ ރޫހެއްގައި މަޖިލީހުން މަސައްކަތް ފަށާފައިވާ އިރު، ރައީސް ސޯލިހުގެ ސަރުކާރަށް ވީ މުއްދަތާ އަޅައި ބަލާއިރު މަސްވެރިކަމާއި ދަނޑުވެރިކަމުގެ ދާއިރާއިން އެކަށީގެންވާ މަސައްކަތްތަކެއް ކުރެވިފައި ނުވާ ކަމަށް ރާއްޖޭގެ ގިނަ އަދަދެއްގެ ރައްޔިތުންވެސް އަންނަނީ ބުނަމުންނެވެ. ބައެއް މީހުން ބުނާ ގޮތުގައި، ޒަހާ އަބަދުވެސް ދައްކަވަނީ ކޮންމެވެސް ގަވައިދެއްގެ ވާހަކައެވެ. ކޮންމެވެސް ކަރުދާހެއް ތައްޔާރުކުރައްވާ ވާހަކައެވެ. އަތޮޅުތަކުގައި މީގެ ކުރީގެ އަހަރުތަކާ އަޅައިކިރައިލެވޭވަރުގެ ތަފާތު އިތުރު އެއްވެސް މަސައްކަތެއް ކުރައްވާތަނެއް ނުފެނެ އެވެ.\nމީގެ އިތުރުން، ރާއްޖޭގެ މަސްވެރިކަމުގެ ސިނާއަތަށް އައިސްފައިވާ ލޮޅުން ވަރަށް ގިނަ މަސްވެރީންވެސް އަންނަނީ ފާހަގަކުރަމުންނެވެ. އެގޮތުން ރާއްޖޭގެ ތާރީހުގައިވެސް ބޮޑުކަންނެލީގެ އަގު ދަށަށް ނުދާވަރަށް މިދިޔަ ދޮޅު އަހަރެއްހައި ދުވަސް ތެރޭ ރާއްޖޭގައި ކަންނެލި ގަންނަ އަގު ވެއްޓިފައިވާ ކަމަށް އެ މަސްވެރިކަމުގައި އުޅޭ މަސްވެރީން ފާހަގަ ކުރެ އެވެ. އަދި ހަމަ އެހެންމެ މިދިޔަ މަސްވެރި މޫސުމުގައި ވެސް މަސްކޮޅު ނުވިއްކި، އައިސް ނުލިބި، ވިއްކާ މަސްކޮޅަށް ފައިސާ ނުލިބިވެސް އެތައް ދުވަހެއް ދާކަމުގެ ޝަކުވާތައް ވަނީ އިންތިހާއަށް ބޮޑުވެފަ އެވެ. މަސްވިއްކޭނެ ގޮތެއް ނެތިގެން މަސްވެރީންނަށް މަހަށް ނުފުރި ވެސް ތިބޭން ޖެހުނު ދުވަސްތަކެއް ކުރިމަތިވެގެން ދިޔަ ކަމަށް މަސްވެރީން އަންނަނީ ބުނަމުންނެވެ.\nޒަހާގެ އިތުބާރު ނެތް ކަމަށް ވިދާޅުވަމުން ގެންދަވަނީ ހަމައެކަނި އެމްޑީޕީގެ މެންބަރުން ނޫންކަން ވެސް ފާހަގަކޮށްލެވެ އެވެ. އެ ގޮތުން އިދިކޮޅު މެންބަރުން ވެސް ގެންދަވަނީ މި މައްސަލައިގައި ތަކުރާރުކޮށް މަޖިލީހުގައި އަޑު އުފުއްލަވަމުންނެވެ. އެންމެ ފަހުން މި މައްސަލައިގައި މަޖިލީހަށް ރިޕޯޓު ތައްޔާރުކުރެއްވި ގަވައިދު ކޮމެޓީގެ މުގައްރިރަކީ ކުޑަހުވަދޫ ދާއިރާގެ މެންބަރު އަހުމަދު އާމިރެވެ.\nކޮންމެޔަކަސް، މަޖިލީހުގެ ގިނަ މެންބަރުން ވިދާޅުވާ ގޮތުން ނަމަ، މިހާރު މިއޮތީ ޒަހާގެ ވަގުތު ޖެހިފަ އެވެ. ޒަހާއަށް ނަތީޖާ ނެރެދެއްވިފައި ނެތް ކަމަށް މަޖިލީސް މެންބަރުންނަށް ގަބޫލު ކުރެއްވިއްޖެ ނަމަ، ދެން އިތުރު ގޮތެއް ނޯންނާނެ އެވެ. ވަޒީރު ކަމުގައެއް ނުހުންނެވޭނެ އެވެ. މިސްރާބު ހުރީ އެދިމާއަށެވެ. މި މައްސަލައިގައި ޒަހާޔާ އެއްކޮޅަށް ވާހަކަދެއްކެވި މެންބަރަކުވެސް މިދިޔަ ދުވަސްތަކުގައި ނުފެނުމަކީ މި މައްސަލަ އޮތް ހިސާބު ދައްކުވައިދޭ ހެއްކަކަށް ފުދެ އެވެ.\nގުޅޭ ޓެގު ރައްޔިތުންގެ މަޖިލިސް މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ މަސްވެރިކަން ފަރުމަސްވެރިކަން މަސްވެރިން


REPORT: Gaanoonu asaasee miadhu binmatheegai! | Mihaaru\nރައްޔިތުންގެ މަޖިލިހުގެ ރައީސް މަސީހު، ރައީސް ޔާމީންގެ އިންތިޒާރުގައި: ދެ ބާރު މިހާރު އޮތީ އެކުވެ މަސްހުނިވެފައި\n24 ޖުލައި 2017 - 10:35 34 comments\nނަމަވެސް ސުޕްރީމް ކޯޓުގެ ހުކުމަކާ އެކު ރައްޔިތުންގެ މަޖިލިސް މިއަދު މިވަނީ "ރޫޅާލައިފަ" އެވެ. މެޖޯރިޓީގެ ބާރު ކަނޑުވާލައި، މައިނޮރިޓީ އަށް ބާރު ލިބިފަ އެވެ. އެހެންކަމުން ރައްޔިތުންގެ މަޖިލިހުގެ ތެރޭގައި އުފެދުނު ޚިޔާލު ތަފާތުވުމުގައި، އެ ބާރުގެ ރައީސް އަބްދުﷲ މަސީހުގެ އިތުބާރު ނެތްކަމުގެ ވޯޓު މިއަދު ނުބޭއްވުނީ ދެ ވަނަ އެހެން ސަބަބެއް އޮވެގެންނެއް ނޫނެވެ؛ ސަރުކާރުން ބޭނުންވުމުން ސުޕްރީމް ކޯޓުން ހުކުމަކާ ހަމައަށް ގޮސް، މެޖޯރިޓީ މެމްބަރުން މައްސަލައެއް ހުށަހެޅުމުން، އެކަމާ މެދު ގޮތެއް ނުނިމި ލަސްވުމެވެ.\nރައީސް އަބްދުﷲ ޔާމީން ބޭނުންފުޅުވި މިސްރާބުން މަސީހު އަނެއްކާވެސް މިއަދު ސަލާމަތްވެވަޑައިގެންފި އެވެ. އެކަމަކު މަޖިލިހުގެ އަމީންއާންމު ކުރިން ނެރުއްވި ނޯޓިސްއާ އެއްގޮތަށް ރައްޔިތުންގެ މަޖިލިހުގެ ޖަލްސާ ނުބާއްވަން ނިންމި ނިންމުމާއި އޭގެ ކުރި އާއި ފަހުން ހިނގައިދިޔަ ހުރިހާ ކަމެއް، ރާއްޖޭގެ ތާރީޚުގައި ލިއެވޭނީ، އަދި ލިއަން ޖެހޭނީ، ގާނޫނުއަސާސީ އާއި ބައެއް ގާނޫނުތަކާއި ރައްޔިތުންގެ މަޖިލިހުގެ ގަވާއިދާ ވެސް މުޅިން ޚިލާފު ކަމެއްގެ ގޮތުގައި ކަން ސާބިތުވާ ވަރުގެ ހެކި އެހުރީ ފެންނާށެވެ.\nމަސީހާ ދެކޮޅަށް ރައްޔިތުންގެ މަޖިލިހުގެ މެމްބަރުން ނުކުތުމަކީ މަޖިލިހުގެ އެތެރޭގެ މައްސަލައެކެވެ. އެއީ އެހެން ބާރުތަކުން ބެހެން ޖެހޭ ކަމެއް ނަމަ، ސުޕްރީމް ކޯޓުން ބަލާ ވަކި މައްސަލައަކާ ގުޅުވައިގެން، އެ ޝަރީއަތެއްގެ ތެރޭގައި، ފަނޑިޔާރުން ވަކިކުރަން ރައްޔިތުންގެ މަޖިލިހަށް ވެސް އުޅެވިދާނެ އެވެ. އެކަމަކު އެ ގޮތަށް މަޖިލިހުން ކަން ކުރާ ނަމަ އެ އަމަލް ފެތޭނީ ޝަރުއީ ނިޒާމުގެ މިނިވަންކަމުގެ ތެރެއަށް ވަނުމާ އެވެ. އެއީ ގާނޫނުއަސާސީގައި ބާރުތައް ވަކިކޮށްފައި އޮތް އޮތުމާ ޚިލާފު ވާނެ ފިޔަވަޅެކެވެ.\nމަސީހުގެ ފަހަތްޕުޅުން މެޖޯރިޓީ މެމްބަރުން އުޅެން ނުޖެހޭކަން ކަނޑައެޅުމުގެ އިޚުތިޔާރާއި މިނިވަންކަމާއި ބާރު ވެސް އެ މެމްބަރުންނަށް ލިބިގެންވެ އެވެ. އެކަހަލަ މަސައްކަތެއް ނާކާމިޔާބުކުރައްވަން މަސައްކަތްކުރެއްވުމުގެ އިޚުތިޔާރާއި މިނިވަންކަން ވެރިކަން ހިންގާ ބާރަށް ވެސް އެބަ އޮތެވެ. އެކަމަކު ރައީސުލްޖުމްހޫރިއްޔާ އަށް ވެސް އެކަން ކުރެއްވޭނީ އެމަނިކުފާނަށް ތާއީދުކުރައްވާ މެމްބަރުންގެ އެހީތެރިކަމާއި އެހެން މެމްބަރުންގެ ވިސްނުން ބަދަލުކުރައްވައިގެންނެވެ. އެހެން ގޮތަކަށް ބުނާ ނަމަ، ގާނޫނުއަސާސީ އާއި ގާނޫނުތަކާއި ގަވާއިދުތަކާ އެއްގޮތަށެވެ. ގާނޫނުއަސާސީ އާއި ގާނޫނުގައި ނެތް ހައްލެއް ނުހޯއްދެވޭނެ އެވެ.\nއެކަމަކު ޖުލައި3ގައި 45 މެމްބަރުން (މި ދައްކަނީ ދެތިން މެމްބަރުންގެ ވާހަކައެއް ނޫނެވެ. ރައްޔިތުންގެ މަޖިލިހުގެ އަގުލަބިއްޔަތަށް ވުރެ ގިނަ މެމްބަރުންގެ ވާހަކަ އެވެ) ގެ ސޮޔާ އެކު މަސީހުގެ މައްސަލަ ރައްޔިތުންގެ މަޖިލިހަށް ވެއްދުމާ އެކު، ސަރުކާރުން މަސައްކަތް ފެށީ ގާނޫނުއަސާސީގެ އިމުން ބޭރުންކަން އެނގެ އެވެ. ބަންޑާރަ ނައިބު މުހައްމަދު އަނިލް ވަޑައިގަތީ ސުޕްރީމް ކޯޓަށެވެ. އޭނާގެ ފަހަތްޕުޅުން، ޖުލައި6ގެ ދަންވަރު (މިއީ ސުޕްރީމް ކޯޓަށް މީހުން ވަންނަ ގަޑި ހެއްޔެވެ؟) ޗީފް އޮފް ޑިފެންސް ފޯސް، ބްރިގޭޑިއާ ޖެނެރަލް އަހުމަދު ޝިޔާމް ވެސް ވެންނެވިކަން ފަޅާއެރި އެވެ. އެކަން އެމްއެންޑީއެފުން ނުވަތަ ޝިޔާމް ވެސް ދޮގުކުރައްވާފައެއް ނެތެވެ.\nރައްޔިތުންނަށްޓަކައި ޝިޔާމް ޖަވާބުދާރީވެވަޑައިގަންނަވަން ޖެހެ އެވެ. ރައްޔިތުންނަކީ ހަމައެކަނި ސަރުކާރެއް ނޫނެވެ. ރައްޔިތުންނަކީ ހުރިހާ ދިވެހިންނެވެ.\nރައްޔިތުންގެ މަޖިލިހަށް ގާނޫނުއަސާސީގައި ދީފައިވާ ބާރު މިއަދު އޭގެ ގޮތުގައި ފުރިހަމަ އަށް ބޭނުންކުރެވޭ ނަމަ ޝިޔާމް މިހާރު އިންނަވާނީ ގައުމީ ސަލާމަތާ ބެހޭ ކޮމިޓީ ނުވަތަ ސަލާމަތީ ހިދުމަތްތަކާ ބެހޭ ކޮމިޓީގެ ކުރިމަތީގައި، އެ މައްސަލާގައި ޖަވާބުދާރީ ވެވަޑައިގަންނަވާށެވެ.\nސަރުކާރުން މިއަދުގެ ވޯޓު ނާކާމިޔާބު ކޮށްލިޔަސް، ގާނޫނުއަސާސީގައި ބުނާ އެއްޗެއް ވަރަށް ސާފުކޮށް ދިވެހިންނަށް އެނގެ އެވެ. ސުޕްރީމް ކޯޓުގެ ހުކުމަކީ ފަހުގެ ނިންމުން ކަމަށް އޮންނަ އޮތުމަކީ، އެއްޗެކޭ ނުބުނެ ތިބުމެއް ނޫނެވެ. ދައުލަތުގެ ކޮންމެ ވެރިޔަކާ، ކޮންމެ ބާރަކާ، ކޮންމެ މުއައްސަސާއަކާ އަދި ކޮންމެ މުވައްޒަފަކާ ބެހޭ ގޮތުން ވެސް، ދިވެހިންނަށް ވާހަކަ ދައްކައި، ޚިޔާލު ބަދަލު ކުރެވޭނެ އެވެ. ދިވެހި ރައްޔިތުންގެ ފައިސާ އިން މުސާރަ ދެންޏާ އެއީ ދިވެހިންގެ ޚާދިމުންނެވެ.\nއިންތިހާބުގައި ސިޔާސީ ޕާޓީއެއްގެ ޓިކެޓްގައި ވާދަކުރި މެމްބަރަކު އެ ޕާޓީއަކުން ކެނޑުން، ވަކިކުރުން ނުވަތަ އެހެން ޕާޓީއަކާ ގުޅުމުން ގޮނޑި ގެއްލޭނެ ކަމަށް [ގާނޫނުއަސާސީގައި ނެތް ޝަރުތެއް] ކަނޑައަޅައި، އަދި އޭގެ ފަހުން އެ ހުކުމްގެ ފުރިހަމަ ތަފްސީލެއް ސުޕްރީމް ކޯޓުން ނެރުނެވެ. ދެން ފެނުނީ ސުޕްރީމް ކޯޓުގެ އެ ހުކުމަށް ބިނާކޮށް ހަތަރު މެމްބަރެއްގެ ގޮނޑި ގެއްލިއްޖެ ކަމަށް އިލެކްޝަންސް ކޮމިޝަނުން ކަނޑައަޅައި، ބައި އިލެކްޝަން އިއުލާން ކުރި ތަނެވެ. ސަރުކާރުގެ މައިނޮރިޓީ މެމްބަރުން "ހިސޯރުކޮށްފައި" އޮތް ރައްޔިތުންގެ މަޖިލީހުން އޭގެ ފަހުން އެ ނިންމީ 45 ސޮއި، 41 އަށް ތިރިވެއްޖެ ކަމަށެވެ. މަސީހުގެ އިތުބާރު ނެތް ކަމަށް ބޭނުންވަނީ 42 ވޯޓެވެ. އެހެންކަމުން މިއަދުގެ ޖަލްސާ ނޯންނާނެ ކަމަށް، މައިނޮރިޓީ މެމްބަރުން ކަނޑައެޅީ އެވެ.\nރޭ ޖުމްހޫރީ ޕާޓީގެ ހަރުގެ މ. ކުނޫޒްގައި ބޭއްވި އިދިކޮޅު އިއްތިހާދުގެ ޖަލްސާގައި ރައްޔިތުންގެ މަޖިލިހުގެ ބައެއް މެމްބަރުން --ފޮޓޯ/ހުސެން ވަހީދު - މިހާރު\nއެކަމަކު އޭގެ ކުރިން އެ ހަތަރު މެމްބަރުން ވަނީ އެ ބޭފުޅުންގެ ގޮނޑީގެ މައްސަލަ ސުޕްރީމް ކޯޓަށް ވައްދަވައިފަ އެވެ. ސުޕްރީމް ކޯޓުގެ ނިންމުމަކީ ކޮބައިތޯ އެވެ؟ މިއަދުގެ ކުރިން އެ މައްސަލައާ މެދު ގޮތެއް ނިންމުމަކީ މަތީ ކޯޓުގެ ޒިންމާއަކަށް ނުވޭތޯ އެވެ؟ ސަރުކާރުން ވައްދާ ކޮންމެ މައްސަލައަކަށް، ސަރުކާރުން ބޭނުންވާ ވަގުތެއްގައި ގޮތްތައް ކަނޑައަޅައިދޭ އިރު އެހެން ދިވެހި ރައްޔިތުންގެ ހައްގުގައި އެ ގޮތަށް މަސައްކަތް ކުރައްވަން އޮތީ ކޮން ހުރަހެއްތޯ އެވެ؟ ހަތަރު ދާއިރާއެއްގެ ރައްޔިތުން އިންތިހާބުކޮށްފައިވާ ވަކީލުންގެ ގޮނޑިއަކީ ސަރުކާރުން ބޭނުންވެއްޖެ ހިނދެއްގައި ގެއްލޭ އެއްޗެއްތޯ އެވެ؟\nއިއްޔެ އޮތް ނޫސްވެރިންގެ ބަައްދަލުވުމުގައި ކިނބިދޫ ދާއިރާގެ އަބްދުﷲ ރިޔާޒު ވިދާޅުވި ގޮތަށް އެކަހަލަ މައްސަލައެއްގައި ގޮތެއް ކަނޑަނާޅައި ސުޕްރީމް ކޯޓަށް ލަހެއް ނުކުރެވޭނެ އެވެ. ހޭލައި ތިބެގެން ނަމަވެސް އެ މައްސަލައިގައި އަވަސް ނިޔާއެއް އިއްވުން މުހިންމޭ އޭނާ ވިދާޅުވީ ހަމަ ހެޔޮކޮށެވެ.\nގާނޫނުއަސާސީގެ ހިމާޔަތުގައި މިއަދު ވާހަކަ ދައްކަނީ އިދިިކޮޅު ފަރާތްތަކުން އެކަންޏެއް ނޫނެވެ. ސިޔާސީ ވަކި ފިކުރެއް ނެތް ދިވެހިން ވެސް މެ އެވެ. އެ މީހުންނަށް ސިޔާސީ ވަކި ޕާޓީއެއް މުހިންމެއް ނޫނެވެ. އެ މީހުންނަށް މުހިންމީ ރާއްޖޭގެ ގާނޫނުއަސާސީން ކަށަވަރު ކޮށްދޭ ހުރިހާ ކަމެއް ހަމަ އެ ގޮތަށް ކުރިއަށް ގެންދާ ތަން ފެނުމެވެ. އިންސާފު ގާއިމް ކުރުމެވެ. އެކަމަކު ދިވެހިންނަށް މިއަދު ފެންނަ މަންޒަރު ވަރަށް ސާފެވެ. ސަރުކާރާ ދެކޮޅު ކޮންމެ މީހަކަށް ވަރަށް ފަސޭހަ އިން ދައުވާކޮށް، ހުކުމްކުރާ ތަނެވެ. މިއީ އިދިކޮޅު ފަރާތްތަކުން ކުނޫޒުގައި ދައްކާ ވާހަކައެއް ނޫނެވެ. މިއީ ދިވެހި ރައްޔިތުންގެ ލޯ މަތިން ފެންނަ މަންޒަރުތަކެވެ.\nއެންމެ ރަނގަޅެވެ. މިއަދު ވެރިކަމުގައި އެމްޑީޕީ އޮވެފައި އިދިކޮޅުގައި ތިބީ ޕީޕީއެމް ނަމަ، "މުލަކު ދާއިރާގެ މެމްބަރު" އަބްދުﷲ ޔާމީން އާއި އެ މަނިކުފާނުގެ އަރިސް މެމްބަރުން ދައްކަވާނީ ކޮން ވާހަކައެއް ހެއްޔެވެ؟ ސުޕްރީމް ކޯޓު ރަނގަޅު ކުރާނީ ހެއްޔެވެ؟ ރައްޔިތުންގެ މަޖިލީހުގެ "އެމްޑީޕީ ރިޔާސަތަށް" ތައުރީފްކުރާނީ ހެއްޔެވެ؟ މަޖިލިހުގެ މިނިވަންކަމާއި ބާރު ކަނޑުވާލީކަމަށް ވިދާޅުވެ، އެކަމާ ދެކޮޅަށް ނުކުންނަވާނީ ހެއްޔެވެ؟\nގޯހެއް ނަމަ އެއީ ގޯހެއްކަން ކޮންމެ މީހަކަށް ވެސް އެނގެ އެވެ. މިއަދު މި ފެންނަނީ ހަމައެކަނި ގޯހެއް ނޫނެވެ. ރާއްޖޭގެ ތާރީޚުގައި ވެސް ގާނޫނުއަސާސީ އަށް އެންމެ ބޮޑަށް "ފައިން އަރާފައި" އެވަނީ މިއަދު އެވެ. ރައްޔިތުންގެ މަޖިލީހުގެ އެންމެ މެމްބަރަކު (އަބްދުﷲ މަސީހު) ސަލާމަތް ކުރަން ދައުލަތުގެ އެހެން ހުރިހާ ބާރެއް އެކުވެ، "ހަތިޔާރު ނެގީ" އެވެ.\nއެކަމަކު ދެން ވެސް ބުނަން ޖެހޭނީ މަސީހުގެ އިތުބާރު ނެތް ކަމުގެ ވޯޓަކީ ރައްޔިތުންގެ މަޖިލީހުގެ އެތެރޭގެ މައްސަލައެއް ކަމަށެވެ. ރައީސް އޮފީހުގައި ރައީސް ޔާމީން ކުރަައްވާ ކަންކަމުގެ ތެރެ އަށް ސުޕްރީމް ކޯޓުން ވަދޭ ހެއްޔެވެ؟ ނުވަތަ އެއިން ކަމެއް ހުއްޓުވަން ބްރިގޭޑިއާ ޖެނެރަލް ޝިޔާމް، އެހެން ބާރުތަކާ މަޝްވަރާ ކުރައްވާ ހެއްޔެވެ؟ ނޫނެކެވެ. އެހެންކަމުން ރައްޔިތުންގެ މަޖިލިީހުގެ އެތެރޭގެ ޑިމޮކްރަސީއާ ވެސް ކޮންމެ ކޮންމެ ގޮތަކަށް ކުޅެވިގެން ނުވާނެ އެވެ. އެކަން ކުރާ ނަމަ ފުރަތަމަ ބަދަލު ގެންނަން ޖެހޭނީ ގާނޫނުއަސާސީ އާއި ގާނޫނުތަކަށެވެ.\nއިތުރު ލިޔުންތައް ސުޕްރީމް ކޯޓް މެމްބަރު އަބްދުﷲ ރިޔާޒް (ތިމަރަފުށި) އިދިކޮޅު އިއްތިހާދު އަބްދުﷲ މަސީހް މުހައްމަދު ކުރީގެ މޭޖަ ޖެނެރަލް އަހުމަދު ޝިޔާމް ރައީސް އަބްދުﷲ ޔާމީން ރާއްޖޭގެ ގާނޫނުއަސާސީ ރައްޔިތުންގެ މަޖިލިސް އިދިކޮޅު ފަރާތްތައް ކުރީގެ އޭޖީ މުހައްމަދު އަނިލް އެޓާނީ ޖެނެރަލް


Gadha vayaa eku imaaraathehge mathin vettunu filaa thakakun meehaku salaamaiy vee kiriya\nމާލެއަށް ކުރަމުންދާ ވިއްސާރައިގައި އިމާރާތެއްގެ މަތިން ފިލާތަކެއް ވެއްޓޭ މަންޒަރު ފެންނަ ފެންނަ ވީޑިއޯގެ ސްކްރީންޝޮޓެއް\nގަދަ ވަޔާ އެކު އިމާރާތެއްގެ މަތިން ވެއްޓުނު ފިލާތަކަކުން މީހަކު ސަލާމަތްވީ ކިރިޔާ\nޑިޒާސްޓާ މެނޭޖްމަންޓް އޮތޯރިޓީން ވަނީ އެއްގަމު ދަތުރު ކުރާއިރު ވެސް ސަމާލުވުމަށް އެދިފައި\nރާއްޖެއަށް ކުރަމުންދާ ވިއްސާރައިގައި ޖެހެމުންދާ ގަދަ ވައިގެ ތެރޭގައި، ހުޅުމާލޭ ދެ ވަނަ ފޭސްގައި ހަދަމުން ދިޔަ އިމާރާތެއްގެ މަތިން ވެއްޓުނު ފިލާގަނޑުތަކަކުން މީހަކު ހަނި ގޮތަކަށް ސަލާމަތް ވެއްޖެ އެވެ.\nވީ ކިހިނެއް؟ - ސޯޝަލް މީޑިއާގައި އާންމުވެފައިވާ ވީޑިއޯއަކުން ފެންނަ ގޮތުގައި، އެޕޯލޯއާ ހަވާލުކޮށްގެން ސަރުކާރުން އިމާރާތްކުރަމުންދާ ފްލެޓުތަކުގެ މަތީގައި ބަހައްޓާފައި ހުރި ފިލާތަކެއް ކަމަށް ބެލެވޭ އެއްޗެހިތަކެއް ވައި ރޯޅިއަކާ އެކު އެއްލައިލަ އެވެ. ފެންނަ ފެނުމަށް 10 ވަރަކަށް ފިލާގަނޑު އިމާރާތުގެ ހަތް ވަނަ ބުރީގެ މަތިން ނައްޓާލައިގެން ގޮސް މަގުމައްޗަށް ވެއްޓެ އެވެ.\nތަފްސީލް - އެ ފިލާގަނޑުތަކާ އެކު އެ ސައިޓުގެ އެންމެ މަތީގައި ހުރި ބައެއް ސާމާނު ވެސް ވެއްޓެ އެވެ. އެއީ ދަގަނޑު ނުވަތަ ލަކުޑި ކަމެއް ސާފެއް ނޫނެވެ.\nފިލާގަނޑުތައް ވެއްޓުނީ، ޕާކްކޮށްފައި ހުރި ކާރުތަކެއް ކައިރިއަށެވެ. އަދި ބައެއް ފިލާތައް އެ އިމާރާތް ކައިރީގައި ސައިކަލުގައި މަޑުކޮށްގެން ހުރި މީހެއް ކައިރިއަށް ވެއްޓޭ މަންޒަރު ވެސް ފެނެ އެވެ. އެ މީހާ އޭގެން ސަލަމަތްވީ ކިރިޔާ އެވެ.\nއެ ވަގުތު އެތާ ކައިރިން ލާފައި އިތުރު ދެ މީހަކު ވެސް ސައިކަލުގައި ދިޔަ އެވެ. އެކަމަކު، އެ މީހުންނާ ދިމާލަށް އިމާރާތުން ވެއްޓުނު އެއްވެސް އެއްޗެއް ނުދެ އެވެ.\nވައިގަދަވެ، އެކި ތަންތަނަށް ގެއްލުންވަމުންދާއިރު، ނޭޝަނަލް ޑިޒާސްޓާ މެނޭޖްމަންޓު އޮތޯރިޓީ (އެންޑީއެމްއޭ)އިން ވަނީ އެއްގަމު ދަތުރު ކުރާއިރު ވެސް ސަމާލުވުމަށް އެދިފަ އެވެ. އޭގެ އިތުރުން، ކަނޑާއި ވައިގެ މަގުން ދަތުރު ކުރާއިރު ސަމާލުކަން ދިނުމަށާއި ދަތުރަށް ފެށުމުގެ ކުރިން މޫސުމާ ބެހޭ ފަހުގެ މައުލޫމާތު ހޯދުމަށް އެ އިދާރާއިން ވަނީ އެދިފަ އެވެ.\nއެނގުން މުހިންމު - ވައިގަދަވުމުގެ ސަބަބުން ހިޔާ ފްލެޓު ސަރަހައްދުގައި ދިރިއުޅޭ މީހުންނަށް ވެސް ދަތިތަކާ ކުރިމަތިލާން ޖެހެ އެވެ. އެގޮތުން، ކުނިތައް ވަޔާ އެކު މައްޗަށް އަރައި އެކި ދިމާލަށް ދިއުމާއި ވެލީގެ އުނދަގޫ ކުރިމަތިވެ އެވެ. އަދި ޕާކްކޮށްފައި ހުންނަ ސައިކަލުތައް ވެސް ޕާކިން ޒޯނު ތެރެއަށް ވެއްޓެ އެވެ. އެ ސަރަހައްދުގައި ގަސްތައް މަދުވެފައި އިމާރާތްތަކުގެ ދޭތެރޭގައި ހުސް ޖާގަ އޮންނާތީ ވައިގެ އަސަރު ކުރާލެއް ބޮޑުވާ ކަމަށް ބައެއް މީހުން ބުނެ އެވެ.\nހަބަރުމޫސުންއެންޑީއެމްއޭމޫސުމާ ބެހޭ އިދާރާހުޅުމާލެކޮންސްޓްރަކްޝަން


SunOnline: Mahaajaraafaa hure MTCC ah 13 million rufiyaa ge gehlumeh\nމަހާޖައްރާފާ ހުރެ އެމްޓީސީސީއަށް 13 މިލިއަން ރުފިޔާގެ ގެއްލުމެއް\nއައިޝަތު ފަރީޙާ 07 Jul 2019, 10:09\nމަހާޖައްރާފު --- ފޮޓޯ/ ފުނަދޫ ކައުންސިލް\nފަޅު ފުންކުރުމާއި ބިން ހިއްކުމުގެ ދާއިރާ އިން ވެސް އެމްޓީސީސީ އަށް މިދިޔަ އަހަރު ބޮޑު ގެއްލުމެއް ލިބިފައިވާ ކަމަށް ކުންފުނީގެ ތަފާސްހިސާބުތަކުން ދައްކައިފި އެވެ.\nއެ ކުންފުނިން އާންމުކޮށްފައިވާ 2018 ވަނަ އަހަރުގެ އަހަރީ ރިޕޯޓުގައި ބުނެފައިވާގޮތުން ފަޅު ފުންކުރުމާއި ބިން ހިއްކުމުގެ ދާއިރާ އިން އެ ކުންފުންޏަށް 13.60 މިލިއަން ރުފިޔާގެ ގެއްލުން ވެފައިވެ އެވެ.\nމިދިޔަ އަހަރު އެ ކުންފުނިން ކުރިއަށް ގެންދިޔަ ބިން ހިއްކުމުގެ މުހިއްމު މަސައްކަތްތަކުގެ ތެރޭގައި ހދ ކުޅުދުއްފުށީ ބިން ހިއްކުމުގެ މަސައްކަތާއި ށ. ފުނަދޫ، ކ. މަޑިވަރު، ކ. ކަގި، ށ. ކޮމަންޑޫ، ކ. ގުރައިދޫ އަދި ހުރާ ބިން ހިއްކުމުގެ މަސައްކަތް ފާހަގަ ކުރެވެ އެވެ.\nބިން ހިއްކުމުގެ ދާއިރާއިން ކުންފުންޏަށް ލިބުނު ގެއްލުމުގެ މައިގަނޑު ސަބަބަކީ މަހާޖައްރާފު ގަތުމަށް ނަގާފައިވާ ލޯނު ފައިނޭންސް ކުރުމުގެ ހަރަދު ބޮޑުވެ، ހަރަދާ އެކަށީގެން ނުވާ ކުޑަ އަގެއްގައި ބިން ހިއްކުމުގެ މަޝްރޫއުތައް ކުރިއަށް ގެންދިޔުމަށް ސަރުކާރުން ފިއްތުންތައް ކުރިމަތި ކުރުން ކަމަށް އަހަރީ ރިޕޯޓުގައި ބުނެފައިވެ އެވެ\nއެމްޓީސީސީ އިން ބުނީ ކުންފުނީގެ އަމާޒަކީ މި އަހަރު، ބިން ހިއްކުމާއި ފަޅު ފުންކުރުމުގެ ދާއިރާ އިން ކުންފުންޏަށް ފައިދާ ވާނެ އަގުގައި މަޝްރޫއުތައް ހިންގުން ކަމަށެވެ.\nމިއަހަރު ބިން ހިއްކުމުގެ ގިނަ މަޝްރޫއުތައް ރޭވިފައިވުމާއެކު މަހާ ޖައްރާފު ބޭނުންކޮށްގެން ހިންގާ މަޝްރޫއުތައް އިތުރުވާނެ ކަމަށް އެމްޓީސީސީ އިން ވަނީ ބުނެފައެވެ. ފާއިތުވި އަހަރު ފަޅު ފުންކުރުމާއި ބިން ހިއްކުމުގެ މަސައްކަތުން ކުންފުންޏަށް ވަނީ 224 މިލިއަން ރުފިޔާ ލިބިފައެވެ. އެއީ ކުންފުނީގެ ޖުމްލަ އަމްދަނީގެ 17.41 ޕަސެންޓެވެ. މި އަދަދަކީ އޭގެ ކުރީ އަހަރާ ޅާބަލާއިރު 149.32 ޕަސެންޓް އިތުރު އަދަދެއްކަމަށް އަހަރީ ރިޕޯޓުގައި ފާހަގަކޮށްފައިވެއެވެ.\nމިއަހަރުގެ އަމާޒަކީ މި ދާއިރާއިން 901 މިލިއަން ރުފިޔާގެ އާމްދަނީއެއް ހޯދުން ކަމަށް އެމްޓީސީސީ އިން ވަނީ ބުނެފަ އެވެ.


Boat ge baithah hoadhan MH370 ge aailaa thah Madagascar ah | Mihaaru\nއެމްއެޗް370 އިން ދަތުރު ކުރި ބައެއް މީހުންގެ އާއިލާތަކުން ވަނީ ބޯޓުގެ ބައިތައް ހޯދުމުގެ މަސައްކަތް ފުޅާކުރާނެ ކަމަށް ބުނެފައި. --ފޮޓޯ:އޭއެފްޕީ\n03 ޑިސެމްބަރ 2016 - 17:39\nކުއާލަ ލަމްޕޫރު (ޑިސެމްބަރު 3) - ގެއްލިފައިވާ މެލޭޝިއަން އެއާލައިންސްގެ މަތިންދާ ބޯޓުގެ ބައިތައް ފެނޭތޯ އެ ބޯޓުން ދަތުރުކުރި ބައެއް މީހުންގެ އާއިލާތައް މަޑަކަސްކާ އަށް ހިނގައްޖެ އެވެ.\nއެމްއެޗް370ގެ ބައިތައް ކަމަށް ބެލެވޭ ހުރިހާ އެއްޗެއް ވެސް ފެނިފައި ވަނީ އިރުމަތީ އެފްރިކާގެ ގައުމުތަކުންނެވެ. އިރުމަތީ އެފްރިކާ އިން މިހާތަނަށް ވަނީ މަތިންދާ ބޯޓުގެ ހަ އެތިގަނޑު ފެނިފަ އެވެ. މި ހުރިހާ ބައިތަކަކީ ވެސް ގެއްލިފައިވާ ބޯޓުގެ ބައިތައް ކަމަށް ވަނީ ބެލެވިފަ އެވެ.\nކުއާލަ ލަމްޕޫރުން ފުރައިގެން ބެއިޖިން އަށް ދަތުރު ކުރަނިކޮށް 239 މީހުންނާ އެކު އެމްއެޗް370 ގެއްލުނީ މާޗް 2014 ގަ އެވެ. ތަޖްރިބާކާރުން ލަފާ ކުރަނީ އެ ބޯޓު އިންޑިއާ ކަނޑުގެ ދެކުނުގެ ހިސާބަކަށް ވެއްޓިފައިވާނެ ކަމަށެވެ.\nމިހާތަނަށް ފެނުނު މަތިންދާ ބޯޓުގެ ހުރިހާ ބައެއް ވެސް ފެނިފައި ވަނީ އިރުމަތީ އެފްރިކާގެ ގައުމުތަކުން.\nބޯޓުން ދަތުރު ކުރި މީހެއްގެ ދަރިއެއް ކަމަށްވާ ގްރޭސް ސުބާތިރައި ނަތަން ބުނީ އަމިއްލަ އަށް ޚަރަދުކޮށްގެން ހަ މީހަކު މަޑަގަސްކާ އަށް ގޮސް ބޯޓުގެ ބައިތައް ހޯދުމުގެ މަސައްކަތް ފުޅާކުރާނެ ކަމަށެވެ. އަދި ބޯޓުގެ ބައިތައް ހޯދުމުގައި އަމަލީ ގޮތުން އެ މީހުން ބައިވެރިވާނެ ކަމަށް ވެސް ބުނެފައިވެ އެވެ. މަޑަގަސްކާ އަށް ދިޔަ ޓީމުގައި ހިމެނެނީ މެލޭޝިއާގެ ތިން މީހުންނާއި ޗައިނާގެ ދެ މީހަކާއި ފްރާންސް މީހެކެވެ.\nބޯޓުން ދަތުރުކުރި ބައެއް މީހުންގެ އާއިލާތަކުން ބުނެފައި ވަނީ ބޯޓުގެ ބައިތައް ހޯދުމުގެ މަސައްކަތް އެކަށީގެންވާ ގޮތެއްގައި ކުރިއަށް ނުދާ ކަމަށާއި އަދި ފެނިފައިވާ ހެކިތައް ވެސް އެކަށީގެންވާ ގޮތެއްގައި ދިރާސާ ކުރަމުން ނުދާ ކަމަށެވެ.\nއެމްއެޗް370 ހޯދުމުގެ މަސައްކަތުގައި އިސްކަން ދީފައި ވަނީ އޮސްޓްރޭލިއާގެ ހުޅަނގުން ކަނޑުގެ ސަރަހައްދު ބެލުމަށެވެ. އެކަމަކު ކަނޑު އަޑިން ބޯޓުގެ އެއްވެސް ބައެއް މިހާތަނަށް ފެނިފައެއް ނުވެ އެވެ. ބޯޓުގެ އެއްވެސް ބައެއް ނުފެނިއްޖެ ނަމަ އަންނަ އަހަރުގެ ކުރީކޮޅު ބޯޓު ހޯދުމުގެ މަސައްކަތް ހުއްޓާލަން ވަނީ ނިންމައިފަ އެވެ.\nއިތުރު ލިޔުންތައް މެލޭޝިއާ މަތިންދާ ބޯޓު ވެއްޓުން މެލޭޝިއާ އެއާލައިންސް އެމްއެޗް 370\nއެމްއެޗް370 ހޯދުން ވަގުތީ ގޮތުން ހުއްޓާލަނީ


5  عقيدة الرازيين ގެ ޝަރަޙަ ކޮންމެ ހަފްތާއެއްގެ އާދީައްތަ އަންގާރަ ދުވހުގެ ރޭ ޢިޝާ ނަމާދު ފަހުން ޞަލާހުއްދީން މިސްކިތުގައި ކިޔަވއިދެނޭ - أُسْتَاذ أبو أنس محمد حسن حفظه الله - Maktaba Salafiyyah Maldives - Connecting you to the Major Scholars of the Ummah\nއޮކްޓޯބަރ 16  عقيدة الرازيين ގެ ޝަރަޙަ ކޮންމެ ހަފްތާއެއްގެ އާދީައްތަ އަންގާރަ ދުވހުގެ ރޭ ޢިޝާ ނަމާދު ފަހުން ޞަލާހުއްދީން މިސްކިތުގައި ކިޔަވއިދެނޭ - أُسْتَاذ أبو أنس محمد حسن حفظه الله\nމި ފޮތަކީ އަހަރެމެންގެ ލޮބުވެތި ޝެއިޚް މަދީނާގެ ޢިލްމުވެރިޔާ فضيلة الشيخ العلامة عبيد الجابري حفظه الله އަރިއަހުގައި عقيدة الواسطية لابن تيمية އަށް ފަހުގެ ކިޔަވައިދެއްވާނެ ފޮތަކާއި މެދު أُسْتَاذ أبو أنس محمد حسن حفظه الله ސުވާލު ދެންނެވުމުން ޝެއިޚްގެ އިރުޝާދު ފުޅުގެ މައްޗަށް ކިޔަވައިދިނުމަށް ފެއްޓެވި ފޮތެކެވެ.\nފޮތުގެ މަޢުލޫމާތު: މި ފޮތަކީ ހިޖުރައިން 200 ވަނަ ޤަރުނުގެ ދެ އިމާމުން ކަމުގައިވި أبي زرعة الرازيين އަދި أبي حاتم الرازيين ގެ أهل السنة މަޝްޙޫރު އަޤީދާ ފޮތް عقيدة الرازيين "أصل السنة واعتقاد الدين" އެވެ.\nމި ފޮތް ކިޔަވައިދިނުން ބިނާވެގެންވާ މައިގަނޑު ޝަރަޙަތައް: މި ފޮތް މައިގަނޑު ގޮތެއްގައި ކިޔަވައިދެއްވާނީ قرة العينين بتوضيح معاني عقيدة الرازيين للشيخ العلامة ربيع بن هادي المدخلي حفظه الله އަދި شرح عقيدة الرازيين للشيخ عبيد الجابري حفظه الله އަދިވެސް އެހެނިހެން ޢިލްމުވެރިން ގެ ޝަރަޙަތަކުގެ މައްޗަށް ބިނާކޮށެވެ.\nދިވެހިބަހުން ޢިލްމުވެރިންގެ ބަސްތައް ފޯރުކޮށްދީ ކިޔަވައިދެއްވަނީ: أُسْتَاذ أبو أنس محمد حسن حفظه الله\nމި ފޮތް ކިޔަވައިދެން ފެށުނު ތާޜީޚް: الأحد 15 المحرّم 1438 | އާދީއްތަ 16 އޮކްޓޯބަރ 2016\nދަރުސް އޮންނަ ތަނާއި ވަޤުތު: މަސްޖިދު ޞަލާހުއްދީންގައި، ކޮންމެ ހަފްތާއެއްގެ އާދީއްތަ އަދި އަންގާރަ ދުވަހު إن شاء الله\nމި ދަރުސްތައް މަކްތަބާ ސަލަފިއްޔާ ރޭޑިއޯއިން ވަގުތުން إن شاء الله ފޮނުވައިދޭނެއެވެ.\nDhivehi Arabic Finalعقيدة الرازيين.pdf\nFilename: Dhivehi Arabic Finalعقيدة الرازيين.pdf


Kandufalhuge mussandhikan foarukohdhinumakee enmenge vaahibeh - AO News\nކަނޑުފަޅުގެ މުއްސަނދިކަން ފޯރުކޮށްދިނުމަކީ އެންމެންގެ ވާޖިބެއް\nކަނޑުފަޅުގެ މުއްސަނދިކަން ފޯރުކޮށްދިނުމަކީ އެންމެންގެ ވާޖިބެއް ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ޞާލިޙް ވިދާޅުވެއްޖެ އެވެ. ރައީސް ޞާލިޙު މިގޮތަށް ވިދާޅުވީ ހދ. ނޭކުރެންދޫއަށް މިހާރު ކުރައްވަމުން ގެންދަވާ ދަތުރުފުޅުގައި، ބްލޫ ޕްރޮސްޕެރިޓީ ކޯލިޝަނާއި ރާއްޖޭގެ މެރިން ރިސާޗް އިންސްޓިޓިއުޓް ގުޅިގެން ކުރިޔަށް ގެންދާ ޙަރަކާތުގައި ބައިވެރިވެވަޑައިގެން ދެއްކެވި ވާހަކަފުޅުގައެވެ.\nއެމަނިކުފާނު ވިދާޅުވީ ދިވެހިންގެ ދިރިއުޅުން ބިނާވެފައި އޮތީ ކަނޑުތަކާއި ފަޅުތަކުން ލިބޭ ނަފާގެ މައްޗަށްކަމަށާއި އަންނަން އޮތް ޖީލުތަކަށް ރާއްޖޭގެ ކަނޑުފަޅުގެ މުއްސަނދިކަން ފޯރުކޮށްދިނުމަކީ އެންމެންގެ ބޮލުގައި އެޅިފައި އޮތް ވަރަށް މުހިންމު ވާޖިބެއް ކަމަށެވެ.\nމިއަދު ބޭއްވެވި މި ޙަރަކާތުގައި ވާހަކަފުޅުދައްކަވަމުން ރައީސް ވަނީ ރާއްޖޭގެ ކަނޑުތަކާއި ފަޅުތަކުގައި މިހާރު ކުރަމުންދާ ދިރާސާއަކީ މިހާ ފުޅާ ދާއިރާއެއްގައި ރާއްޖޭގައި ކުރެވޭ މިފަދަ އެންމެ ބޮޑު މަސައްކަތްކަން ފާހަގަ ކުރައްވައި، މި ދިރާސާ ކުރިޔަށްގެންދަވާ ކަމަށްޓަކައި ބްލޫ ޕްރޮސްޕެރިޓީ ކޯލިޝަންގެ ހުރިހާ ބައިވެރިންނާއި އަދި ރާއްޖޭގެ މެރިން ރިސާޗް އިންސްޓިޓިއުޓްގެ ބޭފުޅުންނަށް ދިވެހި ސަރުކާރާއި ރާއްޖޭގެ ރައްޔިތުންގެ ނަމުގައި ޝުކުރު އަދާކުރައްވާފައެވެ.\nރައީސް ގެ ވާހަކަފުޅުގައި މިފަދަ ދިރާސާއެއް ރާއްޖެއަށް އެހާ މުހިންމުވާ ސަބަބަކީ ރާއްޖެއަކީ އުފެދުމުގައިވެސް ކަނޑުގެ ސަރަޙައްދު ބޮޑު ޤައުމަކަށް ވެފައި ރާއްޖޭގެ އިޤްތިޞާދު މައިގަނޑު ގޮތެއްގައި ބިނާވެފައިވާ މަސްވެރިކަމާއި ފަތުރުވެރިކަމުގެ ސިނާޢަތުގެ ފައިދާ އެންމެ އެދެވޭ ގޮތަށް ހޯދުމަށް މި ދިރާސާއިން އެހީތެރިކަން ލިބޭނެތީކަމުގައި އެމަނިކުފާނު ވިދާޅުވިއެވެ.\nމި ދިރާސާއަށް އަލިއަޅުއްވާލައްވަމުން ރައީސް ވިދާޅުވީ މި މަސައްކަތް ކުރުމަށް ހަމަޖެހިފައިވަނީ ދެ މަރުޙަލާއަކަށް ބަހާލައިގެންކަމުގައެވެ. އެގޮތުން ފުރަތަމަ މަރުޙަލާއަކީ ރާއްޖޭގެ ކަނޑުތަކުގެ ދިރުންތަކުގެ ބޯހިމެނުމުގެ މަސައްކަތްކަމުގައި އެމަނިކުފާނު ވިދާޅުވިއެވެ. އަދި މި ދިރާސާގެ ތެރޭގައި މި ތަކެއްޗަށް ގެއްލުން ލިބެނީ ކޮންކަހަލަ ކަމަކުންތޯ ހޯދާ ބަލާނެކަމަށާއި، މި ދިރާސާއިން ލިބޭ މަޢުލޫމާތުގެ އަލީގައި އެކުލަވާލެވޭ ކަރުދާސް ޢާންމުކުރެވިގެން ދާނެކަމުގައި ރައީސް ވިދާޅުވިއެވެ.\nމިމޭރުމުން ވާހަކަފުޅު ދައްކަވަމުން ރައީސް ވިދާޅުވިގޮތުގައި މި ދިރާސާގެ ދެވަނަ މަރުޙަލާއަކީ ދިރާސާގެ އަލީގައި އެކުލަވާލެވޭ ކަރުދާހަށް ރިޢާއަތްކޮށް ކަނޑުތަކާއި ފަރުތައް ހިމާޔަތްކުރަން ޖެހޭ ސިޔާސަތުތައް ސަރުކާރުން ކަނޑައެޅުއްވުމެވެ. އަދި މީގެ ދަށުން އެކުލަވާލެވޭ ސިޔާސަތުގެ ތެރެއިންހިމާޔަތްކުރެވޭ ތަންތަނުން ލިބެން އޮތް އެންމެ ރަނގަޅު ފައިދާއެއް ހޯދޭނެ ގޮތް އެކުލަވާލެވިގެންދާނެކަމުގައި ރައީސުލްޖުމްހޫރިއްޔާ ވަނީ ފާހަގަކުރައްވާފައެވެ.\nމީގެ އިތުރުންވެސް ރައީސް ވަނީ ލާމަރުކަޒީ ޤާނޫނަށް ގެނެވުނު ބަދަލުތަކާއެކު ރަށްރަށުގެ ކައުންސިލްތަކަށް ބޮޑެތި ބާރުތަކެއް ދޫކޮށްލާފައިވާކަން ފާހަގަކުރައްވާ ރަށްރަށުގެ އިޙްތިޞާޞް ކަނޑައެޅިގެންދާ ހިނދު އެތަންތަން ޙިމާޔަތް ކުރުމުގެ އެންމެ މުހިންމު ދައުރެއް އަދާކުރަނީ ކައުންސިލުން ކަން ފާހަގަކުރައްވާ އެބޭފުޅުންގެ ޒިންމާތަކަށް އަލިއަޅުއްވާލައްވާފައެވެ.


މުސީބާތް ޖެހިފައިވާ ތިން މީހަކު އިމްތިޙާނު ކުރެއްވުން |\nބަނޫ އިސްރާއީލް މީހުންގެ ތެރޭގައި މުސީބާތް ޖެހިފައިވާ ތިން މީހަކު ތިއްބެވެ. އޭގެ ތެރެއިން އެކަކީ ދެލޯ ކަނުވެފައިވާ މީހެކެވެ. އަނެކަކަކީ ބޮލުން އިސްތަށި ފައިބައިފައިވާ މީހަކެވެ. އަދި އަނެކަކަކީ ބަރަސްބަލި ޖެހިފައިވާ މީހެކެވެ. ފަހެ މާތްﷲ ސވއ މިބައިމީހުން އިމްތިހާނު ކުރެއްވުމަށް އިރާދަކުރައްވައި މިބައިމީހުންގެ ގާތަށް އިންސާނެއްގެ ސިފައިގައި މަލާއިކަތަކު ފޮނުއްވެވިއެވެ.\nފަހެ ބަރަސްބަލި ޖެހިފައިވާ މީހާގެ ގާތަށް އެކަލޭގެފާނު ވަޑައިގެން ވިދާޅުވިއެވެ. "ތިބާ އެންމެ ބޮޑަށް ބޭނުންވަނީ ކޮންކަމެއް ހެއްޔެވެ؟" އޭނާ ދެންނެވިއެވެ. "އަހަރެން އެންމެ ބޭނުންވަނީ އަހަރެންގެ ގައިގެ ހަންގަނޑުގެ ކުލަ ރީތިވެ ރަނގަޅުވުމަށެވެ. އަދި މީސްތަކުން އެކަމާ ހުރެ އަހަރެންނަށް ނަފްރަތުކުރާ މިބަލި ފިލައި ދިޔުމެވެ." ދެންފަހެ އެކަލޭގެފާނު އޭނާގެ ގައިގައި އަތްޕުޅު ބީއްސަވާލެއްވިއެވެ. އަދި ވަގުތުން އޭނާގެ ގައިގައި ހުރި ފަކުރުވެރި ބަލިމަޑުކަން ފިލައި ހިނގައްޖެވެ. އަދި ގައިގެ ކުލަވެސް އަލިވެއްޖެއެވެ. ދެން އެކަލޭގެފާނު އޭނާއާ ސުވާލު ކުރެއްވިއެވެ. "މުދަލުގެ ތެރެއިން ތިބާ އެންމެ ބޭނުމީ ކޮންއެއްޗެއް ހެއްޔެވެ؟" އޭނާ ޖަވާބުގައި ބުންޏެވެ. "ޖަމަލު (ނުވަތަ ގެރި) އެވެ." (ބޮލުން އިސްތަށި ފައިބާފައި ހުރި މީހާއާއި ބަރަސްބަލި ޖެހިފައިވާ މީހާގެ ތެރެއިން ޖަމަލު ނުވަތަ ގެރިއަށް އެދިފައިވަނީ ސީދާ ކާކުކަމާ މެދު އިޚްތިލާފު އުފެދިފައިވެއެވެ.) އެހެންކަމުން ބަރަސްބަލި ޖެހިފައިވީ މީހާއަށް މާބަނޑު އަންހެން ޖަމަލެއް ދެއްވިއެވެ. އަދި އޭނާއަށް ވިދާޅުވިއެވެ. "ﷲ ތިބާގެ ތިޔަ ޖަމަލުގައި ބަރަކާތް ލައްވާށިއެވެ!"\nދެން ބޮލުން އިސްތަށި ފައިބައިފައި ހުރި މީހާގެ ގާތަށް އެކަލޭގެފާނު ވަޑައިގެން ވިދާޅުވިއެވެ. "ތިބާ އެންމެ ބޭނުންވަނީ ކޮންކަމެއް ހެއްޔެވެ؟" އޭނާ ދެންނެވިއެވެ. "އަހަރެން ބޭނުމީ ރީތި އިސްތަށިގަނޑެކެވެ. އަދި އަހަރެން ދެކެ މީސްތަކުން ފޫހިވެ ނަފްރަތުކުރާ މިބަލިމަޑުކަން ފިލައިދިޔުމެވެ." ފަހެ އެކަލޭގެފާނު އޭނާގެ ގައިގައި އަތްޕުޅު ބީއްސަވާލެއްވިއެވެ. އަދި އޭނާގެ ބަލި ވަގުތުން ފަސޭހަވެ ރީތި އިސްތަށިގަނޑެއް އޭނާއަށް ލިބުނެވެ. ދެން އެކަލޭގެފާނު އޭނާ ގާތު އެއްސެވިއެވެ. "މުދަލުގެ ތެރެއިން ތިބާ އެންމެ ބޭނުމީ ކޮން މުދަލެއް ހެއްޔެވެ؟" އޭނާ ދެންނެވިއެވެ.. "ގެރިއެކެވެ" ފަހެ އެކަލޭގެފާނު އޭނާއަށް މާބަނޑު އަންހެން ގެރިއެއް ދެއްވިއެވެ. އަދި ވިދާޅުވިއެވެ. "ﷲ ކަލޭގެ ތިމުދަލުގައި ބަރަކާތް ލައްވާށިއެވެ!"\nއެއަށްފަހު ލޯފަން މީހާގެ ގާތަށް އެކަލޭގެފާނު ވަޑައިގަތެވެ. އަދި އޭނާއަށް ވިދާޅުވިއެވެ. "ތިބާ އެންމެ ބޭނުންވަނީ ކޮން ކަމެއްހެއްޔެވެ؟" އޭނާ ޖަވާބުގައި ދެންނެވިއެވެ. "އަޅުގަނޑު އެންމެ ބޭނުމީ ﷲ އަޅުގަނޑުގެ ލޮލުގެ ފެނުން އަނބުރާ ދެއްވެވުމެވެ. އަދި އެ ދެ ލޮލުން އަޅުގަނޑު މީސްތަކުން ދުށުމެވެ." ފަހެ އެކަލޭގެފާނު އޭނާގެ ލޮލުގައި އަތްޕުޅު ބީއްސަވާލެއްވިއެވެ. އަދި ﷲ އޭނާގެ ލޮލުގެ ފެނުން އޭނާއަށް އަނބުރާ ދެއްވެވިއެވެ. ދެން އެކަލޭގެފާނު އޭނާއާ ސުވާލު ކުރެއްވިއެވެ. "ތިބާ އެންމެ ބޭނުމީ ކޮން ކަހަލަ މުދަލެއްތޯއެވެ؟" އޭނާ ޖަވާބުގައި ބުންޏެވެ. "ބަކަރިއެކެވެ." ދެން އެކަލޭގެފާނު އޭނާއަށް މާބަނޑު ބަކަރިއެއް ނުވަތަ ވިހައިގެން އޮތް ބަކަރިއެއް ދެއްވިއެވެ.\nފަހެ އެ ދެ މީހުންނަށް ދެއްވި ޖަމަލާއި ގެރިއާއި އަދި މީނާއަށް ދެއްވި ބަކަރި ވިހައި އެތަކެތި އެތައް ގުނައަކަށް އިތުރުވެގެން ދިޔައެވެ. އެކަކު އަތުގައި ބޮޑު ވާދީއެއް ފުރޭހާ ގިނަ ގެރި ހުއްޓެވެ. އަނެކަކު އަތުގައި ބޮޑު ވާދީއެއް ފުރޭހާ ޖަމަލު ހުއްޓެވެ. އަނެކަކު އަތުގައި ބޮޑު ވާދީއެއް ފުރޭހާ ބަކަރި ހުއްޓެވެ.\nމިހުރިހާ ކަމަކަށް ފަހުގައި އެކަލޭގެފާނު އެ ބަރަސްބަލި ޖެހިފައިވާ މީހާގެ ގާތަށް ނިކަމެތި މީހެއްގެ ސިފަ ޖެހިގެން ކުރިން އޭނާ ހުރި ހާލަތުގައި ބަރަސްބަލި ޖެހިފައިވީ މީހެއްގެ ސިފައިގައި ވަޑައިގަތެވެ. އަދި އޭނާއަށް ވިދާޅުވިއެވެ. "އަހަރެންނަކީ އެކަނިވެރި ނިކަމެތި މިސްކީނަކީމެވެ. ދަތުރުމަތީގައި ހާލުގައިޖެހި ކާނެބޯނެ ފަދަވެސް ނެތެވެ. ﷲ ފިޔަވައި އަހަންނަށް ޖެހިފައިވާ ބޭނުން ފުއްދައިދޭނެ އެހެން ފަރާތެއް ނުވެއެވެ. ދެން ތިބާގެ އެހީތެރިިކަމަށް އެދުން ނޫން ގޮތެއް ނެތެވެ. ތިބާއަށް ތި ރިވެތި ކުލައާއި ހަންގަނޑާއި އަދި ތިހާ ބައިވަރު މުދާ ދެއްވި ފަރާތުގެ ހައްޤުގައި ބުނަމެވެ. އަހަރެން މި ދަތުރުގައި ސަވާރުވުމަށް ތިބާގެ އަތުން ޖަމަލެއް ދީބަލާށެވެ. އޭރުން އަހަރެންނަށް އަހަރެންގެ މަންޒިލަށް ދެވިދާނެއެވެ." އެމީހާ ޖަވާބުގައި ބުންޏެވެ. "އަހަރެން (އޭގެން) އަދާކުރަންޖެހޭ ބައިވަރު ހައްޤުތައް އެބަހުއްޓެވެ. އެހެންކަމުން ޖަމަލެއް ދެވޭކަށް ނެތެވެ." ފަހެ އެކަލޭގެފާނު ވިދާޅުވިއެވެ. "އަހަން މީގެ ކުރިންވެސް ތިބާ ދުށް ހަނދާންވެއެވެ. ތިބާއަކީ ކުރިން ބަރަސްބަލި، ޖެހި އެކަމުގެ ސަބަބުން މީސްތަކުން ތިބާއާ މެދު ފަކުރުހީވެ އެކަނިވެރިވެފައިވި ނިކަމެތި ފަޤީރުމީހާ ނޫންހެއްޔެވެ؟ ފަހެ ﷲ ތިބާއަށް ތިހާބޮޑު މުދާވެރިކަން ދެއްވެވީއެއް ނޫންހެއްޔެވެ؟" އެމީހާ ޖަވާބުގައި ބުންޏެވެ. "ތިބުނި ވާހަކަތައް މުޅިން ރަނގަޅެއް ނޫނެވެ. މި މުދާތަކަކީ އަހަރެންގެ ކާބަފައިންގެ ފަރާތުން ވާރުތަވެފައިވާ މުދާތަކެކެވެ." ދެން އެކަލޭގެފާނު ވިދާޅުވިއެވެ. "ތިބާ ތި ބުނަނީ ދޮގުކަމުގައި ވާނަމަ ތިބާ ކުރީގައިވީ ޙާލަތަށް، ﷲ ތިބާ ރުޖޫޢަ ކުރައްވާށިއެވެ!"\nދެން އެކަލޭގެފާނު ވަޑައިގަތީ ބޮލުން އިސްތަށި ފައިބާ ބަލިޖެހިފައިވާ މީހާގެ ގާތަށެވެ. އޭނާ ކުރިން ހުރި ސިފައިގައި އެ ހާލަތުގައި ވަޑައިގެން ކުރީ މީހާ ގާތުގައިވެސް ވިދާޅުވި ފަދައިން އާދޭސްކުރައްވައި އެހީއަކަށް އެދިވަޑައިގަތެވެ. އޭނާވެސް ބަރަސްބަލި ޖެހިފައިވީ މީހާ ޖަވާބުދިން ފަދައިން ޖަވާބުދިނެވެ. އެހެންކަމުން އެކަލޭގެފާނު ވިދާޅުވިއެވެ. "ކަލޭ ތިބުނަނީ ދޮގުކަމުގައި ވާނަމަ ކަލޭ ކުރީގައިވީ ޙާލަތަށް، ﷲ ކަލޭ ރުޖޫޢަ ކުރައްވާށިއެވެ!"\nއެއަށްފަހު އެކަލޭގެފާނު ވަޑައިގަތީ ލޯފަންމީހާގެ ގާތަށެވެ. އޭނާ ކުރިން ހުރި ހާލަތުގައި އެ ސިފަޖެހިގެންނެވެ. އަދި އޭނާއަށް ވިދާޅުވިއެވެ. "އަހަރެންނަކީ ނިކަމެތި ފަގީރު މިސްކީނެކެވެ. ދަތުރުމަތީގައި ހާލުގައި ޖެހި ކާނެބޯނެ ފަދަވެސް ނެތެވެ. ﷲ ފިޔަވައި އަހަންނަށް ޖެހިފައިވާ ބޭނުން ފުއްދައިދޭނެ އެހެން ފަރާތެއް ނުވެއެވެ. ދެން ތިބާގެ އެހީއަކަށް އެދުން ނޫންގޮތެއް ނެތެވެ. ތިބާއަށް ލޮލުގެ ފެނުން އަނބުރާ ދެއްވި ފަރާތުގެ ހައްޤުގައި ބުނަމެވެ. އަހަރެންނަށް ތިބާގެ އަތުން އެންމެ ބަކަރިއެއް ދީބަލާށެވެ. ފަހެ އެމީހާ ޖަވާބުގައި ދެންނެވިއެވެ. "ތިބާ ތިބުނި ވާހަތަކުގައި އެއްވެސް ދޮގުކަމެއް ނުވެއެވެ. އަހަރެންވީ ލޯފަން މީހަކު ކަމުގައެވެ. ﷲ އަހަރެންނަށް ލޮލުގެ ފެނުން އަނބުރާ ދެއްވިއެވެ. އަދި އަހަރެންވީ ނިކަމެތި ފަޤީރަކު ކަމުގައެވެ. އަދި އެ އިލާހު އަހަންނަށް މިހުރިހާ މުދާވެސް ދެއްވިއެވެ. ވީމާ އަހަރެންގެ މުދަލުގެ ތެރެއިން ތިބާ ބޭނުން ވަރަކަށް ގެންދާށެވެ. ﷲ ގަންދީ ބުނަމެވެ. މީގެ ތެރެއިން ތިބާ ﷲގެ މަގުގައި ނަގާ އެއްވެސް މުދަލެއް ގެންދިއުމުން ކަލޭ މަނާ ނުކުރުވާހުށިކަމެވެ." ދެން އެކަލޭގެފާނު ވިދާޅުވިއެވެ. "ތިބާގެ މުދާ ތިބާއާ އެކުގައި ބަހައްޓާށެވެ. ﷲ، ކަލޭމެން (ތިން މީހުން) އިމްތިޙާނު ކުރައްވައިފިއެވެ. އަދި ﷲ ތިބާއާ މެދު ރުހިވޮޑިގެންވެއެވެ. އަދި ތިބާގެ ދެ ސާހިބުންނާމެދު ކޯފާވެވޮޑިގެންވެއެވެ."\nނޯޓް:- މިއީ މާތްﷲ އެ ބޭކަލަކަށް ރުއްސުންލެއްވި އަބޫ ހުރައިރަތުގެފާނުގެ ކިބައިން ރިވާވެގެންވާ ހަދީޘެކެވެ. އެކަލޭގެފާނު ވިދާޅުވެފައިވެއެވެ. ހަމަ ކަށަވަރުން ކީރިތި ރަސޫލާ ﷺ މިފަދައިން ހަދީސްކުރައްވަނިކޮށް ތިމަންކަލޭގެފާނު އަޑުއެއްސެވީމެވެ.


ފަތިސް ނަމާދަށް ސަޖިދައަށް ތިރިވެލުމާއެކުގައި ހަފްސާގެ ދެލޯ ކަރުނައިން ފުރައިލިއެވެ. މާތްﷲއަށް ކުއްތަންވެ، އާދައިގެ މަތިން ހަފްސާ ދުޢާ ކުރަން ފެށިއެވެ. ހަފްސާގެ ހުރިހާ ވެސް ހިތާމައެއް ބިނާވެފައި ވަނީ އޭނާގެ ހަނގު އަންހެން ދަރިފުޅަށެވެ. އެ ދަރިފުޅުގެ އަޙުލާޤުގެ މައްޗަށެވެ. ތިން ކުދިން ލިބިފައިވާ އިރު އޭގެ ތެރެއިން އެންމެ ހަނގު ދަރިފުޅު، ހަފްސާގެ އަތުގެ ތެރެއިން ގެއްލިގެން ދިޔައީ ހަފްސާ ކީއްކޮށްގެން ބާއޭ އޭނާގެ ހިތަށް އަބަދުވެސް އަރައެވެ. އެކަމާ ޝަކުވާ ކުރެވެއެވެ.3ދަރިންނަށް ރަނގަޅު ތަރުބިއްޔަތެއް ދެވި، މުޅި ރަށަށް ދޮށީ ދެ ދަރިން ނަމޫނާ ދައްކަމުން ދާއިރު، އެންމެ ހަނގު ދަރިފުޅަށް އުނިކޮށްލެވުނީ ކޮން ކަމެއް ހެއްޔެވެ؟ ނުދެވުނީ ކޮން ލޯތްބެއް ހެއްޔެވެ؟3ދަރިންގެ މެދުގައި ހަފްސާ ކުރީ ކޮން ތަފާތެއް ހެއްޔެވެ؟ މިއީ ހައްތަހާ ވެސް ހަފްސާގެ ހިތް ރޮމުން އޭނާއަށް ކުރަމުން ގެންދިޔަ ސުވާލު ތަކެވެ. ހަފްސާގެ ހަރަކާތްތަކަށް ބަލަހައްޓައިގެން އެނދުގެ ކަނެއްގައި އިށީންދެގެން އިން އޭނާގެ ފިރިމީހާ ގާދިރަށް ވެސް ވަނީ ވަރަށް ބޮޑަށް އަސަރުކޮށްފައެވެ. އެއީ އައު މަންޒަރަކަށް ނުވިނަމަވެސް، ހަފްސާގެ ހަރަކާތްތައް ހުންނަ ގޮތުން ގާދިރު އިންތިހާއަށް ދެރަވެއެވެ.\nމުޅި ކޮޓަރި ތެރެއިން ފެންނަނީ ހިމޭން ކަމެވެ. އެނދުގައި އޮށޯވެގެން އޮތް އުމުރުން 22 އަހަރުގެ ސަހުލާގެ ލޮލަށް ނިދީގެ އެއްވެސް ހިލަމެއް ނާދެއެވެ. އޭނާގެ އިސްތަށިގަނޑު ހޭވިފައި އޮތް އިރު، މުޅި މީހާގެ މޫނުމަތިން ފެންނަނީ ވަރުބަލި ކަމެވެ. ދޭތެރެ ދޭތެރެއިން ފޯނު ހުޅުވައި ބަލައިލައެވެ. ފޯނުގެ ޑިސްޕްލޭއިން އެ ލިބޭ އަލިކަން ނޫން އިތުރު އެއްވެސް އަލިކަމެއް އެ ކޮޓަރީގެ ތެރެއަކުން ނުފެނެއެވެ. އޭސީގެ ފިނި 17ގައި ހުރިއިރު ވެސް، އެނދުގައި އޮތް ސަހުލާއަށް ފިނިވާ ހެނެއް ހިޔެއް ނުވެއެވެ. ނިތްކުރިން މަޑުމަޑުން ދާހިއްލާތީ ދޭތެރެދޭތެރެއިން ސަހުލާ ގެންދިޔައީ އޭނާގެ އަތުގެ ނުފުށުން ނިތްކުރި ފޮހެމުންނެވެ. އަނެއްކާވެސް، ސަހުލާ ފޯނު ނަގައި ހުޅުވާލިއެވެ. ހީވަނީ ކޮންމެވެސް ކަމެއް ނުވެގެން އުޅޭހެންނެވެ. ނޫނީ ކޮންމެވެސް ބޮޑު ވާހަކައެއް މީހަކަށް ކިޔާ ދެނީހެންނެވެ. ވަރަށް ދިގު މެސެޖެއް ލިޔެލުމަށްފަހު، އޮށޯވެގެން ނޯއްވެވިގެން އެންމެފަހުން ސަހުލާ އެނދުން ތެދުވެއްޖެއެވެ. ކޮޓަރީގެ ދެކޮޅަށް ހިނގަމުން ސަހުލާ ގެންދިޔައީ އޭނާގެ ފޯނު އަތުގެ ތެރެއަށް ލައި، ފިއްތައިލައިގެން ހުރެގެންނެވެ. އެހެން ހިނގަނިކޮށް ސަހުލާއަށް ކުއްލިއަކަށް އިވެން ފެށީ، ވަރަށް ރީތި މަޚުރަޖައަކުން ފިރިހެނަކު ޤުރުޢާން ކިޔަވަން ފެށި އަޑެވެ. އެ އަޑަކީ ސަހުލާއަށް އައު އަޑެއް ނޫނެވެ. އެ އަޑު އިވުމާ އެކުގައި ސަހުލާ ބަލައިލީ ގަޑިން ވީއިރަކަށެވެ. ފަތިސް ވެއްޖެކަން ވެސް ސަހުލާއަށް ރޭކައިލީ ދެނެވެ.\nސަލާން ދިނުމަށްފަހު، ހަފްސާ ބަލައިލީ އޭނާގެ ފިރިމީހާ އަށެވެ. އަދި ލުއިކޮށް ހީނލިއެވެ. އެ ހިނިތުންވުމުގެ ފަހަތުގައިވީ ހަފްސާގެ ފިރިހެން ދަރިފުޅު ސިޓިންގރޫމްގައި އިނދެ ޤުރުޢާން ކިޔަވަމުންދާ އަޑެވެ.\n"ފަޚުރުވެރިވޭ! އަހަރެންގެ ދަރިއެކޭ ބުނަން ވެސް. އަހަރެންގެ ސަހުލާ ވެސް އެފަދަ ދަރިއަކަށް ވީނަމަ.." މުސައްލަމަތިން ތެދުވެ، ހަފްސާ އޭނާގެ ހުރި ހަމައެކަނި ފިރިހެން ދަރިފުޅު ހިޝާމަށް ތަޢުރީފް ކޮށްލިއެވެ. ހިޝާމަކީ ކިޔަވައިގެން ހުރި މޮޅު ޝެއިޚެކެވެ. އައްޝެއިޚު މުހައްމަދު ހިޝާމް ގާދިރެވެ. މުސައްލަ ނެގުމަށްފަހު ހަފްސާ ގޮސް ހުއްޓުނީ ލޯގަނޑުގެ ކުރިމަތީގައެވެ. އަދި މޫނަށް ބަލައިލުމަށްފަހުގައި، ހަފްސާ އޭނާގެ މޫނު ނިވައު ކޮށްލީ މޫނު ބުރުގާއިންނެވެ.\n"ހިނގާ ދާން!" ހަފްސާ އެހެން ބުނެލި އިރަށް ގާދިރު އެނދުން ތެދުވެއްޖެއެވެ. އަދި އެ ދެމީހުން އެކީގައި ކޮޓަރިން ނުކުތެވެ. އާދައިގެ މަތިން ފަތިސް ގަޑީގައި އެދެމީހުން ހިނގައިލަން ދާން ނުކުމެއެވެ. އެއީ އެދެމީހުން ބޯ ހަމަޖައްސައިލާ، ދިރިއުޅުމާއި ދަރިންގެ ވާހަކަތައް ދައްކައިލަން އެމީހުން ބޭނުން ކުރާ ހިތްފަސޭހަ ވަގުތުކޮޅެކެވެ. ނަމަވެސް އެވަގުތުކޮޅުގައި ވެސް ހަފްސާގެ ހިތަށް އެލިބެން ޖެހޭ ހަމަޖެހުން ނުލިބެނީ ސަހުލާގެ ނަން އަންނަ ހިސާބުންނެވެ. ގާދިރުގެ ޙާލަކީ ވެސް މިއީއެވެ.\nސަހުލާ އަނެއްކާ ވެސް އޭނާގެ ނިތްކުރިން ދާތައް ފުހެން ފެށިއެވެ. ކޮޓަރީގެ އަނދިރިކަމުން ސަހުލާގެ މޫނު ވެސް ހީވަނީ ކަޅުވެފައިވާ ހެންނެވެ. އެކޮޓަރީގައި ސަހުލާ ފެންނަނީ ހިޔަންނެއް ހެންނެވެ. އެގޮތުގައި ވަގުތުކޮޅަކު ސަހުލާ ހޭދަކޮށްލި ތަނާ އޭނާގެ ފޯނު ރިންގުވާ ފެށިއެވެ. ލަސް ނުކޮށް ސަހުލާ ފޯނަށް ޖަވާބު ދިނެވެ.\n"ހަލޯ! ރިޝް." ސަހުލާގެ އަޑުގައި އެއްވެސް އޮމާން ކަމެއް ނެތެވެ. އޭނާ ވާހަކަދެއްކީ މަޑުމަޑުންނެވެ. ކޮޓަރިން ބޭރަށް އަޑު ނުކުމެދާނެތީއެވެ.\n"ސަހޫ. އޯކޭތަ؟ ހާދަވަރަކަށް ގުޅާފަ؟ އަނެއްކާ އިތުރު ކަމެއް ވީތަ؟ ޖައިޝް އެއްޗެކޭ ބުނީތަ؟" ސަހުލާގެ އެންމެ ގާތް ރަޙުމަތްތެރިޔާ ރިޝްފާ ސުވާލު ތަކެއް އެއްފަހަރާ އޮއްސައިލިއެވެ. ރިޝްފާގެ އަޑުގައި ނިދި ފާޑެއް ހުއްޓެވެ.\n"އަހަރެން ބިރު ގަންނަނީ ހަމަ. ޖައިޝްއާ އަހަރެން ވާހަކަދެއްކިން. އޭނަ އެއްބަހެއް ނުވޭ. އަހަރެން ވަރަށް ކިޔައިފިން. އޭނަ ބުނަނީ ހަމަ އެކަން ކުރަން." ސަހުލާގެ އަޑުން އޭނާ ހާސްވެފައި ހުރި މިންވަރު ހާމަވެއެވެ.\n"ނޫން! ނުކުރާތި އެކަން! އަހަރެން ބޭނުމެއް ނޫން ސަހޫއަށް ދެރައެއް ލިބޭކަށް. އެހެން ނޫންނަސް އަހަރެން ބުނީ ހަމަ ރަނގަޅު ވާހަކައެއް. އެއީ އެތައް ބަޔަކު ތަޖުރިބާ ކުރަމުންދާ ކަމެއް. ސަހޫގެ ދެވަނަ ފަހަރު މީ، ވިސްނަން ޖެހޭނީ ހަމަ ސަހޫ. އަހަރެން މިހެން ބުންޏަސް، ޑިސިޝަން ނަގާނީ ހަމަ ސަހޫ އިނގޭ. އަހަރެން މި ބުނީ އަހަރެންގެ އޮޕީނިއަން." ރިޝްފާގެ ނިދި ރާގު މަޑުމަޑުން ފިލައިގެން ދިޔައެވެ.\n"އަހަރެން ވެސް ނޭދެމޭ އެހެން އެކަން ވާކަށް ދެން. އެވާހަކަ ބުނި އިރަށް ހަމަ ލަސްވެފަ ހުރީ. އަހަރެން އާދޭސްކޮށްކޮށް ހުއްޓާ ބޭސް ވެސް ގެނެސްފި. އަތަށް ދީފަ އެ ދިޔައީ. އަހަރެން އެޔަށްފަހު ވެސް ހާދަ ވަރަކަށް މެސެޖު ކުރީމޭ. ރިޕްލައި ވެސް ނުދިން. ގުޅީމަ ކޮށްލީ ބިޒީ!" ސަހުލާ ފޯނު ކަންފަތު ޖަހައިގެން އިނދެ އެނދުގެ ފަޑީގައި އިށީންދެލިއެވެ.\n"އަޅޭ! ވަޓްސް ރޯނގް ވިތް ހިމް؟ މިހީވަނީ ވަރަށް ފަސޭހަ ކަމެއްހެން! ހަމަ އަނގައިން ދަރި ވައްޓާލާށޭ ބުނާއިރު.." ރިޝްފާ ހިތްހަމަނުޖެހުނެވެ.\n"އޭނައަށް ތިހެން ނުބުނޭ! ރިޝްއަށް އެނގޭނެ އަހަރެން ޖައިޝް ދެކެ ވާ ލޯބި. މި ޙާލުގައި ވެސް އަހަރެން ޖައިޝް ދޫކޮށް ނުލަނީ ޖައިޝް ދެކެ ލޯބިވާތީ." ސަހުލާގެ އަޑު ބެދުނެވެ. ޖައިޝް ދެކެވާ ލޯބި ބަޔާން ކުރަން ސަހުލާއަށް އެއްވެސް ވަރަކަށް ފަސޭހައެއް ނޫނެވެ. ކިތަންމެ ބަދުނަސީބު ލޯތްބެއް ލިބެމުން ދިޔަ ނަމަވެސް، ސަހުލާ އުއްމީދު ކަނޑައެއް ނުލައެވެ. ޖައިޝް އިސްލާހުކޮށް، ޖައިޝްއާ އެކުގައި އުފާވެރި، ލޯބި ޙަޔާތެއްގެ ހުވަފެން އަދިވެސް ސަހުލާ ގެންދިޔައީ ދެކެމުންނެވެ.\n"ބުނެވޭނެ ދޯ؟ ތީ އަހަރެންގެ ބެސްޓު ފުރެންޑް. އަހަރެންނަށް އެބަ އިނގޭ ސަހޫ އޭނަ ދެކެވާ ލޯބި. ސަހޫ އުމުރުން 16 އަހަރުން ފެށިގެން ލޯބިވި މީހާކަން ވެސް އަހަރެންނަށް އެނގެއޭ! އެއީ ސަހޫގެ ފުރަތަމަ ލޯބިކަން ވެސް އަހަރެންނަށް އެނގެއޭ! އަހަރެން މިވާހަކަ މި ދައްކަނީ ސަހޫއަށް ވިސްނާފަ." ރިޝްފާގެ ވާހަކަތަކަށް އެއްވެސް އެއްޗެއް ނުބުނެ، ސަހުލާ ހިމޭންވެލިއެވެ. ދެން ވެސް ވާހަކަދެއްކީ ރިޝްފާއެވެ.\n"ސަހޫ ވިސްނާލަ ބަލަ! ސަހޫގެ އުމުރުން 17އަހަރުގަ ޕްރެގް ވީމަ ވެސް އެބޯރޓް ކޮށްލީ. އަނެއްކާ މިފަހަރު ޕްރެގް ވީމަ ވެސް އެ ބުނަނީ އެބޯރޝަން ހަދަން. ސަހޫ މެރީ ކުރަން ބުނީމަ ވެސް، އެކަމަށް ހަމަހިލާ އެއްބަހެއް ނުވޭ. ތިހެން އެބޯރޝަން ހެދުން އިޒް ނޮޓް ސޭފް. އަހަރެން ކުރިން ވެސް ބުނީމެއްނު! އަހަރެން ދަންނަ މީހަކަށް ވީ ގޮތް. އެބޯރޝަން ހެދީމަ ދެން ދަރިން ނުލިބުނީ. އަޅެ ބުނެބަލަ! ސަހޫ ބޭނުންތަ އެހެން ވާން؟" ރިޝްފާ ކޮށްލި ސުވާލަށް ސަހުލާއަށް ވަގުތުން ދެފަރާތަށް ބޯ ހުރައިލެވުނެވެ.\n"ނޫން! އަހަރެން ބޭނުމެއް ނޫން. އަހަރެން ޖައިޝްއާ ވާހަކަދައްކާނަން. ކައިވެންޏަށް އޭނަ ޤަބޫލު ކުރުވާނަން!" ސަހުލާ އެހެން ބުނުމާ އެކު ފޯނު ކަނޑައިލީ، އޭނާ ބުނި ޖުމުލާގައި މާބޮޑު ބާރެއް ނެތްކަން އަމިއްލައަށް ވެސް އޭނާއަށް އިޙްސާސް ވުމުންނެވެ.\nމުޅިން އައު ދުވަހަކަށް އިރުގެ އަލިކަން ސ.ހިތަދޫއަށް މަރުޙަބާ ކިޔައިފިއެވެ. ގަޑިން 8 ޖަހާ ބޮޑުވި އިރު ވެސް ސަހުލާ އޭނާގެ ކޮޓަރިން ނުކުންނާކަށް ބޭނުމެއް ނުވިއެވެ. ދެތިން ފަހަރަކު ހަފްސާ ވެސް ސަހުލާ ނުނިކުމެގެން، ލަސްވެގެން އޭނާއަށް ގޮވައިފިއެވެ. ނަމަވެސް ހަފްސާގެ އަޑަށް ސަހުލާ ދިނީ ބީރު ކަންފަތެކެވެ. މޫނުމަތީގައި ބާލިސް އަޅައިގެން އަދިވެސް ސަހުލާ އޮތީ ރޯންށެވެ. ހަދާނެ ގޮތެއް ނޭނގިގެންނެވެ. ސަހުލާއަށް މީގެ6ވަރަކަށް އަހަރު ކުރިން ލޯބި ދަސްވީ ޖައިޝްގެ ފަރާތުންނެވެ. ލޯބީގައި ހުރި ބާރާއި ޖަޒްބާތަކީ ކިހާ ވަރެއްގެ އެއްޗެއްކަން ސަހުލާއަށް ޖައިޝްގެ ކިބައިން ދަސްވިއެވެ. ޖައިޝްގެ ކޮންމެ ބީހުމަކީ ވެސް އެ ބީހުމަކަށް ސަހުލާ ތާއަބަދު އެދެވޭ ބީހުމަކަށް ވަނީ ވެފައެވެ. ޢާއިލާއާ ދެކޮޅަށް ލޯބީގެ ކަނޑުގައި ސަހުލާ ވޭތު ކުރި ދިގު ދަތުރުގެ ސިއްރަކީ ސަހުލާ ވާ ލޯތްބެވެ. ޖައިޝް ދެކެ ހިފެހެއްޓުމެއް ނެތި ސަހުލާ ވަމުންދާ ޙަޤީޤީ އިޝްޤެވެ. އެއީ ހަމަ މުހައްބަތެކެވެ. ލޯބިން ފެވިގެން ދިޔަ ހުރިހާ ކަމެއް ވެސް ސަހުލާއަށް އެންމެ 16 އަހަރުގައި ޖައިޝްއާ އެކުގައި ވަނީ ކުރެވިފައެވެ. ކުރަން ނުޖެހޭ ކަންތައް ކުރެވި، އެ ލޯތްބަށް މިހާރު ހައްދެއް ނެތެވެ.\nސަހުލާގެ ލޯބީގައި ޖައިޝްއަށް އުނިވާ އެއްވެސް ކަމެއް ނެތެވެ. ނަމަވެސް ސަހުލާ ވާ ލޯބީގެ ފައިދާ ޖައިޝް ހިފަނީ ރަނގަޅަކަށޭ ބުނެވޭނެ ޖާގައެއް ނެތެވެ. މަސްތުގެ ކޯރެއްގައި "ހޭވެރިކަމެއް" ނެތި ޖައިޝް އުޅެނީ މުޅިން އެހެން ދުނިޔެއެއްގައެވެ. ޖައިޝްގެ ދުލުން "ލޯބި ވަމޭ" ބުނެލާތީ އެ ބަހުގައި ސަހުލާ ވަނީ ދީވާނާ ވެފައެވެ. އަނެއްކާ ވެސް ސަހުލާއަށް އިވެން ފެށީ ދޮރުގައި ޓަކި ދޭން ފެށި އަޑެވެ.\n"ދަރިފުޅާ! ސަހުލާ. ތެދުވޭ. އަދޭ ސައި ބޯން." ހަފްސާގެ އަޑު ސަހުލާގެ ކަންފަތުގައި ޖެހުނެވެ. "އާނ މިދަނީ" އޭ ބުނެ ސަހުލާ މިފަހަރު ޖަވާބު ދިނެވެ. ހަފްސާ އަކީ ވަރަށް ހިތްތިރި، ލޯބި މަންމައެކެވެ. ދުވަހަކުވެސް ރުޅި އިސްކޮށް، ދަރިންނަށް ހުތުރުކޮށް ވާހަކައެއް ނުދައްކާނެއެވެ.\nރަށުގެ މީހުންގެ މަލާމާތް ހަފްސާއަށް ލިބެއެވެ. ސަހުލާ ލޯބީގެ ގޮތުން މަސްތުވާތަކެއްޗާ ދޯޅަ ކުއްޖެއް ގެންގުޅޭތީއެވެ. އެކަމާ ވެސް ހަފްސާ އެތައް ފަހަރަކު ސަހުލާއާ ވާހަކަދައްކައިފިއެވެ. އެ ހުރިހާ ވާހަކަތަކެއް ސަހުލާގެ ކަންފަތަށް ނީއްވޭ އިރުވެސް، ހަފްސާ އެ ވާހަކަތައް ވެސް ކުރިއަށް ގެންދަނީ ވަރަށް ލޯބިންނެވެ. ވިސްނައިދޭން އަޒުމް ކަނޑައަޅައިގެންނެވެ. ރުޅި އިސްކޮށްގެން ވާނެ އެއްވެސް މޮޅެއް ނެތްކަން ހަފްސާ ދަންނައެވެ.\nހެނދުނުގެ ނާސްތާގައި ސަހުލާއަށް އޭނާގެ އަރުން އެތެރެ ކުރެވުނީ ހަމަ އެކަނި ފެން ފޮދެކެވެ. އެކަމާ ކަންބޮޑުވެގެން ސުވާލުކުރަން އުޅެފައި ވެސް ހަފްސާ އެއްވެސް އެއްޗެއް ނާހައެވެ. ސަހުލާގެ މޫޑު ހުރީ ވާހަކަދައްކައިގެން އެއްވެސް ޖަވާބެއް ލިބޭނެ ގޮތަކަށް ނޫންކަން ސަހުލާ ފެނިފައި ވެސް ހަފްސާއަށް އެނގުނީތީއެވެ.\nދުވަހުގެ ވަގުތުތައް ވޭތުވަމުން ދިޔައީ ސަހުލާ އާއި ޖައިޝްގެ އެތައް މެސެޖު ތަކެއް ދެމީހުން އެކަކު އަނެކަކުގެ ފޯނަށް ފޮނުވަމުންނެވެ. އެންމެ ފަހުން ދެމީހުން ވެސް ނިންމީ މިރޭ ބައްދަލުކޮށް ވާހަކަދައްކާށެވެ. އެދެމީހުންގެ ތެރެއަށް ރިޝްފާ ނުވަދެ ހުރީ، އެކަމަށް ސީދާ ސަހުލާ އެންގީމައެވެ. ސަހުލާ މިކަން ހަމައަކަށް އަޅުވާނެ ކަމަށް ބުނުމުންނެވެ. ކަންތައް ވަމުންދާ ގޮތުން މާ ބޮޑު އުއްމީދެއް ނެތަސް، ޖައިޝް އެއްވެސް ދެރައެއް ސަހުލާއަށް ނުދޭނެ ކަމަށް ސަހުލާ ދެކެއެވެ. ޖައިޝް ވެސް ސަހުލާ ދެކެ ލޯބިވާނެ ކަމަށާއި ސަހުލާ ދުނިޔެއަށް ގިނަވާކަށް އެއްވެސް ޙާލެއްގައި ޖައިޝް ނޭދޭނެކަން ސަހުލާ ޤަބޫލު ކުރެއެވެ.\nރޭގަނޑުގެ އަނދިރިކަން ވެރިވެ ގަޑިން7ޖެހި އިރު ސަހުލާ ފެންވަރާލައިގެން ފާޚާނާއިން ނުކުތެވެ. ގައިގައި އޮޅަލާފައި އޮތް ތުވާލި ގަޔާ ވަކިކޮށްލުމަށްފަހު، ތުވާލި އަޅުވައިލީ ކޮނޑުގައެވެ. ސަހުލާގެ ދޮން ހަށިގަނޑުގައި ލޯޝަން ލުމަށްފަހު، ސަހުލާ ގޮސް ހުއްޓުނީ ޑްރެސިން ޓޭބަލްގެ ކުރިމަތީގައެވެ. އަދި ލޯގަނޑުން މޫނު ބަލައިލިއެވެ. އެއީ ދޮން އަލި ސާދާ މޫނެކެވެ. ރީތި ދެލޮލެކެވެ. ދެ ލޮލުގެ ކަޅީގައި ވަނީ މަޑު ފެހި ކަމެކެވެ. މޫނުގައި އެއްވެސް ލަކުނެއް ނެތެވެ. ތެތް ފަން އިސްތަށިގަނޑު ވައްޓާލައިފި އޮތް އިރު، އެ އިސްތަށިގަނޑުން ސަހުލާގެ ރީތިކަން އިތުރަށް ފުރިހަމަ ކޮށްދޭނެއެވެ. އެ މޫނުމަތިން މަދުވަނީ ހަމަ އެންމެ ކަމެކެވެ. އެއީ ހިނިތުންވުމެކެވެ. ސަހުލާ ހީނލައިފި ނަމަ، މޫނުމަތިން ފެންނާނީ އަޖައިބެކެވެ. ރީތީގެ ޖާދޫގެ މިސާލެކެވެ. ނަމަވެސް ހިނިތުންވާނެ ހިތްވަރެއް ސަހުލާގެ ނެތެވެ. ބޮލުގައި އުފެދިފައިވާ ހައިޖާނަށް ލުޔެއް ނުލިބެނީސް، ސަހުލާއަށް ހަމަ ނޭވާލާން ވެސް ވަނީ ދަތިވެފައެވެ.\nރީތި ވެލައިގެން ސަހުލާ ކޮޓަރިން ނުކުތް އިރު، ސިޓިންގރޫމްގައި ސަހުލާގެ މަންމަ އާއި ބައްޕަ ތިއްބެވެ. ސަހުލާ ފެނިފައި އޭނާ ހުރީ ބޭރަށް ދާން ތައްޔާރު ވެފައިކަން އެދެމީހުންނަށް ޔަޤީންވިއެވެ.\n"ކޮންތާކަށް؟" ސުވާލުކޮށްލީ ގާދިރެވެ.\n"ބޭރަށް." އަވަސް ކުރު ޖަވާބެއް ސަހުލާ ވަގުތުން ދިނެވެ.\n"މަންމަމެން މިތިބީ ދަރިފުޅާ ވާހަކަދައްކާލަން ކަމަށް." ހަފްސާ އެހެން ބުނެލީ ސަހުލާ މަޑު ނުކުރާނެކަން އެނގޭ ޙާލުގައެވެ. ހަފްސާ ހީކޮށްގެން ހުރީ މިއީ ރަނގަޅު ވަގުތަށް ވާނެ ކަމަށެވެ. ނަމަވެސް ރަނގަޅު ވަގުތަށް މިގަޑި ވެސް ނުވާނެކަން ފަހުން ޤަބޫލުކުރަން ހަފްސާއަށް ޖެހުނީއެވެ.\n"މިއަންނަނީ ބޭރަށް ގޮސްފަ." އެހެން ބުނެ، ސަހުލާ ހިނގައިގަތީ އޭނާގެ މައިންބަފައިން ފަސްދީއެވެ. ސަހުލާގެ މިސްރާބު ހުރީ ހިތަދޫގެ މީހުން ނުވާ ހިތްގައިމު އެކަހެރި މާހައުުލަކާ ދިމާލަށެވެ. އެއީ އަބަދުވެސް ސަހުލާ އާއި ޖައިޝްގެ ލޯބީގެ ދަރުބާރެވެ. ސަހުލާ އެތަނަށް ދިޔައިރު ވެސް ޖައިޝްއެއް ނާދެއެވެ. ލަސްވެގެން ދެތިން ފަހަރު ގުޅާލިއިރު ޖަވާބެއް ނުލިބުނެވެ. އެކަމާ ދެރަވެފައި ހުއްޓާ މީހަކު ފަހަތުން އައިސް ސަހުލާގެ ގައިގައި ބައްދައިގަތެވެ.\n"ސޮރީ.." ސަހުލާ ފަހަތް ބަލައިލިއެވެ. އެއީ އެމީހަކަށްޓަކައި ސަހުލާގެ މުޅި ޖިސްމު ހަދިޔާ ކޮށްފައިވާ އޭނާގެ ލޯބިވެރިޔާ ޖައިޝްއެވެ. އެއީ އިސްކޮޅުން ދިގު، ހިކި ރީތި ފިރިހެނެކެވެ. އިސްތަށިގަނޑު ބުޅިވެފައި ދިގެވެ. ފިރިހެންވަންތަ ތުނބުޅިއެކެވެ. އަތާއި ކަރުގައި ފަށާއި ގަހަނާއެވެ.\n"ސޮރީ.. މައި ގްރީން އައިސް، ނޫނީ މަގޭ ފެހި ލޯ.. ހެހެ" ޖައިޝް ހިފަހައްޓައިގެން ހުރީ ސަހުލާގެ ދެއަތުގައެވެ. ސަހުލާގެ ދެލޮލުގެ ކަޅި ފެހި ކުލައަށް ހުންނާތީ ޖައިޝް ލޯބިން "ގްރީން އައިސް"އޭ ކިޔައި ސަހުލާއަށް ގޮވާ ހަދައެވެ.\n"ރޭގަ މާ ރުޅި ގަދަ ވެވުނީ. އައިމް ރިއަލީ ސޮރީ." ޖައިޝްގެ "ސޮރީ"އަކީ ސަހުލާއަށް ބީރައްޓެހި ބަހަކަށް ނުވިޔަސް، ސަހުލާ ލުއިކޮށް ހީނލަން މަސައްކަތް ކުރިއެވެ. ސަހުލާގެ އަތުގައި ހިފައިގެން ހުރެ، ޖައިޝް ދޮންވެލިގަނޑު މަތީގައި އިށީންދެލިއެވެ. އަދި ޖައިޝްއާ ޖެހިފިތި ބާރުވާހާ ކައިރިއަށް ސަހުލާ ގެނައެވެ.\n"އަހަރެން ދެއްކި ވާހަކަތަކާ މެދުގަ ވިސްނިންތަ؟" ސަހުލާ ބަލައިލީ ޖައިޝްގެ ސީދާ ދެލޮލަށެވެ. ޖަވާބުގައި ޖައިޝް ބޯޖަަހައިލިއެވެ.\n"ލޯބީ. ނިކަން ވިސްނާލަ ބަލަ! ކިހިނެއް އަހަރެމެން މެރީ ކޮށްގެން އުޅޭނީ؟ އަހަރެން ދިރިއުޅޭ ގެ އެހުރީ ވީރާނާ ވެފަ. އަހަރެން އަތުގަ ލާރިއެއް ނެތް. އަނެއްކޮޅުން، ސަހޫ މަންމަމެން ސަހޫއާ ގުޅުން ވެސް ކަނޑާލާފާނެ. އެމީހުންގެ ފަރާތުން ވެސް އެހީއެއް އޭރުން ނުލިބޭނެ." ޖައިޝް ވާހަކަދެއްކީ ވަރަށް ލޯބިންނެވެ.\n"އަހަރެންނަށް އޯކޭ އޭ! ޖައިޝްއާ އެކުގަ އަހަރެން ބޭނުމީ އުޅެން. ވީރާނާ ވެފަވާ ގެއަކަށް ވިޔަސް ވަރިހަމަ. ލާރި ދެ މީހުން މަސައްކަތް ކޮށްގެން ހޯދާނީ. އަހަރެން ވެސް މަސައްކަތް ކުރާނަން." ސަހުލާ މަޑުމަޑުން ޖައިޝްގެ މޭގައި ބޯއަޅައިލިއެވެ.\n"ޢާއިލާ ދެކޮޅަސް، މުޅި ދުނިޔެ މިކަމާ ދެކޮޅު ހެދިޔަސް، އަހަރެން ބޭނުން ޖައިޝް. ޖައިޝްގެ މީހަކަށް ވާން. ޕްލީޒް! އަނެއްކޮޅުން މީ ޞިއްޙީ ގޮތުން ވެސް ރަނގަޅު ކަމެއް ނޫން." ސަހުލާގެ މޫނު ވަނީ ޖައިޝްގެ މޭގެ ތެރޭގައި ފޮރުވިފައެވެ.\n"ތި ބުނީ ކޮންމެ ޙާލެއްގަ އުޅެން ވިޔަސް އޯކޭ އޭ ދޯ؟" ޖައިޝް މަޑުމަޑުން ސުވާލުކޮށްލިއެވެ.\n"އާނ! ކޮންމެ ޙާލެއްގަ އުޅެން ވިޔަސް، އަހަރެން ހަމަ ތައްޔާރު." ސަހުލާ އެހެން ބުނެލީ ޖައިޝްއަށް ބަލައިލަމުންނެވެ.\n"ތިހެންވިއްޔާ، އަަހަރެން ސަހޫއާ މެރީ ކުރާނަން. ހެޕީތަ؟" ޖައިޝްގެ ހިނިތުންވެލަމުން ބުނެލިއެވެ. (ނުނިމޭ )\nދިވެހި ރުފިޔާގެ ނިޝާން ތައާރަފު ކުރުން


MMPRC ge nan badhalu kuranee - vNews.mv\nއަލީ ސުލައިމާން 14 March 2019, 14:28\nމުޅި ރާއްޖެ ސިއްސުވާލި ބޮޑު ޚިޔާނާތް ހިނގައި ދިޔަ ކުންފުނި އެމްއެމްޕީއާރްސީގެ ނަން ބަދަލު ކުރުމާއި މެދު ވިސްނަމުން ގެންދާކަމުގައި އެކުންފުނިން ބުނެފިއެވެ.\nނިމިގެން ދިޔަ އައިޓީބީ ފެއާ އާއި ގުޅޭ ގޮތުން ވީމީޑިއާއަށް ދެއްވި ބަސްދީގަތުމުގައި އެމްއެމްޕީއާރްސީގެ މެނޭޖިންގ ޑައިރެކްޓަރ ތޮއްޔިބު މުހައްމަދު ވިދާޅުވީ، އެމްއެމްޕީއާރްސީގެ ތެރޭގައި ހިނގައިދިޔަ ބޮޑު ޚިޔާނާތުގެ ސަބަބުން އެކަމުގެ ނޭދެވޭ އަސަރު ވަރަށް ބޮޑަށް ކޮށްފައިވާ ކަމަށެވެ.\nރާއްޖެ އާއި ބޭރު ދުނިޔޭގައިވެސް އެކުންފުނީގެ ތަޞައްވުރު ވަރަށް ބޮޑަށް ކިލަނބުވެފައި ވަނިކޮށް ސަރުކާރު ބަދަލުވެ ކުންފުނީގެ ހިންގުމާއި ހަވާލުވެ ވަޑައިގެންނެވި ތޮއްޔިބު މުހައްމަދު ވިދާޅުވީ ފާއިތުވި ތަނުގައި ހިނގައި ގޮސްފައިވާ ކަންތައްތަކުގެ ސަބަބުން ކުންފުންޏަށް ބޮޑެތި ގޮންޖެހުންތައްވެސް ހުރި ކަމަށެވެ. އެހެން ނަމަވެސް އެގޮންޖެހުންތަކަށް ބަލައިގެން ކުރިޔަށް ނުދެވޭނެ ކަމަށާއި މަސައްކަތްޕުޅު ކުރައްވަމުން ގެންދަަވަނީ ރާއްޖޭގެ ޓޫރިޒަމް ޕްރޮމޯޓް ކުރުމަށް އެންމެ މަތީ ދަރަޖައަކަށް މަސައްކަތް ކުރުމަށް ކަމުގައި ތޮއްޔިބު ވިދާޅުވިއެވެ.\n"މިކަހަ ބޮޑެތި ފެއާތަކުގައިވެސް ކޮންމެ ބޭރު މީހަކުވެސް އެވާހަކަ ދައްކާ. ކޮން އިރަކުހޭ ނަން ބަދަލު ކުރަނީ އަހާ... އަޅުގަނޑުމެން ނަން ބަދަލު ކުރަން އެބަ ވިސްނަމު. " ތޮއްޔިބު ވިދާޅުވިއެވެ.\nތޮއްޔިބު ވިދާޅުވީ މާޒީގައި ވެދިޔަކަމަށް ނުބައްލަވައި އެމްއެމްޕީއާރްސީގެ ޓީމާއި އެކު، މަސަައްކަތް ކުރައްވަމުން ގެންދަ ވަނީ، އިންޑަސްޓްރީގެ ބޭފުޅުންނާއި ގުޅިވަޑައިގެން ރާއްޖެ އިޝްތިހާރު ކުރުމުގެ މަސައްކަތް ކުރިޔަށް ގެންދެވުމަށް ކަމަށެވެ.\nތޮއްޔިބު ވިދާޅުވީ އެމްއެމްޕީއާރްސީގެ ބޯޑު އެކުލަވާލުމުގެ މަސައްކަތް މިހާރު ވަނީ ނިމުމަކާއި ހަމައަށް ގޮސްފައި ކަމަށެވެ. އަދި އެމަނިކުފާނު މަސައްކަތްޕުޅު ކުރައްވަނީ ބޯޑުގެ ނިންމުތަކާއި ލަފަޔާއި އެއްގޮތްވާ ގޮތެއްގެ މަތީން ކަމުގައިވެސް ތޮއްޔިބު ވިދާޅުވިއެވެ.\nރައީސް ނަޝީދުގެ ވެރިކަމުގައި 2011 ވަނަ އަހަރުގެ ޖޫންމަހުގެ 15 ވަނަ ދުވަހު މޯލްޑިވުސް މާކެޓިންގ އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) އުފެއްދެވީ ރާއްޖޭގެ ޓޫރިޒަމް އިޝްތިހާރު ކުރުމަށެވެ. ނަމަވެސް ރައީސް ޔާމީނުގެ ސަރުކާރުގައި ޤާނޫނުތަކަށާއި އެކުންފުނީގެ މެންޑޭޓަށް ބަދަލު ގެނެސް އެމްއެމްޕީއާރްސީގެ ތެރެއިން ހިންގި 1.2 ބިލިއަން ރުފިޔާގެ ބޮޑު ޚިޔާނާތުގެ ސަބަބުން އެމްއެމްޕީއާރްސީގެ ތަޞައްވަރު ވަނީ ވަރަށް ބޮޑަށް ކިލަނބުވެފައެވެ.


Beyas Nubeyas Scheme In Faisaa Libunee Ehmme Dhoanyyakah - Vaguthu\nއަދަދުތައް ދަށަށް ނުގޮސް އަދިވެސް ނުރައްކަލުގައި! - 13 ގަޑިއިރު ކުރިން\nބެޔަސް ނުބެޔަސް ސްކީމުން ފައިސާ ލިބުނީ އެންމެ ދޯންޏަކަށް\n1 އަހަރު ކުރިން ( މާޗް 2, 2020 )\nމަސްވެރިން މަސް ބާނަނީ – ފޮޓޯ: ދިވެހި މަސްވެރިން / ޓްވިޓާ\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުން މަސްވެރިންނަށް ގެންގުޅުނު ސިޔާސަތެއް ކަމަށްވާ ބެޔަސް ނުބެޔަސް ކޮންމެ މަސްވެރިއަކަށް 10،000 ރުފިޔާ ލިބޭ ސްކީމުގެ ދަށުން އެ ފައިސާ ލިބިގެން ދިޔައީ އެންމެ ދޯންޏަކަށް ކަމަށް މި ސަރުކާރުގެ ފިޝަރީޒް މިނިސްޓަރު ޒަހާ ވަހީދު ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ކާށިދޫ ދާއިރާގެ މެންބަރު އަބްދުﷲ ޖާބިރުގެ ސުވާލަކަށް ޖަވާބު ދެއްވުމަށް މަޖިލީހަށް މިއަދު ވަޑައިގެންނެވި މިނިސްޓަރު ޒަހާއަށް މި ސުވާލު ކުރެއްވީ ތިނަދޫ އުތުރު ދާއިރާގެ މެމްބަރު އަބްދުލްމުޣުނީއެވެ. އޭނާ ސުވާލު ކުރެއްވީ ބެޔަސް ނުބެޔަސް ސިޔާސަތުގެ ދަށުން ފައިސާ ދިނީ ކިތައް ދޯންޏަށްތޯ އާއި އެ ސިޔާސަތާ މެދު މިހާރު އަމަލު ކުރަނީ ކިހިނެއްތޯއެވެ.\nމިނިސްޓަރު ޒަހާ ވިދާޅުވީ ކުރީގެ ސަރުކާރުން ގެންގުޅުނު އެ ސިޔާސަތުގެ ދަށުން އެ ފައިސާ ދެވިފައި ވަނީ އެންމެ އުޅަނދަކަށް ކަމަށެވެ. އަދި އެ ސިޔާސަތަކީ މި ސަރުކާރުގެ ސިޔާސަތެއް ނޫންކަން ފާހަގަކުރައްވާ މިނިސްޓަރު ޒަހާ ވިދާޅުވީ އެ ސިޔާސަތު މިހާރު ތަންފީޒު ކުރަމުން ނުގެންދާ ކަމަށެވެ.\nމިނިސްޓަރު ޒަހާ އެފަދައިން ވިދާޅުވުމުން ސަމާސާ ރާގެއްގައި މަޖިލީހުގެ ރިޔާސަތުގައި އިންނެވި މަޖިލިސް ރައީށް، ރައީސް މުހައްމަދު ނަޝީދު ވިދާޅުވީ އެއީ ކޮން ގެއެއްގެ ދޯންޏެއްތޯ ހިތަށް އަރާ ކަމަށެވެ.\nއަދި ހޯރަފުށި ދާއިރާގެ މެންބަރު އަހުމަދު ސަލީމް ވެސް ވަނީ އެ ސްކީމުން ފައިސާ ލިބުނު ދޯންޏަކީ ކޮން ބައެއްގެ ދޯންޏެއްތޯ ވަރަށް ގިނަބަޔަކު ސާފު ކުރަން ބޭނުންވާ ކަމަށެވެ.\nމިނިސްޓަރު ވިދާޅުވީ މަޖިލީހަށް މިއަދު އެކަމަނާ ވަޑައިގަތީ އެ މައުލޫމާތުތައް ހިފައިގެން ނޫން ކަމަށެވެ. ނަމަވެސް އެ ދޯންޏަކީ ށ. އަތޮޅުގެ ދޯންޏެއް ކަމަށް މިނިސްޓަރު ޒަހާ ވިދާޅުވިއެވެ.\nބެޔަސް ނުބެޔަސް އަކީ، މަސްވެރިކަން ދަށް މޫސުމުގައި ނުވަތަ މޫސުން ގޯސްވެގެން މަހަށް ނުދެވޭ ދުވަސްވަރު، މަސްވެރިންނަށް އާމްދަނީގެ ގޮތުގައި ފައިސާ ލިބޭނެ ސްކީމެކެވެ.\nމާޗް 2, 2020 12:05\nބެޔަސް ނުބެޔަސް ސްކީމުގައި ބައިވެރިވީ ކިތައްދޯނި ކަމާއި، އެންމެ ދޯންޏަކަށް ފައިސާ ދޭންޖެހުނުގޮތް ސާފުކޮށް ކިޔާދޭންވާނެ ރައްޔިތުންނަށް އޮޅޭގޮތަށް ކިޔާދިނުމަކީ ފިތުނަހަދަން ކުރިކަމެއްދޯ ޒަހާ\nމާޗް 2, 2020 14:18\nމާޗް 2, 2020 12:06\nއެހެންވީމާތާ ޒަހާ އޭ ރިޕޯޓެއް ލިބޭގޮތް މިވީ އެންމެ ޖުމުަލައަކުން ނަޝީދު ހެއްވާލުން އޭ ރިޕޯޓެއް މިނިސްޓަރ ޒަހާއަށް ލިބިލައްވަފި.\nމާޗް 2, 2020 12:37\nޢެއީ އަހަރެން މިބުނާވާހަކަ ނުބާނާ ބަޔަކަށް ދީގެން ނުވާނެ އެހެން ނޫނީ ފުރަފުރާފަ ހަމަ ލަފާނީ ކަނޑު މަތީގަ ކައިމަޖާކޮށްފަ ފެނިފަ މިބުނީ...އެަށްވުރެ ސަޅި ސަބުސިޓީ..ދޯ\nމާޗް 2, 2020 12:50\nއެސިޔާސަތުކަމުނުދާތީ އައިސަރުކާރެންނު މިހާރުވެރިކަން ތިކުރަނީ ތިމާމެން ހުރިހައިކަމެއް ކޮދޭން ރައްތުނަށް އެތައްވަޢު ޢުދެއްވެގެން އައިސް ދެން ބެޔަސް ނުބެޔަސް ކިޔާކަށް ނުޖެހޭނެ ރަޔާމީން ކަމުނުދާތީނު ވެރިކަން ފޭރިގަތީ ހޭބަލިވާ ރައީސްޔާމީން ވެރިކަ މުގައި މަސްވެރިން ނޫޅެޔޭ މަސްނުކިރިގެ އަނބިދަރީނަށް ކާން ނުދެވިގެ ޖީބުހުސް ވެގެން މަސްވެރީނަ އެއަށް ވުރެ ފައިދާ ވާގޮތެކޭރައީސް ޔާމީން ހައްދަވައިދެއްވީ ތަނެއް ދޮރެއް ނޭނގުނަސް ތިއީބޮޑުވަރު ތ ފެންވަރު ރުންވާހަކަދައްކަބަ ކަމެއްކުރަން ނޭނގެއްޏާ އަނގަ ހިމޭނުލައިގެން ތިބެބަލަ ރައީސް ޔާމީން ބެޔަސް ނުބެޔަސް އޭބުނުއްވީ ވީމަ ދުވަހަކު މަހަށް ނުދާމީހުންވެސް ތަނަތަނު ފީވެފަހުރި ބާދޯނިގެނެސްރަށުގެ ހިކިފަސްމަތީ ބެހެއްޓީ މައެއީމަސްވެރީނަށް ވޭތައެލާރިގަޑުވެސް ޖަހައިގަންނަން ވެގެން ރައްރަށުގައި އުޅޭރީނދޫ ގުންޑާތައް އެކަމުންވެސް އޮޅުވާ ލައިގެން މަކަރުން ތިރީނދޫ ބައިގަނޑު ދިމާކުރީ އެލާރިގަނޑު ވެސްކާލަން މާމޮޅު މަސްވެރިންނަށް ހެދިގެ ތި ކުނިގޮޑުން ހިހޮވައިގެންގެން ނައިދޯނި ތައް މޫދުގައިހުރިދޯނިހު ހުރިދިމާއިން އަޑިޔަށް އެއްގަމުގައި ހުރިދޯނި ފީވެކުޑިގަނޑަކަށްވެފަ ލާދީނީ ރިޕޯޓު ނެރުނު ގުންޑާތައްކަށް ރައްޔަތުންގެ ލާރިން ބޮޑުމުސާރަދީ ރައްޔަތު ން ބަނޑަށްޖައްސާފަ ރައްޔަތުންގެހުރިހާލާ ރިޔެއްކައި ހުސްކުރަމު މުން ބެޔަސް ނުބެޔަސް ސޭކިޔާފަ އަނގަ ފޭކުރަން އެމްޑީޕީ ޖާހިލު މެމްބަރުންގެ ލަދުހަޔާކޮބާތަ ތިމާމެން ފުރަތަމަ ތިރިޔާސަތުގަ އިތިތިބަ ފަރަންޖީންގެ ވާހަކަދެއްކިއްޔާ މާތާހި ރުވާނެ،\nމާޗް 2, 2020 12:51\nއެޔޮތީ ވައުދު ފުއްދާފަދޯ ؟؟\nމާޗް 2, 2020 13:00\nއެ އޮންނަ އުސޫލަށް ތަބާވީމަ ބެޔަސް ނުބެޔަސް ސްކީމުން ލިބޭކަން ހާމަވީ ދެއްތޯ؟. ބޯޅަ އޮތީ މަސްވެރި އޮޑިވެރިން ކޮޅުގަ... ޝުކުރިއްޔާ ރައީސް ޔާމީން.\nމާޗް 2, 2020 14:19\nވައުދު ފުއްދުން ކަމަކަށް ނުވާނެ...\nމާޗް 2, 2020 14:08\nށ. ކޮމަންޑޫ ކުރުމަސް ނަމަ ކަށް ކިޔާ ދޯނި\nމާޗް 2, 2020 14:41\nމި ސުވާލުގެ ޖަވާބަށް ދޯ ޒަހާ އަށް À+ ދިނީ\nމާޗް 2, 2020 16:25\nހެހެހެހެ... މަހީކުރީ ޔާމީނު އެވައުދު ނުފުއްދާކަމަށް. އަދިކިރިޔާ މިއެނގުނީ އެވެސް ފުދިފައި އޮތް ވައުދެއްކަން. އުސޫލާއެއްހޮތަށް ލިބުނީ އެއްމެ ދޯންޏަކަށް. މިއިންވެސް އެނގުނީ ގާތްމީހުންނަށް ބައިތުލްމާލު ނުބަހާކަން.


BREAKING: Vadhu masverikamah nukume ulhunu Inguraidhoo meehehge habaru nuvegen hoadhanee | Fainu Online\nއަލިބެ ވަދައިނުކުމެ އުޅެނިކޮށް މީގެ ކުރިން މަގާފައިވާ ފޮޓޯއެއް - ފޮޓޯ: މާލިކު\n10 އޮކްޓޯބަރު 2021, އާދިއްތަ, 10:47\nވަދު މަސްވެރިކަމަށް ނުކުމެ އުޅުނު އިނގުރައިދޫ މީހެއްގެ ޚަބަރެއް ނުވެގެން ހޯދަަން ފަށައިފިއެވެ.\nމަޢުލޫމާތު ލިބިފައިވާ ގޮތުގައި އެމީހާ މަސްވެރިކަމަށް ނުކުތީ އިއްޔެއެވެ. އަދި އެ މީހާގެ ޚަބަރެއް ނުވެގެން އޭނާގެ އާއިލާއިން މިއަދުވަނީ އިނގުރައިދޫ ކައުންސިލަށް އެކަން އަންގާފައެވެ.\nގެއްލިގެން އުޅެނީ އެރަށު ސަނީސައިޑް ޢަލީ ގާސިމް (މާވަހަރު އަލިބެ) އެވެ. މި ދޯންޏާއި ބެހޭ އެއްވެސް މަޢުލޫމާތެއް އެނގޭ މީހަކު ހުރިނަމަ 7888149، 9921099، 7900236، 7470760 މި އިން ނަންބަރަކާއި ގުޅުމަށް އާއިލާއިން ވަނީ އެދިފައެވެ.


ރާއްޖެއަށް އިތުރަށް ގެނެވެން ހުރި މަޝްރޫއުތަަކާއި ބެހޭގޮތުން ޔޫރަޕްގެ އިންވެސްޓަރުންނާއިއެކު ބައްދަލުވުމެއް! | | Sangu News\nރާއްޖެއަށް އިތުރަށް ގެނެވެން ހުރި މަޝްރޫއުތަަކާއި ބެހޭގޮތުން ޔޫރަޕްގެ އިންވެސްޓަރުންނާއިއެކު ބައްދަލުވުމެއް!\n7 އޮކްޓޯބަރ 2019 - 09:43\nރާއްޖޭގައި ބޭއްވުނު ފުރަތަމަ އީޔޫ ބިޒްނަސް ރައުންޑް ޓޭބަލްގެ ތެރއިން، ފޮޓޯ - ސަންގު\nރާއްޖެއަށް އިތުރަށް ގެނެވެން ހުރި މަޝްރޫއުތަަކާއި ބެހޭގޮތުން ޔޫރަޕްގެ އިންވެސްޓަރުންނާއިއެކު ބައްދަލުވުމެއް ބާއްވާފައިފިއެވެ.\nމި މަޝްވަރާ ކޮށްފައިވަނީ މިނިސްޓްރީ އޮފް އިކޮނޮމިކް ޑިވެލޮޕްމަންޓް އާއި ޑެލިގޭޝަން އޮފް ޔޫރަޕިއަން ޔޫނިއަންއާއި ގުޅިގެން ރާއްޖޭޭގައި ބޭއްވުނު އެންމެ ފުރަތަމަ އީޔޫ ބިޒްނަސް ރައުންޑް ޓޭބަލްގެ ބައްދަލުވުމުގައެވެ. މި ބައްދަލުވުން އޮތީ ހޮޓެލް ޖެންގައެވެ.\nމި މަޝްވަރާ ބައްދަލުވުމުގައި އީޔޫ ގެ ފަރާތުން ރާއްޖެޔަށް އައްޔަން ކުރައްވާފައި ހުންނަ ސަފީރު ޓުންގް ލައި މާރގް، މިނިސްޓަރ އޮފް އިކޮނޮމިކް ޑިވެލޮޕްމަންޓް ފައްޔާޒް އިސްމާޢިލް އަދި މިނިސްޓަރ އޮފް ނޭޝަނަލް ޕްލޭނިންގް އެންޑް އިންފްރާސްޓްރަކްޗާ އަހްމެދް އަސްލަމް ވަނީ ބައިވެރިވެވަޑައިގެންފައެވެ.\nމީގެ އިތުރުން މި ބައްދަލުވުމުގައި އިކޮނޮމިކް މިނިސްޓަރ ފައްޔާޒު ވަނީ ރާއްޖޭގައި މިވަގުތު ތިބިި ޔޫރަޕްގެ އިންވެސްޓަރުންނާ ބައްދަލު ކުރައްވާ ސަރުކާރުގެ ތަރައްގީގެ މަޝްރޫއުތަަކާއި ރާއްޖެއަށް އިތުރަށް ގެނެވެން ހުރި މަޝްރޫއުތަކާއި މެދު މަޝްވަރާކުރައްވާފައެވެ.\nމި ބައްދަލުވުމުގައި ޕްލޭނިންގް މިނިސްޓްރީގެ ފަރާތުން މިނިސްޓަރ އަސްލަމް ވަނީ ނޭޝަނަލް ޑިވެލޮޕްމަންޓް ޕްލޭން އަދި "ނޭޝަނަލް ސްޕޭޝަލް ޕްލޭނިންގް" ހުށައަޅާފައެވެ. އަދި މޯލްޑިވްސް ފަންޑް މެނޭޖްމަންޓް ކޯޕަރޭޝަންގެ ފަރާތުން ލޯންޗް ކުރަން ހުރި ފަންޑުތަކާއި ބެހޭ ޕްރެޒެންޓޭޝަންއެެއްވެސް ވަނީދައްކާލާފައެވެ.\nމީގެ އިތުރުން މިވަގުތު ރާއްޖެގައި ހުރި އީޔޫގެ ވިޔަފާރިތަކުގެ އިތުރުން ރާއްޖެއަށް ގެނައުމަށް ޝައުގުވެރިކަން ހުރި އީޔޫގެ އިތުރު ވިޔަފާރިތަކާއި ބެހޭ ފަރާތްތައްވެސް ވަނީ މި ބައްދަލުވުމުގައި ބައިވެރިވެފައެވެ.\nއީޔޫ ބިޒްނަސް ރައުންޑް ޓޭބަލް ރާއްޖޭގައި އިފްތިތާހު ކޮއްދެއްވާފައި ވަނީ ޔޫރަޕިއަން ކޮމިޝަންގެ ނައިބު ރައީސް ފެޑެރީކާ މޯގެރީނީ އޯގަސްޓްމަހު ރާއްޖެއަށް ކުރެއްވި ރަސްމީ ދަތުރުފުޅެއްގައެވެ. ރައުންޑް ޓޭބަލްގެ މައިގަނޑު މަގްސަދަކީ ރާއްޖޭގައި ހުރި ޔޫރަޕުގެ އިންވެސްޓަރުންނަށް ރާއްޖޭގައި ވިޔަފާރި ކުރިއެރުވުމެވެ.\n18 މިނިޓު ކުރިން


KRH thahrahgee koh nimeyiru hunaanee enmeh zamaanee furihama hospitaleh ge gothuga: Raees\nރައީސް ސޯލިހް މިރޭ ކުޅުދުއްފުށީގައި ވާހަކަދައްކަވަނީ--\nހެލްތް މިނިސްޓަރު އަބުދުﷲ އަމީން ކުޅުދުއްފުށީ ރީޖަނަލް ހޮސްޕިޓަލްގެ ހާލަތު ބައްލަވާލައްވަނީ\nކުޅުދުއްފުށި ހޮސްޕިޓާ ތަރައްގީކޮށް ނިމޭއިރު ހުންނާނީ އެންމެ ޒަމާނީ ފުރިހަމަ ހޮސްޕިޓަލެއްގެ ގޮތުގައި\nއުތުރުގެ މައި ހޮސްޕިޓަލް، ކުޅުދުއްފުށީ ރީޖަނަލް ހޮސްޕިޓަލް ތަރައްގީކުރާނީ އެންމެ ޒަމާނީ، ފުރިހަމަ ޓާޝިއަރީ ހޮސްޕިޓަލެއްގެ ގޮތުގައި ކަމަށް ރައީސުލް ޖުމްހޫރިއްޔާ އިބުރާހިމް މުހައްމަދު ސޯލިހް ވިދާޅުވެއްޖެ އެވެ.\nރައީސުލް ޖުމްހޫރިއްޔާ އިބުރާހިމް މުހައްމަދު ސޯލިހް މިހެން ވިދާޅުވީ، މިހާރު ކުޅުދުއްފުށީގައި ކުރިއަށްގެންދާ "އެޖެންޑާ 19 ރަށަށް" ޖަލްސާގައި ވާހަކަފުޅު ދައްކަވަމުންނެވެ.\nރައީސް ވިދާޅުވީ ކުޅުދުއްފުށީ ތަރައްގީކުރަން ނިންމާފައިވަނީ އެކޮނޮމިކް ހަބެއްގެ ގޮތުގައި ކަމަށެވެ. ކުޅުދުއްފުށީ ހޮސްޕިޓަލުގެ ތަރައްގީއާ ބެހޭގޮތުން ވާހަކަފުޅު ދައްކަވަމުން ރައީސް ވިދާޅުވީ، ކުޅުދުއްފުށީ ރީޖަނަލް ހޮސްޕިޓަލް ތަރައްގީކޮށް ނިމޭއިރު ހުންނަނީ އެންމެ ޒަމާނީ ފުރިހަމަ ޓާޝިއަރީ ހޮސްޕިޓަލެއްގެ ގޮތުގައި އެވެ.\nއެމަނިކުފާނު ވިދާޅުވީ ޓާޝިއަރީ ފެންވަރަށް ތަރައްގީކުރާނީ އާ ހޮސްޕިޓަލެއް އަޅައިގެން ކަމަށެވެ. އެ ހޮސްޕިޓަލަކީ މުޅި ސަރަހައްދުގެ ރައްޔިތުން ހިދުމަތް ހޯދުމަށް ގާއިމުކުރާ ހޮސްޕިޓަލެއް ކަމަށެވެ.\n"މިހާރު ހުރި ހޮސްޕިޓަލަކުން އެކަމެއް ނުވާނެ. އެންމެ ޒަމާނީ ހޮސްޕިޓަލެއް ހިދުމަތް. އެކަން ކުރާނީ އާ ހޮސްޕިޓަލެއް އަޅައިގެން." ކުޅުދުއްފުށީގައި ވާހަކަދައްކަވަމުން ރައީސް ވިދާޅުވި އެވެ.\nކުޅުދުއްފުށީގައި ގެދޮރުވެރިކުރުމަށް ގިނަ މަސައްކަތެއް ކުރަން ޖެހިފައިވާކަން ފާހަގަކުރައްވަމުން ރައީސް ވިދާޅުވީ، މިހާރު ހުރި ހައުސިންގ ޔުނިޓްތައް އަވަހަށް ނިންމާ ރައްޔިތުންނާ ދާދި އަވަހަށް ހަވާލުކުރުމުގެ މަސައްކަތް ކުރާނެ ކަމަށެވެ.\nކުޅުދުއްފުށީގެ އޮޑިވެރިންތަކެއް މިއަދު ވަނީ ރައީސް ސޯލިހްއާ ބައްދަލުކޮށް މިހާރު ކުޅުދުއްފުށީގައި ހަދަމުންދާ ބަނދަރުގައި ހުރި ކަންބޮޑުވުންތައް ވަނީ ހިއްސާކޮށްފަ އެވެ. އެ ބައްދަލުކުރުމަށް އިޝާރާތްކުރައްވައި ރައީސް ވިދާޅުވީ، އޮޑިވެރިން ބޭނުންވަނީ ބަނދަރުގެ ބޭރުތޮށިގައި އޮޑިފަހަރު އެޅޭނެ ގޮތް ހެދުމާއި ނެރު އޮޑިވެރިން ބޭނުންވާ ގޮތަށް ހެދުން ކަމަށެވެ.\nރައީސް ވިދާޅުވީ ބަނދަރު އެއްކޮށް ނިމޭއިރު އޮންނާނީ އޮޑިވެރިން ބޭނުންވާ ގޮތަށް ކަމަށެވެ. އެ ބަދަލުތައް ގެންނާނީ ދައުލަތުގެ ބަޖެޓުން ކަމަށްވެސް ރައީސް ވިދާޅުވި އެވެ.\nހަނިމާދޫ އެއާޕޯޓް އިންޓަނޭޝަނަލް ކުރުމުގެ މަސައްކަތް މިއަހަރު ތެރޭގައި ފަށާނެ ވާހަކަވެސް ރައީސް ވަނީ މިރޭގެ ޖަލްސާގައި ވިދާޅުވެފަ އެވެ.\nރިޔާސީ އިންތިހާބުގައި އާއި މަޖިލިސް އިންތިހާބުގައި ކުޅުދުއްފުއްޓާއި ތިލަދުންމަތީގެ ރައްޔިތުން ވަރަށް ފުރިހަމަ އަގުލަބިއްޔަތެއް އެމްޑީޕީން ދިން ކަމަށާއި އެކަމަށް ޝުކުރުއަދާކުރައްވާ ކަމަށް އެމަނިކުފާނު ވިދާޅުވި އެވެ. އަންނަ އޮތް ކައުންސިލް އިންތިހާބުވެސް ބޮޑުތަނުން އެމްޑީޕީއަށް އަގުލަބިއްލަތެއް ހޯދާ ދިނުމަށް ކުޅުދުއްފުއްޓާއި ތިލަދުންމަތީގެ ރައްޔިތުންގެ ކިބައިން ރައީސް އެދިވަޑައިގެންނެވި އެވެ.\nކުމުންދޫ ނޭޗާރ ޕާރކް ބަލާލަންދާން ލޯންޗް ފެރީއެއް\nފެރީގެ އިންތިޒާމުތަކަށް މާލެއިން އައި ފަރާތްތަކުން ކަރަންޓީން ނުވާތީ ކަންބޮޑުވެއްޖެ


November 06, 2016 7\nވޯޓުން އަސްލު ހޯދާނެ، ރައީސް އެކަނިވެއްޖެ: މަހްލޫފު\nލޯކަލް ކައުންސިލް އިންތިހާބުގެ ވޯޓުން "އަސްލު" ފެންނާނެ ކަމަށާއި ރައީސް އަބްދުﷲ ޔާމީން މިހާރު ހުންނެވީ ގިނިކަންޏާ ކަމަށް ގަލޮޅު ދެކުނު ދާއިރާގެ މެމްބަރު އަހުމަދު މަހްލޫފް މިއަދު...\nNovember 06, 2016 18\nއަލީމް ފުލުސް އޮފީހަށް ހާޒިރުވާން އަންގައިފި\nޕީޕީއެމްގެ ފަސް ވަނަ އަހަރީ ދުވަސް ފާހަގަ ކުރުމަށް "އަސްލު"ގެ ނަމުގައި ރޭ ކާނިވަލުގައި ބޭއްވި ޖަލްސާ އަށް ރަށްރަށުން އައި މީހުންނަށް ފައިސާ ދިން ކަމަށް އެންވަޔަރުމެންޓް މިނިސްޓްރީގެ...\nNovember 05, 2016 30\nމައުމޫން ގުޅިވަޑައިގަތުމަށް ރައީސް ދައުވަތު ދެއްވައިފި\nNovember 04, 2016 24\nޕީޕީއެމް މި ހިސާބަށް އައީ ޕީއޭ އާ ހެދި: ޒަމީރު\nމިހާރު ވެރިކަމުގައި އޮތް ޕީީޕީއެމް މިހާ ހިސާބަށް އައުމުގައި ރައީސް އަބްދުﷲ ޔާމީން އުފެއްދެވި ޕާޓީ ޕީއޭގެ ވަރަށް ބޮޑު ދައުރެއް އޮންނާނެ ކަމަށް ޓޫރިޒަމް މިނިސްޓަރު މޫސާ ޒަމީރު މިރޭ...\nNovember 04, 2016 71\nއައްޑޫން މީހުން އުފުލަން ބޮޑު ދެ ފްލައިޓް ޗާޓަރުކޮށްފި\nރައީސް އަބްދުﷲ ޔާމީންގެ ފެކްޝަނުން މިރޭ "އަސްލު" ގެ ނަމުގައި މާލޭގައި ބާއްވާ ޖަލްސާ އަށް އައްޑޫން މީހުން އުފުލުމަށް މޯލްޑިވިއަންގެ އެއާބަސްގެ ދެ ދަތުރު ބާއްވައިފި އެވެ. އެ ދެ...\nNovember 03, 2016 17\n"އޮފީހުގައި ހުތުރު ބަހުން ލިޔުނީ ހަމްދަރުދީ ހޯދަން"\nNovember 03, 2016 59\n"ޖަލްސާގަ ހަމަނުޖެހުން ހިންގައިފިއްޔާ ފިޔަވަޅު އަޅާނެ"\nޕީޕީއެމްގެ ރައީސްގެ އޮފީހަށް ކަޅުތެޔޮ ޖަހައިފި\nNovember 03, 2016 24\n"ގާސިމްގެ މުދަލަށް އަރައިގަންނަނީ ކޯޓު މެދުވެރިކޮށް"\nNovember 02, 2016 16\nމިނިވަންކަން ދިފާއުކުރަން އަޒުމު ކަނޑައަޅަންޖެހޭ\nNovember 02, 2016 139\nNovember 02, 2016 64\nފާރުގައި ހުރި ހުތުރު ބަސްތަކުން މައުމޫނަށް އަސަރުކޮށްފި\nNovember 02, 2016 25\nގާސިމަށް ފިއްތުން އެބަ ކުރިމަތިކުރޭ: މައުމޫން\nNovember 01, 2016 32\nރަނގަޅު ކުރަން އެތައް ކަމެއް އެބަހުރި، ކާމިޔާބުވާނެ\nގައުމުގެ ކަންކަން ހަމައަށް އެޅުވުމަށްޓަކައި ރަނގަޅު ކުރަން ޖެހޭ އެތައް ކަމެއް އެބަހުރި ކަމަށާއި އެކުގައި މަސައްކަތްކޮށްގެން ކާމިޔާބުވާނެ ކަމަށް ކުރީގެ ފޮރިން މިނިސްޓަރު ދުންޔާ...\nNovember 01, 2016 12\nމައުމޫންގެ މަސައްކަތްތައް ކުރިއަށް ގެންދަން ތެމާ ދީފި\n"ތެމާއަށް ވަނުމަށް ބޭނުންވަނީ ފުލުހުންގެ ހާޒިރުގައި"\nރައީސް އަބްދުﷲ ޔާމީން ފެކްޝަނާއި ޕީޕީއެމްގެ ރައީސް މައުމޫން އަބްދުލް ގައްޔޫމް ފެކްޝަނުން މިރޭ އެއް ވަގުތެއްގައި ކައުންސިލް ބައްދަލުވުން ބޭއްވިއިރު، އެ ޕާޓީގެ މުސްތަޝާރު އަދި ރައީސް ޔާމީން ރިޔާސަތު ބެލެހެއްޓެވި ކައުންސިލް ބައްދަލުވުމުގައި މައުމޫންގެ ދަރިކަލުން މުހައްމަދު ޣައްސާން މައުމޫން ބައިވެރިވެވަޑައިގެންފި އެވެ.\nޕީޕީއެމްގެ އޮފީހުގައި ހުރި މުދާތައް ކޯޓު އަމުރެއް ނެތި ގަދަކަމުން، ރައީސް އަބްދުﷲ ޔާމީންގެ ފެކްޝަނުން ގެންދިޔައިރު، ކައުންސިލް އިންތިހާބުގައި ވާދަކުރަން ހުށަހަޅާފައިވާ ފޯމުތައް...\nOctober 31, 2016 36\n"ސިއްހީ ވައުދުތަކުގެ 90 ޕަސެންޓް ތަންފީޒު ވެއްޖެ"\nސިއްހީ ދާއިރާ އަށް ރައީސް އަބްދުﷲ ޔާމީން ވެވަޑައިގެންނެވި ވައުދުތަކުގެ 90 ޕަސެންޓް ތަންފީޒު ކުރެވި އެ ދާއިރާ އަށް އިންގިލާބީ ބަދަލުތަކެއް އައިސްފައިވާ ކަމަށް ހެލްތު މިނިސްޓްރީން...\nމިއީ އުފާވެރި މަންޒަރެއް، އެއްބާރުލުންދީ: މަހްލޫފް\nރައީސް އަބްދުﷲ ޔާމީންގެ ސަރުކާރުން ރައްޔިތުންނަށް ކުރާ އަނިޔާ ހުއްޓުވަން ކުރީގެ ރައީސް މުހައްމަދު ނަޝީދާއި ކުރީގެ ރައީސް މައުމޫން އަބްދުލްގައްޔޫމް މަސައްކަތްޕުޅު ކުރެއްވުމަކީ "ވަރަށް އުފާވެރި މަންޒަރެއް" ކަމަށް ވިދާޅުވެ އިސްލާހީ އެ މަސައްކަތަށް ރައްޔިތުންގެ މަޖިލީހުގެ މެމްބަރުންނާއި އާއްމުން އެއްބާރުލުމަށް، ގަލޮޅު ދެކުނު ދާއިރާގެ މެމްބަރު އަހްމަދު މަހްލޫފް މިއަދު ގޮވާލައްވައިފި އެވެ.\n"ޔާމީން ފެކްޝަނަށް ހިމާޔަތް ދިނީ ގާނޫނާ ހިލާފަށް"\nOctober 30, 2016 92\nމައުމޫންގެ ތާއީދު ގެއްލުން، ކިހާ ބޮޑު ގޮންޖެހުމެއް؟\nOctober 29, 2016 77\nކުރީގެ ރައީސުލްޖުމްހޫރިއްޔާ މައުމޫން އަބްދުލްގައްޔޫމާއި ރައީސް އަބްދުﷲ ޔާމީންއާ ދެމެދު މިހާރު އުފެދިފައިވާ ހަމަނުޖެހުމުގައި ރައީސް މައުމޫންގެ ކޮއްކޯފުޅު އަދި ރައީސް ޔާމީންގެ...\n"ރައީސަށް ބާރުބޭނުން ކުރެވޭނީ ގާނޫނުގެ ތެރެއިން"\nރައީސުލް ޖުމްހޫރިއްޔާއަށް ލިބިފައިވަޑައިގެންފައިވާ ބާރުގެ ބޭނުން ހަމައެކަނި ކުރެވޭނީ ގާނޫނު އަސާސީ އާއި ގާނޫނުގެ ތެރޭން ކަމަށް ކުރީގެ ރައީސް މައުމޫން އަބްދުލްގައްޔޫމު މިއަދު...\nOctober 28, 2016 17\nމައުމޫން ފެކްޝަނުން ފުލުހަށް މައްސަލަ ހުށަހަޅައިފި\nޕީޕީއެމްގެ އޮފީހަށް ޕާޓީގެ ރައީސް މައުމޫން އަބްދުލްގައްޔޫމްގެ ފެކްޝަނަށް ނުވަދެވި، ރައީސް އަބްދުﷲ ޔާމީންގެ ފެކްޝަނުން ވަދެ، އެއްޗެހިތައް ނެރެގެން ގޮސްފައިވާ އިރު، މައުމޫންގެ...


Raajje hingumugai High commisioner Sunjay! Raees Solih kobaa?\nރާއްޖެ ހިންގުމުގައި ހައިކަމިޝަނަރ ސަންޖޭ! ރައީސް ޞާލިހް ކޮބާ؟\n- 1 month ago6- އިނާޒް މޫސާ\nރާއްޖޭގެ ރައީސުލްޖުމްހޫރިއްޔާ އެންމެ ފަހުން ނޫސްވެރިންނާއި ބައްދަލުކުރައްވާފައިވަނީ މީގެ ތިން މަސްކުރިން 23 ޖޫން ވަނަދުވަހުއެވެ. ރައްޔިތުންނަށް އެދުވަހު ދެއްވީ ކުރިއަށް އޮތީ ދަތި6މަސްކަމުގެ ވާހަކަފުޅެވެ. ރައްޔިތުންގެ ކިބައިން އެދިލެއްވީ ކެއްތެރިކަމާއި ސާބިތުކަން ދެއްކުމަށެވެ. އެންމެން އެކު އެކީ މަސައްކަތްކޮށްގެން ކޮވިޑް-19 ގެ ބަލި މަޑުކަމުން އަރައިގަނެވޭނެ ވާހަކައެވެ. ރައީސް ޞާލިހް ގެ މި ވާހަކަފުޅާއެކު ރައްޔިތުންނަށް އެމަނިކުފާނު ވަނީ ގެއްލިފައެވެ. ތިމާވެއްޓާއި ބެހޭ ދުވަހަކު ޓުވިޓަރ މެދުވެރިކޮށް ދުވަހުގެ ތަހުނިޔާ ވިދާޅުވާތަން ފެނިދާނެއެވެ. ރަސްމީޔާތެއްގައި ރެކޯޑްކޮށްފައިވާ އެމަނިކުފާނުގެ ވީޑީއޯ މެސެޖްއެއް ޕްލޭ ކުރައްވާނެއެވެ. މިއީ ރައީސުލްޖުމްހޫރިއްޔާ ވިދާޅުވެފައިވާ ތަދު6މަހުގެ ތެރެއިން3މަސް އެމަނިކުފާނު ނިންމަވާލެއްވި ގޮތެވެ.\nރާއްޖޭގެ ދައުލަތުގެ އެންމެ އިސްވެރިޔާ ޤައުމު ހިންގުމާއި، ރައްޔިތުންނާއި ދުރުގައި މި ބަލި ބަޑުކަމުގައި ހުންނަ ހުރުމަކީ ގިނަ ބަޔަކު އެކަމާއި ސުވާލު އުފައްދާކަމެކެވެ. އެންމެ ބޮޑަށް މި ސުވާލުތައް ފެންމަތިވާން ފަށާފައި މިވަނީ ރައީސް ޞާލިހްއަށް ވުރެން އިންޑިއާއިން ރާއްޖެއަށް ކަނޑައަޅުއްވާފައިވާ ސަފީރު ސަންޖޭ ސުދީރ ގެ ޝެޑިއުލް ދިވެހިންނަށް ހުސްކޮށްފައިވާތީއެވެ.\nނޫސްތަކުން ރައީސްއަށް ވުރެން ގިނައިން ސަފީރު ޖާގަހޯއްދަވާތަން ފެންނަން ފަށާފައިމިވަނީ، ސަފީރުގެ ހިންގުތެރިކަމުންނެވެ. ގިނަ މަސައްކަތްތަކެއް ދިވެހިންނަށް ފަހިކުރުމަށް މަސައްކަތްޕުޅުކުރައްވަމުން، ގިނަ ލޯން ތަކެއް މިވަނީ ދަތިވެފައިވާ ދިވެހި މާލީޔާއަށް ދެއްވައި ވަޅުޖެހެމުން އަންނަ އިޤްތިސާދަށް ކޮންމެވެސް ވަރެއްގެ ފަރުވާއެއް ދެއްވާފައެވެ. މިއީ ދެޤައުމުގެ ޑިޕްލޮމެސީގެ ދަށުންކުރެވޭ ކަމެއްކަމުން ސަފީރުގެ މާބޮޑު ސާމިލްވުމެއް ނެތިވެސް މިކަންކަންކޮށް ނިންމާލެވިދާނެއެވެ. ނަމަވެސް މި ދަތި ވަގުތުގައި ސަފީރު ދިވެހިންނަށް ދައްކުވައި މި ދެއްވާ މިސާލު ދިވެހި ސަރުކާރުން ބަލައިގަންނަންޖެހެއެވެ. ރައްޔިތުންނަށް ވެރިން ފެނި، ވެރިންގެ މަސައްކަތްތުން ހޯދާ ކުރި އެރުން މި ދަނޑިވަޅުގައި ރައްޔިތުންނަށް ދައްކުވައިދީ އެ ރައްޔިތުންނަށް ކަންކަން ސާފުކޮށްދޭންޖެހެއެވެ. ދަތިކަމުން އަރައިގަންނަން ކުރާ މަސައްކަތާއި އެ އުންމީދު ދައްކުވައިދޭންޖެހެއެވެ. ރައީސުލްޖުމްހޫރިއްޔާގެ ޓުވިޓަކަށްވުރެން، ރެކޯޑް ކުރެވިފައިވާ ހިތާބަކަށްވުރެ މުހިންމުވަނީ މިހެންވެއެވެ.\nޤައުމުގެ މިހާލަތުގައި ވަނިކޮށް ހައި ކޮމިޝަނަރ ސަންޖޭ ވަނީ ސަރުކާރުގެ އިސްވެރިންނާއި ކުންފުނިތަކުގެ ވެރިންނާއި ބައްދަލުކުރައްވަވާފައެވެ. އެކި ދާއިރާތަކުގެ ވެރިންނާއި ބައްދަލުކުރެއްވުމުގެ އިތުރުން ސިޔާސީ ޕާޓީތަކުގެ ވެރިންނާއި ވެސް ވަނީ އޭނާ ބައްދަލުކުރައްވަވާފައެވެ. ރާއްޖޭގެ މިވަގުތު އިދިކޮޅު ކޯލިޝަންއިން ތަކުރާރުކޮށް އެދުމުންވެސް ރައީސްގެ ފައިންޕުޅުވަނީ ފެންނަގޮތްނުވެފައެވެ.\nރައީސް ޞާލިހް މަސައްކަތުގެ ސްޕީޑް ލަސްކަމުގެ ވާހަކަ މީގެ ކުރިން މަޖިލިސް ރައީސް ނަޝީދުވަނީ ފާހަގަކުރައްވަވައި ފާޑުވިދާޅުވެފައެވެ. އެހެންކަމުން ރައީސް ގެ ބަދަލުގައި ސަރުކާރުގެ އިސް ތެރިން މިނިސްޓަރުން ޤައުމުގެ ހުރިހައި ކަމެއްގައި ސާމިލް ކުރުވަން މިވަނީ ފެށިފައެވެ. ނަމަވެސް ރައީސް ނުފެނެއެވެ. ސަފީރު އެބޭފުޅުންނާއެކު ބައިވެރިވެއެވެ.\nދާއިރާތަކުގެ މެންބަރުނާއި ބައްދަލުކުރުމުގައި ވެސް ސަފީރުގެ ހަރަކާތްެރިކަން ފާހަގަކުރެވެއެވެ. ރަށްރަށް ވަޑައިގެން ކަންކަން އިފްތިތާހްކުރުމާއި މަޖިލިސް މެންބަރުންގެ އަޑު އަހައި ދާއިރާތައް ކުރިއެރުވޭނެ ގޮތްތަކާ ބެހޭގޮތުން ވާހަކަ ދައްކައި މަޝްވަރާ ދަނީ ކުރެވެމުންނެވެ.\nއެހެންކަމުން މި ފެންނަނީ ރައީސުލްޖުމްހޫރިއްޔާގެ މަސައްކަތުގެ ހުސްކަން ސަފީރު ފުރުއްވާތަނެވެ. ނުވަތަ އިދިކޮޅުން ބުނާހެން ރާއްޖެ ހިންގަނީ މައިސަރުކާރު އިންޑިއާއިންކަމެވެ.\nކީރިތި ކުރައްވަމުން ވެންޓިލޭޓަރު ހޯދަނީ\nމިކަމުން އެނގިގެންދަނީ އިބޫއަކީ ބޯބުރާންތިކައިފަހުރި ނުބައި ނުލަފާ މީހެއްކަން.\nދިވެހިންނަށް ނިދިން ހޭލެވޭނީ ކޮންދުވަހަކުންބާއޭ މަ ހިތައް އަރާ. އަރާމު ބާލީހަކަށްލާފަ ގައިގަ ރަޖާ އަޅާފަ ނާނާމިކިޔަނީ ކިހާ ވަގުތުކޮޅަކަށްބާ. ދެންވެސް ޓީވީ އަށް އަރާ ކީރިތި ކުރެެއްވީމަ ރައްޔިތުމީހާވީ އެއާ އެއްވަރަށް ހަޅޭލަވާފަ ރޯންތޯ؟\nކުރީމީހާ ހެދިހެން ދެއިރު ދެދަޅައަށް ޓީވީއަށް އަޜާ ކޮސްގޮވާކަށް ނުޖެހެޔޭ ކޮޔާ! ޢެބޭ ބުނިވިއްޔަ ގެއަށް ވެއްދި އެއްޗިހި ހަލާލެއް ނޫނޭވެސް...ބޭންކޮކޭ ... ހަލާލޭ\nދިވެހިރައްޔިތުން މިވަނީ އަމިއްލަ އަތުން ޖެހިފާހަގައިގެ ސަބަބުން ގައުމަށް ގައްދާރުވެފަ . ބަހާއަމަޅުދިމާނުވާ ދެފުށް ކެހެރިއަކާގައުމު ހަވާުލުކޮއް ފަ . ޓެރަރިސްޓެއް ދަނބިދަރިއަކަށް ގައުމު ހިބަކޮއްދީފަ . ގައުމެއް ކުޅުނެއް ނެތް މީހަކަށް ގައުމު ވެދުންކޮއްފަ . ހަމައެކަނި ފައިސާގެއަޅުންނަށްވެފަތިބޭ ބަޔަކަށް ގައުމު ހިބަ ކޮއްދީފަ .\nޕޮމްޕެއޯގެ ދަތުރުކުރާ ގައުމުތައް އިންޑިއާއާއި އެއްގަލަކަށް އެރުވިއްޖެނަމަ އިންޑިއާ ކަނޑުގެ ކޮންޓްރޯލް އިންޑިއާއަށް ލިބިދާނެ: ސްވާމީ 1 1 day ago


COVID-19: Ithuru 51 meehun positive vejje - AO News\nކޮވިޑް-19: އިތުރު 51 މީހުން ޕޮޒިޓިވްވެއްޖެ\nރާއްޖެއިން އިތުރު 51 މީހަކު ކޮވިޑް-19 އަށް ޕޮޒިޓިވްވެއްޖެ އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކުރާ ގޮތުގައި އިއްޔެ 18:00 އާއި ހަމައަށް އިތުރު 35 ދިވެހިންނާއި 16 ބިދޭސީން ވަނީ ޕޮޒިޓިވްވެފައެވެ. އޭގެ ކުރީ ދުވަހުވެސް 66 މީހުން ވަނީ ޕޮޒިޓިވްވެފަ އެވެ.\nމިއާއެކު ރާއްޖެއިން ކޮވިޑް-19 އަށް ޕޮޒިޓިވްވި މީހުންގެ އަދަދު ވަނީ 10,859 އަށް އަރައިފައިވެ އެވެ. އޭގެ ތެރޭގައި އެންމެ ގިނައިން ޕޮޒިޓިވްވެފައި ވަނީ ދިވެހިން ކަމަށްވާއިރު، ދެވަނަ އަށް އެންމެ ގިނައިން ޕޮޒިޓިވްވެފައި ވަނީ ބަންގްލަދޭޝް މީހުންނެވެ.\nއެޗްޕީއޭ އިން އެންމެ ފަހުން އާންމުކުރި މަޢުލޫމާތަށް ބަލާއިރު، ފާއިތުވި 24 ގަޑިއިރުގެ ތެރޭގައި ކޮވިޑް-19 އަށް ޓެސްޓްކުރުމަށް ޖުމްލަ 1,338 ސާމްޕަލް ނަގާފައިވެއެވެ. އަދި މިވަގުތު ކަރަންޓީނުގައި އެއްވެސް މީހަކު ނެތެވެ. ނަމަވެސް އައިސޮލޭޝަން ފެސިލިޓީތަކުގައި 376 މީހުން އެބަތިއްބެވެ. އަދި ހޮސްޕިޓަލްތަކުގައި 74 މީހަކު ދަނީ ފަރުވާ ހޯދަމުންނެވެ.


ބަރަބޯ — Ihavandhoo.com\n11 ފެބުރުއަރީ 2014 1 އަޙްމަދު ޢާޞިމް\nބަރަބޮލަކީ ރާއްޖޭގައި ފަސޭހައިން ހެދޭ ތަރުކާރީއެކެވެ. ބަރަބޯ ހިމެނޭނީ ކިއުކަމްބާ ޢާއިލާއަށް ނިސްބަތްވާ އެއްޗެއްގެ ގޮތުގައެވެ. ބަރަބޮލަށް އިނގިރޭސި ބަހުން ކިޔަނީ ޕަންޕްކިން އެވެ. މިއީ ތަރުކާރީގެ ބާވަތެކެވެ. ބަރަބޮލަކީ ތަފާތު ސިފަތަކަށް ހުންނަ އެއްޗެކެވެ. މިތަރުކާރީއަކީ ސައިޒާއި ކުލަ ތަފާތުކޮށް ހުންނަ އެއްޗެކެވެ. ދިގުކޮށް ވަށްކޮށްވެސް ހުރެއެވެ. އަދި ފަތާކޮށް ވަށްކޮށްވެސް ހުރެއެވެ. މިއީ ވެލެއްގައި އަޅާ އެއިން ހަށިގަނޑަށް ފައިދާކުރަނިވި ތަރުކާރީއެކެވެ.\nޑޮކްޓަރުން ވިދާޅުވާ ގޮތުންނަމަ، ބަރަބޮލުގެ ކޮންމެ 100 ގްރާމަކުން 25 ކިލޯ ކެލެރީ ހަކަތަ އިންސާނާއަށް ލިއްބައިދެއެވެ. ކޮންމެ 100 ގްރާމެއްގެ ބަރަބޮލުން ހަށިގަނޑަށް ލިއްބައިދޭ ކާބޯހައިޑްރޭޓްގެ މިންވަރު 4.6 ގްރާމަށް އަރާކަމަށް ޑޮކްޓަރުން ވިދާޅުވެއެވެ. އިންސާނާގެ ހަށިގަނޑަށް 1.4 ގްރާމްގެ ޕްރޮޓީންގެ މިންވަރު ކޮންމެ 100 ގްރާމެއްގެ ބަރަބޮލުން ލިއްބައިދެއެވެ.\nކޮންމެ 100 ގަރާމެއްގެ ބަރަބޮލުން ވިޓަމިން-އޭ ( ކެރޮޓީން) ލިއްބާދޭ މިންވަރު 50 މައިކުރޯގްރާމަށް އަރާކަމަށާއި2މިލިގްރާމްގެ ވިޓމަންސީ ހަށިގަނޑަށް ލިބޭކަމަށްވެސް ޑޮކްޓަރުން ވިދާޅުވެއެވެ. އަދި 100 ގްރާމް ބަރަބޯ ކެއުމަށް ބޭނުންކުރުމުން 10 މިލިގްރާމްގެ ކެލިސިއުމް ހަށިގަނޑަށް ލިއްބާދެއެވެ. އަދި ދަގަނޑުގެ މިންވަރު 0.44 މިލިގްރާމަށް ހަށިގަނޑަށް ލިބޭނެކަމަށްވެސް ވިދާޅުވެއެވެ. ކޮންމެ 100 ގްރާމް ބަރަބޮލުން ފޮސްފަރަސްލިބޭމިންވަރު 30 މިލިގްރާމަށް އަދި ފައިބަރު ލިބޭމިންވަރު 0.7 ގްރާމަށް އަރާކަމުގައި ސިއްހީދާއިރާގައި ހަރަކާތްތެރިވާ ފަރާތްތަކުން ބުނެއެވެ. ކޮންމެ 100 ގްރާމް ބަރަބޮލުގައި 0.06 މިލިގްރާމްގެ މިންވަރަށް ތިއެމިން ހަށިގަނޑަށް ލިއްބައިދޭއިރު، ރައިބޯފްލެވިން 0.04 މިލިގްރާމްގެ މިންވަރު ހަށިގަނޑަށް ލިއްބައިދެއެވެ.\nއަދި ކޮންމެ 100 ގްރާމް ބަރަބޮލަކުން ނިއެސިން 0.5 މިލިގްރާމަށް ލިއްބައިދޭކަމަށާއި އިސްވެދެންނެވި މައުދަންތަކުގެ އިތުރަށް 100 ގްރާމްގެ ބަރަބޮލަކުން އެހެނިހެން މަޢުދަންތަށް ލިއްބައިދޭ މިންވަރަކީ 0.6 ގަރާމެވެ.\nބަރަބޮލަކީ ކެލޮރީސް ވަރަށްމަދުން ހިމެނޭ އެއްޗެއްކަމުން ހިކުމަށާއި ބަރުދަން ލުއިކުރުމަށް ބޭނުންވާ މީހުން ބޭނުން ކުރުމަށް ބަރަބޮލަކީ ވަރަށް އެކަށޭނަ އެއްޗެކެވެ.\nބަރަބޮލުގެ އޮރެންޖް ކުލައިގެ ތޮށީގެ ސަބަބުން ހަށިގަނޑުގައި އުފެދޭ ބޭކާރުތަކެތި ބޭރުކޮށްލުމަށް އެހީތެރިވެދެއެވެ. އެހެނީ ބަރަބޮލުގެ އޮރެންޖް ކުލައިގެ ތޮއްޓަކީ ބީޓާ-ކެރޮޓިން އެކުލެވޭ އެއްޗެކެވެ. މިދެންނެވި ވިޓަމިނަކީ އިސްވެދެންނެވުނު ކަންތަކަށް އެހީތެރިވެދޭ އެންޓިއޮކްސިޑެންޓެކެވެ.\nބަރަބޮލުގެ އޮށަކީ ތަފާތު ބަލިބަލީގެ ފަރުވާ ހޯދުމަށް ބޭނުންކުރެވޭ އެއްޗެކެވެ. ބަރަބޯ އޮށުގައި ގިނަ ޢަދަދަކަށް ޕްރޮޓިން، ކޮޕަރ ، މެގްނީޒިއަމް، ޒިންކް، ދަނގަޑުގެ ބައި، ޕޮޓޭސިއަމް އާއި ބޭނުންތެރި ފެޓީ އެސިޑް ހިމެނެއެވެ.\nބަރަބޮލުގައި ވިޓަމިން ސީ،ވިޓަމިން އީ އަދި ބީޓާ ކެރޮޓީންނާއި ބައެއް އެންޓިއޮކްސިޑެންޓް ތައް އެކުލެވިގެންވެއެވެ. އިސްވެ ދެންނެވުނު މާއްދާތައް ހިމެނުމުގެ ސަބަބުން ހިތުގެ ބަލިތައް، ލޯފުސްވުން، ސްޓްރޯކް ޖެހުން އަދި ކެންސަރު ފަދަ ބަލިތަކާއި ދުރުކޮށްދެއެވެ.\nއަޅަގަނޑުގެ އުންމީދަކީ އިސްވެ ބަޔާންކުރެވުނު މައުލޫމާތުގެ ސަބަބުން މިސައިޓް ކިޔާ ފަރާތްތަކަށް އިތުރު މައުލޫމާތު ތަކެއް ލިބުމެވެ.\nމި ދެން ކޮން ބަރަބޮލެއްތަ... މި ސައިޓު ހާދަ އަޕްޑޭޓް ނުވެޔޭދޯ...


Bandhugai Bahataigen Court Ah Haaziru Kurumah2Meehaku Hoadhan Iulaan Kohffi - Vaguthu\nބަންދުގައި ބަހައްޓައިގެން ކޯޓަށް ހާޒިރުކުރުމަށް ދެމީހަކު ހޯދަން އިއުލާން ކޮށްފި\nކޯޓަށް ހާޒިރުކުރުމަށް ދެމީހެއްގެ ފޮޓޯ ފުލުހުން މިއަދު އާންމު ކޮށްފި އެވެ.\nސިވިލް ކޯޓަށް ހުށަހެޅިފައިވާ މައްސަލައަކާއި ގުޅިގެން އެކޯޓަށް ހާޒިރުކުރަން ބޭނުންވެ ހާޒިރުރުކުރެވިފައިނުވާ ދެމީހަކު ބަންދުގައި ބަހައްޓައިގެން ކޯޓަށް ހާޒިރުކޮށްދިނުމަށް ފުލުހުންގެ މައްޗަށް އަމުރުކުރުމާ ގުޅިގެން ފުލުހުން އަނަނީ އެދެމީހުން ހޯދުމުގެ މަސައްކަތް މިހާރު ކުރަމުންނެވެ.\nފުލުހުން ހޯދަން އިއުލާން މިއަދު ފޮޓޯ އާންމުކުރި ދެމީހުންނަކީ ދ.މީދޫ، ބީޗްހައުސް، މުޙައްމަދު އަޝްރަފް (36އ) އާއި ހދ.ނޭކުރެންދޫ، ކުރި، އާދަމް ޝިފާޢު (30އ) ކަމަށް ފުލުހުން މައުލުމާތު ދެއެވެ.\nހޯދަން އިއުލާން ކޮއްފައިވާ ދެ މީހުންގެ ތެރެއިން ޝިފާޢު ހޯދަމުންދަނީ، ސިވިލް ކޯޓުގައި ދައުވާކުރާ ޙުކުމް ތަންފީޛުކުރުމުގެ މައްސަލައަކާ ގުޅިގެން ކޯޓަށް ޙާޟިރުކުރަން ބޭނުންވެ ޙާޟިރުކުރެވިފައިނުވާތީ ބަންދުގައި ބަހައްޓައިގެން 2018 މާރޗް 15 ވަނަ ދުވަހުގެ 11:40 އަށް ކޯޓަށް ޙާޟިރުކުރުމަށް ފުލުހުންގެ މައްޗަށް ނެރެފައިވާ އަމުރަކާ ގުޅިގެން ކަމަށް ފުލުހުން މައުލޫމާތު ދެއެވެ.\nއަދި އަޝްރަފް ހޯދަމުންދަނީ، ސިވިލް ކޯޓުގައި ދައުވާކުރާ ޙުކުމް ތަންފީޛުކުރުމުގެ މައްސަލައަކާ ގުޅިގެން ކޯޓަށް ޙާޟިރުކުރަން ބޭނުންވެ ޙާޟިރުކުރެވިފައިނުވާތީ ބަންދުގައި ބަހައްޓައިގެން 2018 މާރޗް 15 ވަނަ ދުވަހުގެ 10:40 އަށް ކޯޓަށް ހާޟިރުކުރުމަށް ފުލުހުންގެ މައްޗަށް ނެރެފައިވާ އަމުރަކާ ގުޅިގެން ނެވެ.\nމި ދެމީހުންނާ ގުޅޭ އެއްވެސް މައުލޫމާތެއް އެއްވެސް ފަރާތަކަށް ލިބިފައިވާނަމަ ލަސްނުކޮށް އެ މައުލޫމާތު ފުލުހުންނާ ހިއްސާކުރުމަށްވެސް ފުލުހުން ވަނީ އެދިފަ އެވެ.\nފުލުހުންގެ ޚިދުމަތާ އަލަށް ގުޅުނު ފުލުހުން ހުވާކޮށްފި\nބަންދުގައި ހުންނަ މީހެއްގެ ގާނޫނީ ވަކީލަކަށް އަމިއްލައަށް ވެވޭ ގޮތަށް ހަމައްސައިފި


Baiskoafu App in mifaharu dhivehin gengosdhenee Malikah!\nބައިސްކޯފުން މިފަހަރު ދިވެހިން ގެންގޮސްދެނީ މަލިކަށް!\nއިންޑިޔާގެ ލަކުޑިދީބުގެ ރަށްތަކުގެ ތެރެއިން ހިމެނޭ މަލިކު ނުވަތަ މިނިކޯއީ އަކީ ކިތަންމެ ދުރުގައިވިޔަސް، ދިވެހިންގެ ހިތްތަކާއި ގާތުގައިވާ ރަށެކެވެ. އިހުގެ ދިވެހިރަށްތަކަށް މަލިކައްޑޫއޭވެސް ކިޔައި އުޅެއެވެ. މާނައަކީ މަލިކާއި އައްޑޫ އާއި ދެމެދުގައިވާ ރަށްތަކެވެ. ކުރިން މަލިކަކީ ދިވެހިރާއްޖޭގެ ރަށަކަށް ވީނަމަވެސް، މިއަދު ކަންތައްތައް އޮތީ އެބީދައިންނެއް ނޫނެވެ.\nމަލިކުގެ މަންޒަރުތައް ދެކިލާ ހިތްވާނެ އެތައް ބަޔަކު އަޅުގަނޑުމެންގެ ދިވެހިރާއްޖޭގައިވެސް އުޅޭނެއެވެ. އެ ނަސީބު މިއަދާއި ހަމައަށް ލިބިފައިވަނީ އަޅުގަނޑުމެންގެ ތެރެއިން މަދު ބަޔަކަށެވެ. ނަމަވެސް ހާސްނުވާށެވެ! ބައިސްކޯފުގެ އެހީގައި މަލިކުގެ މަންޒަރުތަކާއި ދިރިއުޅުމުގެ ކުލަތައް ތަޖުރިބާކޮށްލުމުގެ ފުރުސަތު މިވަނީ ހުރިހާ ފަރާތްތަކަށްވެސް ލިބިފައެވެ.\nނޫސްވެރިކަމުގެ ދާއިރާގައި ގިނަ އަހަރުތަކެއް ވަންދެން ހަރަކާތްތެރިވެ، މިހާރު ދިވެހިރާއްޖޭގެ ގައުމީ ޔުނިވަރސިޓީގެ ލެކްޗަރަރއެއްގެ ގޮތުގައި މަސައްކަތްކުރައްވަމުން ގެންދަވާ ޝަމްޢާން ޝާކިރު އަދި ޓީވީއެމްގެ މަޝްހޫރު ޕްރޮޑިއުސަރ މުހައްމަދު ޝަނޫން އިސްކޮށް ހުންނަވާ މަލިކު ދަތުރުގެ ނަމުގައި ތައްޔާރުކުރި ޑޮކިއުމެންޓްރީ ސީރީސެއް މިހާރު ދަނީ ބައިސްކޯފުން ދުރަށް ދައްކަމުންނެވެ. ވޮއިސްއަށް ދެއްވި ޚާއްސަ އިންޓަރވިއުއެއްގައި ޝަމްއާން ވަނީ މި ސީރީސްއާއި ބެހޭ ތަފްސީލްތައް ހިއްސާކުރައްވާފައެވެ.\nޝަމްއާން ވިދާޅުވީ މަލިކަށް ގޮސް އެތަނާއި ބެހޭ ޑޮކިއުމެންޓްރީއެއް ހެދުމަކީ އޭނާ އަބަދުވެސް ކުރާ ހިތްވެފައިވާ ކަމެކެވެ. އެއީ ދިވެހިބަހުން ވާހަކަ ދައްކާ ދިވެހިރާއްޖެ ނޫން ހަމަ އެކަނި ރަށަށް ވުމާއި އެރަށާއި ގުޅޭގޮތުން މީގެކުރިން އަޑު އިވިފައިވާ ވާހަކަތަކުގެ ސަބަބުންކަމަށް ޝަމްއާން ވިދާޅުވިއެވެ.\n"އެހާ ހިސާބުން ޓީމެއް އެކުކޮށްގެން މަލިކާއި ގުޅޭ ދިރާސާތައް ކޮށް، މީގެ ކުރިން މަލިކަށް ގޮސްފައިވާ މީހުންނާއި ބައްދަލުކޮށް މައުލޫމާތު އެއްކުރެވެނު. މިގޮތަށް ކުރެވުނު މަސައްކަތުގެ ދަށުން ދިވެހިންވެސް ދަންނަ މަލިކު މުހައްމަދުގެ އެޖެންޓްކަމުގެ ދަށުން މަލިކަށް ދިޔުމުގެ ހުރިހާ އިންތިޒާމެއް ވެސް ވަރަށް ފަސޭހައިން ހަމަޖެހިގެން ދިޔަ"، ޝަމްއާން ވިދާޅުވިއެވެ.\nމި ދަތުރުގައި ޝަނޫނާއި ޝަމްއާންގެ އިތުރުން ބައިވެރިވީ ވީޑިޔޯ އަދި ފޮޓޯ ނެގުމަށް އިބްރާހިމް މިސްތާޙް، އަދި އަހުމަދު އިކުލީލެވެ. ޝަމްއާން ވިދާޅުވިގޮތުގައި މިޓީމުގެ ހަތަރު ބައިވެރިންނަކީވެސް މިދަތުރުގެ ކުރިން އެއްކޮށް ކޮންމެވެސް ވަރަކަށް މަސައްކަތް ކޮށްފައި ތިބި ބައެކެވެ. އެހެންކަމުން ދަތުރުގައި އެއްކޮށް މަސައްކަތްކުރަން ވަރަށް ފަސޭހަވިކަމަށް އޭނާ ވިދާޅުވިއެވެ.\nޝަމްޢާން މަލިކުގެ ރައްޔިތުން ސިފަކުރައްވަނީ ހިތްހެޔޮ އަދި އެކުވެރި ބައެއްގެ ގޮތުގައެވެ. އެގޮތުން ކޮޗިންއިން ފުރައިގެން ބޯޓުގައި މަލިކަށް ދިޔައިރު އެއްވެސް ބީރައްޓެހިކަމެއްގެ އިހުސާސެއް ނުކުރެވޭކަމަށް ޝާމްއާން ވިދާޅުވިއެވެ.\n"މަލިކަށް ދާން ބޯޓަށް އެރުމަށްފަހުވެސް ބީރައްޓެހިކަމެއް އިޙުސާސެއް ނުކުރެވޭ. މަލިކު މީހުން ތިބީ ރާއްޖެ ބައެއްކަން އެނގުނީމާ ވާހަކަ ދައްކާހިތުން ކެތް މަދުވެފައި. ވަރަށް އެކުވެރިވި ހިތްހެޔޮ ބައެއް އެމީހުންނަކީ. ވަރަށް އުފާވެރިކަމުގެ އިޙްސާސްތަކެއް ކުރުވީ"، ޝަމްއާން ވިދާޅުވިއެވެ.\nއެބޭފުޅާ ފާހަގަކުރެއްވި ގޮތުގައި މަލިކު މީހުންނަކީ މެހެމާންދާރީގެ ގޮތުންވެސް ވަރަށް ނަމޫނާ ބައެކެވެ. އެގޮތުން އިންޓަރވިއުކުރާށާއި ވީޑިޔޯތައް ނެގުމަށް ދިޔަ ގެތަކުގެ އިތުރުން، މަގުމަތިން ދާއިރުވެސް ދިވެހި ބައެއްކަން އެނގުމުން ގެއަށް ގެނެސް ސައިދީ، ވާހަކަދައްކާ ހަދާކަމަށް ޝަމްއާން ވިދާޅުވިއެވެ. އެފަރާތްތަކުން އޭރު މަލިކަށް ގޮސް ތިބި ރިސޯޓުން ހަމައެކަނި ކާންޖެހުނީ ދެއިރުގެ ކެއުމެވެ. އެހާވެސް ބޮޑަށް މަލިކު މީހުންގެ ހިތްތަކުގައި ދިވެހިންނަށް ވަނީ ޚާއްސަ ލޯތްބަކާއި ގަދަރެއް ދެވިފައެވެ.\n"ވަރަށް އެކުވެރިބައެއް އެއީ. ދިވެހިރާއްޖޭގެ މީހުންނަކީ ބޭރުން އަންނަ މީހުންނަށް ވަރަށް އީޚްތިރާމް ކުރާ ހިތްހެޔޮ ބައެކޭ ކިޔާތާ. އަސްލު އެ ހިތްހެޔޮކަން އެ އޯގާތެރިކަން ފެނީ މަލިކުން. އެކުލުނު އަދިވެސް ހުރޭ"، ޝަމްއާން ވިދާޅުވިއެވެ.\nބައިސްކޯފް އެޕްއިން މަލިކު ދަތުރުގެ ޖުމްލަ ވިހި އެޕިސޯޑް ދެއްކުމަށް ވަނީ ހަމަޖެހިފައެވެ. މިއިން ކޮންމެ އެޕިސޯޑެއްގެ ދިގުމިނަކީ ބާރަ މިނެޓެވެ. ނަމަވެސް، މިއީ މަލިކުގެ ދިރިއުޅުމާއި މަންޒަރުތައް ބަލާލަން ރަނުގެ ފުރުސަތެކެވެ. ދިވެހިންނާއި ކިތަންމެ ދުރުގައިވިޔަސް، ގާތުގައިވާ މަލިކަށް ގޭގައި ތިބެގެން ދަތުރުކޮށް މަގެކެވެ.\nބޮޑުފިނޮޅުގައި ހިނގާދިޔަ ހާދިސާގެ ތެރެއިން... 13days ago\nދިވެހިންގެ ތަފާތު ރޭސިޒަމް: "ބަންގާޅިން" ކިޔުން ގޯސް، "ކާޅު" އޯކޭ؟ 83weeks ago\nޓުއަރިޒަމް ބޮއިކޮޓްކުރުމަށް ގޮވާލި މޫނަކަށްވުރެން، މީ މޫނުތައް ޤައުމު ތަމްސީލްކުރަން ނެރުން މުހިންމެވެ.34 weeks ago\nމަލާމާތުގެ ބަހެއްގެ ގޮތުގައި "އޯޓިޒަމް" ބޭނުން ނުކުރާށެވެ!31 month ago\nމަޖިލީހުގެ ރައީސް، އިސްތިއުފާ ދެއްވާ؟41 month ago\n77 އަހަރު ކުރިން މިއަދު: ދިވެހިރާއްޖޭގައި ޗާޕްކުރެވުނު ފުރަތަމަ ނޫހުގެ ފުރަތަމަ އަދަދު!01 month ago\nބައިސްކޯފުން މިފަހަރު ދިވެހިން ގެންގޮސްދެނީ މަލިކަށް!02 months ago\nބައިސްކޯފަށް އަހަރެއް: ދިވެހި މުނިފޫހިފިލުވުމުގެ ދާއިރާގެ ޒަމާނީ އިންގިލާބު!07 months ago\nމިއަހަރު ބިގް ބޮސްގެ ސީޒަން ތަފާތުވާނެ - ސަލްމާން ޚާން09 months ago\nޑާކް ރެއިނަށް 13 އަހަރު: ދިވެހި ފިލްމީ ދާއިރާ އާ އުސްމިންތަަކަށް!09 months ago\nއަކާލާގެ މިރޭގެ ޝޯވގަައި ސައިނާ! 1 11 months ago


Beysfaruvaa ah raajje in beyrah dhiumuge huhdha adheeba ah dheefi\nއަހުމަދު އަދީބް: ފޮޓޯ ވީނިއުސް\nބޭސް ފަރުވާއަށް ރާއްޖެއިން ބޭރަށް ދިއުމުގެ ހުއްދަ އަދީބަށް ދީފި\nބޭސް ފަރުވާއަށް ރާއްޖެއިން ބޭރަށް ދިއުމުގެ ހުއްދަ ކުރީގެ ނައިބު ރައީސް އަހުމަދު އަދީބަށް ދީފިއެވެ.\nބޭސްފަރުވާ ކުރުމަށް ރާއްޖެއިން ބޭރަށް ދިއުމުގެ ހުއްދަ ހުއްދަ ކަރެކްޝަނަލް ސާވިސް އިން ދީފައިވަނީ އެގޮތަށް މެޑިކަލް ބޯޑުން ނިންމާފައިވާތީކަމަށް އެ ސާވިސްއިން ބުނެއެވެ.\nއެމްއެމްޕީއާރުސީ މެދުވެރިކޮށް ހިޔާނާތަށް މަގުފަހިވާ ގޮތަށް ރަށްތަކެއް ދޫކުރި މައްސަލައިގައި ކުރީގެ ނައިބު ރައީސް އަހުމަދު އަދީބުގެ މައްޗަށް އިއްވާފައިވާ އަށް އަހަރުގެ ޖަލު ހުކުމް ހައި ކޯޓުން ވަނީ މޭމަހުގެ 30 ވަނަ ދުވަހު ބާތިލުކޮށްފައެވެ.\nއެއާ އެކު އޭނާގެ މައްޗަށް އިއްވާފައިވާ ހުރިހާ ހުކުމެއް ބާތިލުވެ، ޖަލު ބަންދުން މި ވަނީ ވީއްލިފަ އެވެ.\nއެހެން ނަމަވެސް އޭނާ އަދިވެސް ހުންނެވީ ގޭބަންދުގަ އެވެ. ސަބަބަކީ އޭނާ ގޭބަންދުގައި ބެހެއްޓުމަށް އަމުރެއް ނެރެފައިވުމާއި އަދި ސުޕްރީމް ކޯޓުން އެ އަމުރަށް ތާއީދުކޮށްފައި ވާތީ އެވެ.\nއެމްއެމްޕީއާރުސީ މެދުވެރިކޮށް ހިޔާނާތަށް މަގުފަހިވާ ގޮތަށް ރަށްތަކެއް ދޫކުރި މައްސަލައިގައި އަދީބުގެ މައްޗަށް އިއްވާފައިވާ އަށް އަހަރުގެ ޖަލު ހުކުމް ހައި ކޯޓުން މިއަދު ބާތިލުކުރީ، އެ މައްސަލަ އަލުން ބެލުމަށް ކްރިމިނަލް ކޯޓަށް އަމުރު ކުރަމުން އެވެ.\nއަދީބުގެ މައްޗަށް އިއްވާފައިވަނީ ޖުމްލަ ތިން ހުކުމެކެވެ. އެއީ އަލުން ބެލުމަށްޓަކައި ބާތިލުކުރި އަށް އަހަރުގެ ހުކުމުގެ އިތުރުން، ފިސްތޯލައެއް ގެންގުޅުނު މައްސަލައިގައި 10 އަހަރުގެ ހުކުމެއް، އަދި ކުރީގެ ރައީސް އަބްދުﷲ ޔާމީން ދަތުރުކުރެއްވި ފިނިފެންމާ ލޯންޗްގައި އެއްޗެއް ގޮއްވާލި މައްސަލައިގައި އިއްވާފައިވާ 15 އަހަރުގެ ޖަލު ހުކުމެވެ. އެ ތިން ހުކުމުގައި ޖުމްލަ 33 އަހަރު ޖަލުގައި ހޭދަކުރަން ޖެހެއެވެ.\nކަރެކްޝަން ސާވިސް އަދީބުގެ ޝަރީއަތް\nމިއީމައްސަލައަކީ މިބޮޑުޚިޔާނަތްތެރިޔާ މިނިވަންވީ ދެނެއްތިޔަމީހާ ނުގެނެވޭނެ. ގުޅިފައިތިބިމީހުންނޭގޭ ބަޔަކު މިޤައުމަކުނެތް. ޑޮލަރ ދަބަސްތައް އުފުލިމީހުންވެސް ތިބީ ރާއްޖޭންބޭރުގައި... މުޅިބައިތުލްމާލު ދަވާލާފަ ދެން މިފައިސާ ހޯދާނެގޮތެއްވާނެބާ .... ކޮރަޕްޝަން ޒީރޯވެފައި ދެންތިއްބަވާ !\nއަދީބު ފިލަން ފުރުސަތުދިނުމަކީ ސަރުކާރު ބޮޑުތަނުން ފެއިލްވެފައިވާކަމުގެ ވަރަށް ބޮޑު ހެއްކެކެވެ. ދިވެހިރައްޔިތުންނަށް ވެވޭ ބޮޑުހިޔާނާތެކެވެ، އަދީބުގެ ހިޔާނާތުގަ ސަރުކާރުން ބައިވެރިވުމެވެ. ޢަހަރެމެން އިބޫ އަށް ވޯޓުދިނީ މިގޮތަށް ކަންކުރާކަށްނޫން، ދައުލަތުން ވައްކަންކުރި މީހުނަށް ހައްޤުއަދަބުދީ، ހިޔާނަތްވި ފައިސާތަށް ހޯދުމަށް. ކަންކަން ހަމަ މަގަށް އަޅުވާ އިންސާފު ގާއިމްކުރަން، އިބޫގެ ޒީރޯ ޓޮލަރެންސް އަކީ މީތޯ...މިއޮތީވާ ޤައުމެއް ރަނގަޅު އެކަކުވެސް ނޫޅޭ


Dubai Valeeahudhuge bicycle reys ostrich thakakaaeku\nޑުބާއީ ވަލީއަހުދުގެ ބައިސްކަލް ރޭސް އޮސްޓްރިޗް ތަކަކާއެކު\nޝައިޚް ހަމްދާން ބައިސްކަލުގައި ވަޑައިގަންނަވާއިރު އޮސްޓްރިޗުތައް ވެސް އެއްވަރަށް ދުވަނީ\nޑުބާއީގެ ވަލީ އަހުދު ޝެއިހު ހަމްދާން ބިން ރާޝިދު އަލް މަހްތޫމް ދާދި ފަހުން ފިރިހެން ގްރޫޕްކާއެކު ބައިސްކަލް ދުއްވާލަން ނުކުމެވަޑައިގެން އުޅުއްވަނިކޮށް ނަގާފައިވާ ވީޑިއޯތަކެއް މިހާރު ސޯޝަލް މީޑިއާގައި ވައިރަލް ވެގެން އެބަ އުޅެ އެވެ.\nވަލީއަހުދުގެ އޮފިޝަލް އިންސްޓަގްރާމް އެކައުންޓުން ޝެއާ ކުރެއްވި މި ވިޑިއޯގައި ފެންނަނީ ވަލީއަހުދުގެ ބައިސްކަލާ އެއްވަރަށް ވަރަށް ބޮޑު ދެ އޮސްޓްރިޗް ދުވަމުން ދާ ތަނެވެ. ބަލާ ބެލުމަށް ހީވަނީ އެ ދެ އޮސްޓްރިކް ވަލީއަހުދާ ވާދަޔަށް ރޭސް ޖަހަނީ ހެނެވެ. ސޯޝަލް މީޑިއާގައި ގިނަ ބަޔަކަށް މި ވީޑިއޯ މަޖާވެގެން އުޅެނީ އެހެންވެ އެވެ.\nޝައިޚް ހަމްދާން އޮސްޓްރިޗްތަކާއެކު ބައިސްކަލްގައި ރޭސް ޖަހާ މަންޒަރު ފެންނަ ވީޑިއޯ\nވަލީއަހުދު ޝެއާ ކުރެއްވި ވީޑިއޯގައި އެމަނިކުފާނާއި އިތުރު ފިރިހެނުންތަކެއް ބައިސްކަލުގައި ވަރަށް ބާރަށް ދުއްވާފައި ދާތަން ވެސް ފެނެ އެވެ. ދެން ފެންނަނީ ބޮޑު ދެ އޮސްޓްރިޗް އެ ބައިސްކަލާ އެއްވަރަށް ދުވާ ތަނެވެ.\nޝެއިގް ހަމްދާނަކީ މިކަހަލަ ވަރަށް މަޖާ އަދި ހިތްގައިމު ވީޑިއޯތައް އަބަދުވެސް ޝެއާ ކުރައްވާ ބޭފުޅަކަށް ވާތީ އެމަނިކުފާނު ފޮލޯކުރާ މީހުން ސޯޝަލް މިޑިއާގައި މިހާރު ވަރަށް ގިނަ އެވެ. އެހެންވެ މި ވީޑިއޯ އަށް ވެސް އެހާ ބޮޑު ތަރުހީބެއް ލިބުނީ އެވެ.\nވީޑިއޯ ޝެއާ ކުރިތާ ކުޑަ ވަގުތުކޮލެއްގެ ތެރޭގައި ހަތަރު ލައްކަ ވިއުޒް ލިބުނެވެ. އަދި ގަޑިތައް ފާއިތުވީ ވަރަކަށް ވީޑިއޯ ބެލި މީހުން ވަރަށް ބާރު ސްޕީޑުގައި އިތުރުވަމުން ދިޔަތަން ފެނިފައި ވެއެވެ. އަދި ވީޑިއޯ އަށް ގިނަ ބަޔަކު ތަފާތު ކޮމެންޓްތައް ވެސް ކޮށްފައިވެއެވެ. އަދި މިއީ އާ އަހަރު ފެނުނު ވަރަށް ހިތްގައިމު ވީޑިއޯއެއްގެ ގޮތުގައި ގިނަ ބަޔަކު ސިފަ ކުރި އެވެ.


Hajj ah gendhiyumah6kunfunyakah huddha dheefi | Mihaaru\nދިވެހި ހައްޖުވެރިންތަކެއް މައްކާގައި: މި އަހަރު ހައްޖަށް ގެންދިޔުމަށް ހަ ކުންފުންޏަކަށް ވަނީ ހުއްދަ ދީފައި\nމި އަހަރު ރާއްޖޭން މީހުން ހައްޖަށް ގެންދިޔުމަށް ހަ ކުންފުންޏަކަށް ހުއްދަ ދީފި އެވެ.\nއިސްލާމިކް މިނިސްޓްރީން ގެޒެޓުކޮށްފައިވާ ގޮތުގައި ހުއްދަ ދީފައިވާ ހުއްދަ ދީފައި ވަނީ ހައްޖު ކޯޕަރޭޝަނުގެ އިތުރުން ސިސިލްފަރު ހައްޖު އެންޑް އުމުރާ ގުރޫޕް، ޒައީ ހައްޖު ގުރޫޕް، ދަރުމަ ލިލް ހައްޖި، އަލް ހަރަމައިން އަދި ކިސްވާ ގުރޫޕަށެވެ.\nހައްޖަށް މީހުން ގެންދިޔުމަށް ރާއްޖެއަށް ލިބިފައިވާ 1000 ކޯޓާގެ ތެރެއިން 50 ޕަސެންޓް ދީފައިވަނީ ހައްޖު ކޯޕަރޭޝަނަށެވެ. އަދި އަނެއް ފަސް ކުންފުނީގެ ތެރެއިން ކޮންމެ ކުންފުންނަކަށް ވެސް ދީފައިވަނީ 100 ޖާގަ އެވެ.\nހައްޖަށް ގެންދިއުމުގެ ހުއްދައަށް އެދި 16 ކުންފުންޏަކުން ހުށަހެޅި އެވެ.\nއިސްލާމިކް މިނިސްޓްރީން ބުނިގޮތުގައި ކުންފުނިތަކަށް ހުއްދަ ދީފައިވަނީ އެ ކަމަށް ހުށަހެޅި ޕްރޮޕޯސަލްތައް އިވެލުއޭޓް ކުރުމަށް ފަހު، އެންމެ މަތިން މާކްސް ލިބުނު ކުންފުނިތަކަށެވެ.\nމިދިޔަ އަހަރު ފަސް ކުންފުންޏަކަށް ހުއްދަ ދިން އިރު ކޮންމެ ކުންފުންޏަކަށް ދިނީ 200 ޖާގަ އެވެ.\nސައޫދީ ސަރުކާރުން ރަސްމީކޮށް ރާއްޖެއަށް ދެނީ އަހަރަކަށް 1،000 މީހުންގެ ކޯޓާ އެވެ. އެކަމަކު ސައުދީ ރަސްގެފާނުގެ ހާއްސަ އިނާޔަތުގެ ދަށުން ދެއްވާ އިތުރު 1،000 ކޯޓާއާ އެކު އަހަރަކު ޖުމްލަ 2،000 ކޯޓާ ރާއްޖެއަށް ދެމުން އަންނަތާ ފަސް އަހަރު ވެއްޖެ އެވެ.\nތިޔަ ކުންފުނިތަކުގެ ވެރިން ޑިރެކްޓަރުންނާއި ހިއްސާދާރުން އެގޭގޮތަށް އާޓިކަލްއެއް ނެރެދެއްވާ\nޢަރަބިން ނައް ޑޮލަރ ކޮޅު ދޭ ދުވަސް އައީ ދެއްތޯ؟\nމިފަހަރު ކިތެއް ނިކަމެތިންގެ އަތުން ފައިސާ ނަގައިގެން ހައްޖައް ނުދެވިފައިބތިބޭނެބާ.\nކޮބައިތޯ ތިވިދާޅުވި ރަސްގެފާނުގެ ހާއްސައިނާޔަތުގެ ދަށުބްލިބުނު 1000ޖާގަ؟؟؟؟؟\nމިރާއްޖޭގައި މީހުންހައްޖަށާއި އުމުރާާއަށް ގެންދަން އެތައް ކުންފުންނެއް އެބައޮތް އެކަމަކުތޯ މިތަންތަން ހިންގާމީހުން ހައްތާވެސް ދާނީ އަހަރުންއަހަރަށް ރައްޔިތުމީހާގެ އަތުން އެތަކެއްހާސް ރުފިޔާއެއްނަގަމުން ދަތުރަށްވުރެ އެމީހުންބަލަނީ ރައްޔިތުންފެލައިގެ މުއްސަދިވޭތޯ\nހައްޖުކޯޕަރޭޝަނުގެ ބާރުކަޑުވާލީ، އިސްލާމިކް މިނިސްޓްރީގައި ވަޒީފާއަދާ ކުރާމީހުންގެ ތެރޭގައިވެސް ހައްޖަމީހުން ގެންދާކުންފުނިތައް ހަދައިގެ އުޅޭމީހުންވެސް ތިބޭތީ\nތިޔައީ ވަރަށް ހަމައެއް ނެތް ގޮތަކަށް ދެއްވާފައިވާ އެއްޗެއް\nއަސްލު ސައުދީއަކުން ރާއްޖެޔަކަށް ވަކި ކޯޓާއެއް ކަންޑައެއްނާޅާ ސަރުކާރުން ކަންޑައަޅައިގެން އުޅޭ އުޅުމެއްތީ އެއްފަހަރާއި މާގިނަމީހުނަށް ހައްޖަނުދެވޭނެތީ ރާއްޖޭގެ މާލީހާލަތު ހުރިގޮތުން ފައިސާގެ ދަތިކަން ހުރިގޮތުން މިހާރުވެސް މީހަކަށް 500 ޑޮލަރުމިލިބެނީ ދަތުރެއްކޮލަން ބޭންކަކުން ޑޮލަރެއްނުލިބޭ ޤައުމެއް މިނޫނީ އޮންނެބާ؟\nހައްޖު ކޯޕަރޭޝަނަށް 2021 ހާ ހަމަ އަށް ވެއިޓްލިސްޓް މިހާރުވެސް. އެއްޗެއް އިނގިގެންބާ ވާހަކަ ދައްކަނީ!!


Putin ge musaara kuda kuranee: Ehen leaderunge musaara akee kobaa?\nޕުޓިންގެ މުސާރަ ކުޑަކުރަނީ: އެހެން ލީޑަރުންގެ މުސާރައަކީ ކޮބާ؟\nމި ދުވަސްކޮޅު ރަޝިއާގެ އިގްތިސާދު އޮތީ އެގައުމުގެ ރައީސަށް ވެސް ހަމަ ނޭވާ ލެއްވޭ ވަރަށް ވުރެ ބޮޑަށް ތާށިވެފަ އެވެ. އެހެންވެ، ގައުމަށް ކުރިމަތިވެފައިވާ މި އިގްތިސާދީ ހިތްދަތިކަމުގައި ބައިވެރިވާން އެގައުމުގެ ރައީސް ލަޑީމިއާ ޕުޓިން ވެސް ބޭނުންފުޅުވެ ވަޑައިގަންނަވަ އެވެ.\nޕުޓިންގެ މުސާރަ އިން 10 ޕަސެންޓް ކަނޑާލާނެކަން ވަނީ މިހާރު ވެސް އިއުލާނުކޮށްފަ އެވެ. މި ބަދަލާ އެކު ޕުޓިންގެ މުސާރައިން، އަހަރެއްގެ މައްޗަށް، 900،000 ރަޝިއަން ރަބްލްސް (14،000 އެމެރިކާ ޑޮލަރު) މަދުވެގެން ދާނެ އެވެ.\nރަޝިއާގެ ރައީސްގެ ގޮތުގައި ޕުޓިން އަށް އަހަރެއްގެ މައްޗަށް 8.2 މިލިއަން ރަބްލްސް ލިބިވަޑައިގަންނަވަ އެވެ. އެމެރިކާ ޑޮލަރުން ނަމަ އެއީ 136،000 ޑޮލަރެވެ.\nއިގްތިސާދީ ގޮތުން ރަޝިއާ ވެއްޓެމުންދާތީ ޕުޓިންގެ މުސާރަ ކުޑަކުރެއްވުމަށް ނިންމަވާފައިވީ ނަމަވެސް ޕުޓިންގެ މުސާރަ ބޮޑުކުރެއްވި ދުވަސްކޮޅެއް ވެސް ދިޔަ އެވެ. ނަމަވެސް އޭރު ލިބިވަޑައިގެންނެވި 150،000 ޑޮލަރަކީ ވެސް ދުނިޔޭގެ އެހެން ބޮޑެތި ގައުމުތަކުގެ ލީޑަރުންގެ މުސާރައާ އަޅާ ބަލާއިރު މާ ބޮޑު އަދަދެއް ނޫނެވެ.\nއެންމެ ބޮޑު މުސާރައެއް ލިބިވަޑައިގަންނަވާ ލީޑަރަކީ އެމެރިކާގެ ރައީސް ބަރަކް އޮބާމާ އެވެ. އަހަރެއްގެ މައްޗަށް އޮބާމާ އަށް މުސާރައިގެ ގޮތުގައި 400،000 ޑޮލަރު ލިބިވަޑައިގަންނަވަ އެވެ. އެމެރިކާގެ ރައީސްގެ މި މުސާރަ 200،000 ޑޮލަރުން މި ވަރަށް އިތުރުވެފައި ވަނީ އެގައުމުގެ ރައީސް ކަމަށް ޖޯޖް ޑަބްލިއު ބުޝް 2001 ވަނަ އަހަރު ވަޑައިގެންނެވި ހިސާބުންނެވެ.\nމި މުސާރައިގެ އިތުރުން ޓެކްސް-ފްރީ އާމްދަނީއެއްގެ ގޮތުގައި އޮމާބާ އަށް 50،000 ޑޮލަރު ލިބިވަޑައިގަންނަވާކަން ވެސް ފާހަގަކޮށްލެވެ އެވެ.\nލިސްޓްގެ ދެ ވަނާގައި ކެނެޑާގެ ބޮޑުވަޒީރު ސްޓެފަން ހާޕާ 260،000 ޑޮލަރުގެ މުސާރައެއްގައި އުޅުއްވާއިރު ތިން ވަނަ އަށް އެންމެ ބޮޑު މުސާރައެއް ލިބިލައްވާ ލީޑަރަކީ ޖަރުމަނުގެ ޗާންސެލާ އެންޖެލާ މާކެލް އެވެ. އަހަރެއްގެ މައްޗަށް މާކެލް އަށް 216،000 ޔޫރޯ (234،383 ޑޮލަރު) ލިބިވަޑައިގަންނަވަ އެވެ.\nޗާންސެލާ އާއި އެކަމަނާގެ ކެބިނެޓުގެ ވަޒީރުންގެ މުސާރަ އަށް ވަނީ މާޗް މަހު 2.2 ޕަސެންޓްގެ ކުރިއެރުމެއް ވެސް ލިބިފަ އެވެ.\nލިސްޓްގެ ހަތަރު ވަނާގައި 223،500 ޑޮލަރުގެ މުސާރައަކާ އެކު ދެކުނު އެފްރިކާގެ ރައީސް ޖޭކޮބް ޒޫމާ އުޅުއްވާއިރު މި ލިސްޓްގެ ފަސް ވަނާގައި އުޅުއްވަނީ އިނގިރޭސި ވިލާތުގެ ބޮޑުވަޒީރު ޑޭވިޑް ކެމަރަން އެވެ. ކެމަރަން އަށް އަހަރެއްގެ މައްޗަށް ލިބިވަޑައިގަންނަވަނީ 214،782 ޑޮލަރެވެ.\nޖަޕާނުގެ ބޮޑުވަޒީރު ޝިންޒޯ އަބޭގެ މުސާރަ އަކީ އަހަރެއްގެ މައްޗަށް 202،700 ޑޮލަރެވެ. ލިސްޓްގެ ހަތް ވަނާގައި އުޅުއްވަނީ ފްރާންސްގެ ރައީސް ފްރާންސިސް އޮލާންޑާ އެވެ.\nއޮލާންޑާ ފްރާންސްގެ ރައީސްކަމާ 2012 ވަނަ އަހަރު ހަވާލުވެ ވަޑައިގެންނެވީ މުސާރައިން 30 ޕަސެންޓް ކުޑަކުރައްވައިގެންނެވެ. އެހެންވެ މިހާރު ލިބިވަޑައިގަންނަވަނީ އަހަރެއްގެ މައްޗަށް 194،251 ޑޮލަރެވެ. އެހެން ނޫން ނަމަ 274،522 ޑޮލަރު ލިބިވަޑައިގަންނަވާނެ އެވެ.\nމި ލިސްޓްގެ އަށް ވަނާގައި ޕުޓިން އުޅުއްވާއިރު އިންޑިއާގެ ރައީސް ނަރެންދުރާ މޯދީގެ މުސާރަ އަކީ 30،300 އެމެރިކާ ޑޮލަރެވެ. އެއީ އަހަރެއްގެ މައްޗަށް 1،900،000 ރުޕީސް އެވެ.\nބޮޑެތި އަދި މުއްސަނދި ގައުމުތަކަށް ބަލާއިރު އެންމެ އާދައިގެ މުސާރައެއް ނަންގަވާ ލީޑަރަކީ ޗައިނާގެ ރައީސް ޝީ ޖިންޕިން އެވެ. އޭނާ އަށް އަހަރެއްގެ މައްޗަށް ލިބިލައްވަނީ މުސާރައިގެ ގޮތުގައި އެންމެ 22،000 ޑޮލަރެވެ. އެ ވެސް މުސާރަ މި އަހަރުގެ ކުރީކޮޅު 60 ޕަސެންޓަށް ބޮޑުކޮށްގެންނެވެ.\nނަމަވެސް ދުނިޔޭގެ ލީޑަރުންނަށް ބަލާއިރު "އެންމެ ފަގީރު ރައީސުގެ" ގޮތުގައި މަޝްހޫރުވެ ވަޑައިގަތީ މި އަހަރުގެ މާޗް މަހާ ހަމަ އަށް އުރުގުއޭގައި ވެރިކަން ކުރެއްވި ހޯސޭ މުޝީކާ އެވެ.


Majileehuga Modi thagreeru kuravvaanee anna honihiru dhuvahu | Mihaaru\nއިންޑިއާގެ ބޮޑުވަޒީރު ނަރެންދުރަ މޯދީ އިއްޒަތްތެރިން ސޮއި ކުރައްވާ ފޮތުގައި ސޮއި ކުރައްވާއިރު، އެމަނިކުފާނުގެ އަރިހުގައި ރައީސް އިބްރާހިމް މުހައްމަދު ސޯލިހް. --- ފޮޓޯ: ރައީސް އޮފީސް\nމަޖިލީހުގައި މޯދީ ތަގްރީރު ކުރައްވާނީ ހޮނިހިރު ދުވަހު\n02 ޖޫން 2019 - 15:246comments\nއިންޑިއާގެ ބޮޑުވަޒީރު ނަރެންދުރަ މޯދީ ރާއްޖެ ވަޑައިގެން ރައްޔިތުންގެ މަޖިލިހުގައި ތަގްރީރު ކުރައްވާނީ އަންނަ ހޮނިހިރު ދުވަހު ކަމަށް އިދާރާ އިން މިއަދު ބުނެފި އެވެ.\nމަޖިލިހުގައި ބޭއްވި ނޫސްވެރިންގެ ބައްދަލުވުމުގައި އަމީންއާންމު ފާތިމަތު ނިއުޝާ ވިދާޅުވީ މޯދީ މަޖިލީހުގައި ތަގުރީރު ކުރައްވާ ޖަލްސާ އޮންނާނީ ހޮނިހިރު ދުވަހުގެ އިރުއޮއްސި 6:45 ގައި ކަމަށެވެ.\nނިއުޝާ ވިދާޅުވީ މި ޖަލްސާ އަށް ކެބިނެޓުގެ ހުރިހާ ވަޒީރުންނާއި ބޭރު ގައުމުތަކުގެ ސަފީރުންނަށް މަޖިލިހުގެ އިދާރާ އިން ދައުވަތު އަރުވާ ގޮތަށް ހަމަޖެހިފައިވާ ކަމަށެވެ.\nމޯދީ ރާއްޖެ އަށް ކުރައްވާ ދަތުރުގައި މަޖިލީހަށް ވަޑައިގެން ތަގުރީރު ކުރައްވަން ދައުވަތު އަރުވަން، ބުދަ ދުވަހު ބޭއްވި ޖަލްސާގައި ބައިވެރިވެވަޑައިގެންނެވި މެމްބަރުންގެ އިއްތިފާގުން ވަނީ ނިންމަވައިފަ އެވެ. މޯދީ ރާއްޖެ އަށް ވަޑައިގަތުމަށް ހަމަޖެހިފައި ވަނީ މި މަހުގެ7އިން 8 އަށެވެ.\nމަޖިލިހުގެ އަމީން އާންމު ނިއުޝާ މިއަދު ނޫސްވެރިންނާ ވާހަކަ ދައްކަވަނީ. --- ފޮޓޯ: ހުސެއިން ވަހީދު/ މިހާރު\nމޯދީ ރާއްޖެ އަށް ކުރައްވާ ދަތުރުގައި މަޖިލީހުގައި ތަގުރީރު ކުރެއްވުމުގެ ފުރުސަތު ދެއްވުމަށް އެދި މަޖިލިހަށް ހުށަހެޅުއްވީ ރައީސް އިބްރާހިމް ސޯލިހެވެ. ގާނޫނުއަސާސީ އާއި މަޖިލިހުގެ ގަވައިދުގައިވާ ގޮތުން ބޭރުގެ ވެރިންނަށް މަޖިލީހުގައި ތަގުރީރު ކުރެއްވޭނީ މެންބަރުންގެ ރުހުން ލިބިގެންނެވެ.\nމޯދީ އަލަށް ރާއްޖެ އަށް ވަޑައިގަތީ ރައީސް އިބްރާހިމް މުހައްމަދު ސޯލިހް ވެރިކަމާ ހަވާލުވެވަޑައިގަތް ރަސްމިއްޔާތަށް، ނޮވެމްބަރު 2018 ގަ އެވެ. ކުރީގެ ރައީސް އަބްދުﷲ ޔާމީންގެ ވެރިކަމުގައި އިންޑިއާއާ ގުޅުން ގޯސްވި ނަމަވެސް މި ސަރުކާރާ އެކު ގުޅުން ބަދަހިކޮށް، ރައީސް އިބްރާހިމް މުހައްމަދު ސޯލިހްގެ ރަސްމީ ފުރަތަމަ ދަތުރުފުޅުގައި ވެސް ވަޑައިގަތީ އިންޑިއާއަށެވެ.\nރައީސް އިބްރާހިމް މުހައްމަދު ސޯލިހް ވެރިކަމުގެ ހުވާ ކުރެއްވުމަށް ފަހު، ރާއްޖެ އިން ބޭރަށް ކުރެއްވި ފުރަތަމަ ރަސްމީ ދަތުރުފުޅުގައި އިންޑިއާ އަށް ވަޑައިގަތުމުން، އެ ގައުމުން ވަނީ ބޮޑެތި އެހީތަކެއް ރާއްޖެ އަށް ދިނުމަށް އެއްބަސްވެފަ އެވެ. އެގޮތުން 1.4 ބިލިއަން ޑޮލަރުގެ ކްރެޑިޓް ފެސިލިޓީއެއް ދޭން އިންޑިއާ އިން ވަނީ ނިންމައިފަ އެވެ.\nއިތުރު ލިޔުންތައް އިންޑިއާ ރައްޔިތުންގެ މަޖިލިސް ރާއްޖެ-އިންޑިއާ ނަރެންދުރާ މޯދީ